Oʻzbekiston Respublikasi Raqamli texnologiyalar vazirligi toʻgʻrisidagi nizomni tasdiqlash haqida
(resolution, 2026-03-07)

Oʻzbekiston Respublikasi Prezidentining “Axborot texnologiyalari va kommunikatsiyalari sohasini yanada takomillashtirish chora-tadbirlari toʻgʻrisida” 2018-yil 19-fevraldagi PF-5349-son Farmoniga hamda Oʻzbekiston Respublikasi Prezidentining “Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi faoliyatini tashkil etish toʻgʻrisida” 2018-yil 19-fevraldagi PQ-3549-son qaroriga muvofiq, shuningdek, axborot texnologiyalari va kommunikatsiyalari sohasida davlat boshqaruvini yanada takomillashtirish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Raqamli texnologiyalar vazirligi toʻgʻrisidagi nizom 1-ilovaga muvofiq; Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi huzuridagi Aloqa, axborotlashtirish va telekommunikatsiya texnologiyalari sohasida nazorat boʻyicha inspeksiya toʻgʻrisidagi nizom 2-ilovaga muvofiq; Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi huzuridagi Aloqa, axborotlashtirish va telekommunikatsiya texnologiyalari sohasida nazorat boʻyicha inspeksiyaning hamda hududiy inspeksiyalarning tuzilmalari 3 va 3a-ilovalarga muvofiq tasdiqlansin. 2. Oʻzbekiston Respublikasi Hukumatining 4-ilovaga muvofiq ayrim qarorlari oʻz kuchini yoʻqotgan deb hisoblansin. 3. Vazirliklar va idoralar oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 4. Mazkur qarorning bajarilishini nazorat qilish Oʻzbekiston Respublikasi Axborot texnologiyalari va kommunikatsiyalarini rivojlantirish vaziri A.I. Axmedxadjayev zimmasiga hamda Oʻzbekiston Respublikasi Vazirlar Mahkamasining Axborot tizimlari va telekommunikatsiyalarni rivojlantirish masalalari axborot-tahlil departamentiga yuklansin. 1. Ushbu Nizom Oʻzbekiston Respublikasi Raqamli texnologiyalar vazirligining (keyingi oʻrinlarda Vazirlik deb ataladi) maqomi, asosiy vazifalari, funksiyalari, huquqlari va faoliyatining tashkiliy asoslarini belgilaydi. 2. Vazirlik raqamli texnologiyalar sohasidagi respublika ijro etuvchi hokimiyat organi hisoblanadi. Vazirlik Oʻzbekiston Respublikasi Vazirlar Mahkamasiga boʻysunadi. 3. Vazirlik oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, shuningdek, ushbu Nizomga va boshqa qonun hujjatlariga amal qiladi. 4. Vazirlik: a) quyidagilar: axborotlashtirish, elektron hukumat, elektron raqamli imzodan foydalanish, telekommunikatsiyalar va pochta aloqasi sohasida; sunʼiy intellekt texnologiyalari sohasini rivojlantirish, qoʻllab-quvvatlashning yaxlit ekotizimini shakllantirish hamda huquqiy jihatdan tartibga solish boʻyicha; b) Radiochastotalar boʻyicha Respublika kengashining ishchi organi hisoblanadi hamda uning faoliyatini tashkiliy-texnik, normativ-huquqiy jihatdan taʼminlash, muvofiqlashtirish, materiallarni ishlab chiqish va tayyorlashga doir joriy tezkor ishlarni bajaradi; v) radiochastota organi hisoblanadi; g) Xalqaro elektraloqa ittifoqida, Butunjahon pochta ittifoqida hamda axborot texnologiyalari va kommunikatsiyalari sohasidagi boshqa xalqaro tashkilotlarda Oʻzbekiston Respublikasi manfaatlarini ifodalash vakolati berilgan organ hisoblanadi. 5. Vazirlikning radiochastota organi sifatidagi vakolatini “Elektromagnit moslashuv markazi” davlat unitar korxonasi bajaradi. 6. Vazirlikning oʻz vakolatlari doirasida qabul qilingan qarorlari davlat va xoʻjalik boshqaruvi organlari, mahalliy davlat hokimiyati organlari, boshqa tashkilotlar va ularning mansabdor shaxslari, shuningdek, yuridik va jismoniy shaxslar tomonidan bajarilishi majburiy hisoblanadi. 7. Vazirlik “Oʻzbekiston pochtasi” aksiyadorlik jamiyati va “Oʻzbektelekom” aksiyadorlik kompaniyasining ustav fondlaridagi aksiyalar davlat paketlari boʻyicha aksiyador huquqini amalga oshiradi. 8. Vazirlik va uning tuzilmasiga kiradigan tashkilotlar yuridik shaxslar hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhr va blankalarga, mustaqil balansga, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida shaxsiy gʻazna hisobvaraqlariga, bank hisobraqamlariga, shu jumladan chet valyutasidagi hisobraqamlariga ega. 9. Vazirlikning rasmiy nomi: a) davlat tilida: toʻliq nomi — Oʻzbekiston Respublikasi Raqamli texnologiyalar vazirligi, qisqartmasi — Raqamlashtirish vazirligi; b) rus tilida: toʻliq nomi — Ministerstvo sifrovix texnologiy Respubliki Uzbekistan, qisqartmasi — Minsifri; v) ingliz tilida: toʻliq nomi — Ministry of digital technologies of the Republic of Uzbekistan, qisqartmasi — MDT. 10. Vazirlikning joylashgan joyi (pochta manzili): 100164, Toshkent shahri Ibrohim Moʻminov koʻchasi 4-uy. 11. Vazirlik tuzilmasiga quyidagilar kiradi: Vazirlikning markaziy apparati; Vazirlikning Qoraqalpogʻiston Respublikasi, viloyatlar va Toshkent shahridagi hududiy boʻlinmalari; Kosmik tadqiqotlar va texnologiyalar agentligi; Axborotlashtirish va telekommunikatsiyalar sohasida nazorat inspeksiyasi; “Raqamli hukumat loyihalarini boshqarish markazi” DM; “Sunʼiy intellekt va raqamli iqtisodiyotni rivojlantirish markazi” DM “Binolardan foydalanish va kapital qurilish direksiyasi” DM; “Raqamli taʼlimni rivojlantirish markazi” DM; Raqamli texnologiyalarni rivojlantirish jamgʻarmasi; Davlat feldyegerlik xizmati; “Elektromagnit moslashuv markazi” DUK; “Oʻzbekiston telekommunikatsiya tarmoqlarini boshqarish respublika markazi” DUK; “Respublika maxsus aloqa bogʻlamasi” DUK; “Oʻzbektelekom” AK; “Oʻzbekiston pochtasi” AJ; Muhammad al-Xorazmiy nomidagi Toshkent axborot texnologiyalari universiteti; Toshkent shahridagi Inha universiteti; Toshkent shahridagi Amiti universiteti; Raqamli texnologiyalar va sunʼiy intellektni rivojlantirish ilmiy-tadqiqot instituti; Muhammad al-Xorazmiy nomidagi AKT yoʻnalishiga oid fanlarni chuqurlashtirib oʻqitishga ixtisoslashtirilgan maktab; “Dasturiy mahsulotlar va axborot texnologiyalari texnologik parki direksiyasi” MCHJ; “UZINFOCOM davlat axborot tizimlarini yaratish va qoʻllab-quvvatlash boʻyicha yagona integrator” MCHJ; “UNICON.UZ” Fan-texnika va marketing tadqiqotlari markazi” MCHJ; “ALOQALOYINA” MCHJ; “Radioaloqa, radioeshittirish va televideniye markazi” MCHJ; “Universal Mobile Systems” MCHJ; “Xabar” gazetasi tahririyati” MCHJ; “Oʻzimpeksaloqa” MCHJ; “ALSKOM” SK AJ; yuridik shaxs maqomiga ega boʻlgan idoraviy mansub tashkilotlar. 12. Quyidagilar Vazirlikning asosiy vazifalari hisoblanadi: 1) axborot texnologiyalari, telekommunikatsiyalar, elektron hukumatni joriy qilish faoliyatini muvofiqlashtirish, axborot jamiyati va raqamli iqtisodiyotni shakllantirish sohasida yagona davlat siyosatini ishlab chiqish va amalga oshirish hamda munosabatlarni tartibga solish; 2) “oxirgi milya” prinsipi boʻyicha Internet tarmogʻidan keng polosali foydalanishni kengaytirish yoʻli bilan telekommunikatsiya infratuzilmasini, multiservisli aloqa tarmoqlari texnologiyalarini, mobil aloqa bozorini, boshqa zamonaviy telekommunikatsiya xizmatlarini, shuningdek, pochta aloqasi va logistikasi xizmatlarini rivojlantirish hamda modernizatsiyalash; 3) davlat organlarining axborot tizimlari va resurslarini ishlab chiqish hamda joriy qilishda, idoralararo elektron oʻzaro hamkorlikni tashkil qilishda, yagona elektron reyestrlar va maʼlumotlar bazalarini, “yagona darcha” tamoyili boʻyicha elektron davlat xizmatlari koʻrsatish tizimlarini shakllantirishda yagona texnologik yondashuv amalga oshirilishini taʼminlash; 4) davlat boshqaruviga va iqtisodiyotning real sektoriga innovatsiyalarni joriy qilishga, raqamli iqtisodiyot rivojlantirish ragʻbatlantirishni, shu jumladan, ishlab chiqarishda kompleks avtomatlashtirilgan boshqaruv tizimlarini joriy qilish uchun qulay shart-sharoitlarni yaratish hisobidan taʼminlash; 6) texnoparklar va kovorking-markazlar faoliyatini tashkil qilish yoʻli bilan, shu jumladan davlat-xususiy sherikchilik asosida zamonaviy raqobatbardosh va eksport qilish uchun moʻljallangan dasturiy mahsulotlar va xizmatlarni mahalliy ishlab chiqarishni rivojlantirishni ragʻbatlantirish, sharoitlar yaratish va investitsiyalarni jalb qilish; 7) yetakchi xorijiy kompaniyalar va taʼlim muassasalarining eng yaxshi amaliyotiga asoslanib axborot texnologiyalari va kommunikatsiyalar sohasida ilmiy tadqiqotlar va ishlanmalarni, bu sohadagi strategik va loyiha boshqaruvi, menejment, marketing boʻyicha kadrlarni qayta tayyorlash va ularning malakasi oshirilishini tashkil qilish; 8) tarmoqlar, dasturiy mahsulotlar, axborot tizimlari va resurslarining kiberxavfsizligini taʼminlash va ularni himoya qilishning zamonaviy texnologiyalarini joriy qilish, shaxsiy va biometrik maʼlumotlarni yigʻish, qayta ishlash va saqlash boʻyicha texnologiyalarning qoʻllanishini tartibga solishda ishtirok etish boʻyicha kompleks chora-tadbirlarni amalga oshirish; 9) taqdim etiladigan telekommunikatsiya va pochta aloqasi xizmatlarining yuqori sifatini taʼminlash maqsadida axborot texnologiyalari va kommunikatsiyalar sohasida qonun hujjatlariga rioya qilinishining davlat nazoratini amalga oshirish; 10) axborot texnologiyalari va kommunikatsiyalarini qoʻllash va rivojlantirish, shu jumladan texnik standartlar, reglamentlarni joriy etishni tashkil qilish masalalari boʻyicha, shuningdek, Vazirlik faoliyati sohasiga kiradigan boshqa yoʻnalishlar boʻyicha xalqaro tashkilotlar, chet el kompaniyalari, ilmiy-tadqiqot muassasalari bilan hamkorlikni rivojlantirish. 13. Vazirlik oʻz zimmasiga yuklangan vazifalarga muvofiq quyidagi funksiyalarni amalga oshiradi: 1) axborot texnologiyalari va kommunikatsiyalarini rivojlantirish va qoʻllanish sohasida yagona davlat siyosatini ishlab chiqish va amalga oshirish hamda munosabatlarni tartibga solish sohasida elektron hukumat tizimini joriy qilish faoliyatini muvofiqlashtirish, axborot jamiyati va raqamli iqtisodiyotni shakllantirish sohasida: elektron hukumat sohasidagi davlat dasturlari va boshqa dasturlarni, shuningdek, axborot texnologiyalari va kommunikatsiyalar, telekommunikatsiyalar va pochta aloqasini istiqbolli rivojlantirish boʻyicha dasturlarni, shu jumladan keng polosali foydalana olish zamonaviy vositalarini joriy qilish, maʼlumotlar uzatish, yoʻldosh va mobil aloqa, teleradioeshittirish raqamli tizimlari, yuridik va jismoniy shaxslarga elektron davlat xizmatlari koʻrsatish tartibini takomillashtirish, raqobatbardosh dasturiy mahsulotlarni mahalliy ishlab chiqarishni tashkil qilish, axborot tizimlari va resurslarini rivojlantirish, axborot jamiyati va raqamli iqtisodiyotni shakllantirish boʻyicha dasturlarni bosqichma-bosqich ishlab chiqadi hamda amalga oshiradi; axborotlashtirish, elektron hukumatni rivojlantirish, axborot jamiyati, raqamli iqtisodiyot, telekommunikatsiya va pochta aloqasi, radioaloqa, teleradioeshittirish va matbuot tarqatish tarmoqlari, elektron raqamli imzodan va radiochastotalar spektridan foydalanish sohasidagi strategik ustuvorliklarni shakllantiradi va amalga oshiradi; 2) “oxirgi milya” prinsipi boʻyicha Internet tarmogʻidan keng polosali foydalana olishni kengaytirish yoʻli orqali telekommunikatsiya infratuzilmasini, multiservisli aloqa tarmoqlari texnologiyalarini, mobil aloqa bozorini, boshqa zamonaviy telekommunikatsiya xizmatlarini, shuningdek, pochta aloqasi xizmatlari va logistikasini rivojlantirish hamda modernizatsiyalash sohasida; radiochastotalar spektrini taqsimlash va foydalanish, vakolati doirasida ushbu sohada qonun hujjatlariga rioya qilinishining nazoratini amalga oshirish sohasidagi davlat siyosatini amalga oshirishda ishtirok etadi; telekommunikatsiyalar xizmatlarini koʻrsatish qoidalari, telekommunikatsiyalar tarmoqlari va xizmatlarining sifat koʻrsatkichlari va normativlarini, telekommunikatsiyalar texnologiyalari tizimlari va vositalarini yaratish hamda taʼminlash qoidalari hamda tartiblarini ishlab chiqadi va tasdiqlaydi; telekommunikatsiyalar tarmoqlarini rivojlantirishning davlat va tarmoq dasturlari ishlab chiqilishini va ular amalga oshirilishini tashkil qiladi; belgilangan tartibda telekommunikatsiyalar tarmoqlari xizmatlarini koʻrsatish qoidalari, telekommunikatsiyalar tarmoqlari, axborotlashtirish va telekommunikatsiyalar texnologiyalari tizimlari va vositalarini yaratish hamda taʼminlash boʻyicha xoʻjalik yurituvchi subyektlar faoliyatining davlat nazoratini tashkil qilish va amalga oshirish qoidalari va tartibini ishlab chiqadi va tasdiqlaydi; Oʻzbekiston Respublikasi hududida chet el ommaviy axborot vositalari teleradiomahsulotlarini tarqatish sohasida davlat boshqaruvini amalga oshiradi; fuqarolar va tadbirkorlik subyektlarining huquqlari va qonuniy manfaatlarini himoya qilishda vakolatli organlarga koʻmaklashadi; telekommunikatsiya tarmoqlari xizmatlarining sifat koʻrsatkichlari va normativlarini tasdiqlaydi va ularning belgilangan tartibda bajarilishining nazoratini amalga oshiradi; operatorlar telekommunikatsiya tarmoqlarining taqdim etilayotgan xizmatlarning sifat normativlariga muvofiq sifatini tizimli monitoringini va holatini baholashni, telekommunikatsiya tarmoqlarini boshqarish tizimida taqdim etiladigan telekommunikatsiya xizmatlarining sifat koʻrsatkichlari hisobga olinishini avtomatlashtirishni tashkil qiladi; radiochastota spektri, radioelektron vositalar va yuqori chastotali qurilmalardan foydalanishni monitoring qilish, shuningdek, radioxalaqitlarni, shu jumladan industrial radioxalaqitlarni yoʻq qilish ishlarini tashkil etadi; Vazirlik tizimidagi moddiy vositalarni davlat zaxirasiga toʻplash rejasini va safarbarlik rejasini, tuzilmasini, tarkibini, meʼyorini ishlab chiqadi; Mudofaa vazirligi bilan kelishilgan holda Oʻzbekiston Respublikasi Mudofaa vazirligi Maxsus avariya-tiklash boshqarmasining kuch vositalari bilan davlat boshqaruvi organlarini va xoʻjalik birlashmalarini aloqa bilan taʼminlash uchun avariya-tiklash ishlarini va oʻta muhim, toifalangan va strategik muhim obyektlar tizimini qoʻriqlashni taʼminlashni tashkillashtiradi; pochta aloqasini rivojlantirish davlat va tarmoq dasturlarini, pochta aloqasi xizmatlari va logistikasini rivojlantirish va modernizatsiyalashda strategik ustuvorlikni zamonaviy, shu jumladan, axborot-kommunikatsiya texnologiyalari yordamida ishlab chiqish va amalga oshirish hamda davriy bosma nashrlarni tarqatish tarmogʻini rivojlanish va modernizatsiyalash boʻyicha ustuvor yoʻnalishlarini ishlab chiqish; belgilangan tartibda pochta aloqasi xizmatlari koʻrsatish qoidalari, pochta aloqasi xizmatlarining sifat koʻrsatkichlari va normativlarini, davriy bosma nashrlarni yetkazib berishning nazorat muddatlarini ishlab chiqadi va tasdiqlaydi hamda bajarilishini nazorat qiladi; maxsus vakolatli davlat organi bilan kelishuv boʻyicha universal pochta aloqasi xizmatlari roʻyxatini tasdiqlaydi; belgilangan tartibda universal pochta aloqasi xizmatlari uchun tariflarni tasdiqlaydi; pochta toʻlovi davlat belgilarining namunalarini va pochta markalarini nashr qilish, ularni muomalaga kiritish va muomaladan chiqarish tartibini tasdiqlaydi, shuningdek, pochta toʻlovi davlat belgilarining davlat kolleksiyasi shakllantirilishini tashkil qiladi; pochta aloqasi operatorlari va provayderlari uchun majburiy boʻlgan pochta indekslari, yozma xat-xabarlarni olish chastotasi normativlarini, shuningdek, pochta joʻnatmalari oʻtishining nazorat muddatlarini tasdiqlaydi; pochta, kuryerlik joʻnatmalari va pul mablagʻlarini tashish uchun foydalaniladigan pochta aloqasi operatorlari va provayderlarining transport vositalarida joylashtiriladigan maxsus farqlash belgilari, frankirlash mashinalaridan foydalanish tartibi, pochta aloqasi milliy operatori ishchisining forma kiyimini va koʻkrak nishonini tasdiqlash va kiyib yurish tartibini belgilangan tartibda tasdiqlaydi; maxsus vakolatli davlat organi bilan birgalikda pochta aloqasi operatorlari va provayderlari uchun jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish boʻyicha ichki nazorat qoidalarini tasdiqlaydi; 3) davlat organlarining axborot tizimlari va resurslarini ishlab chiqish hamda joriy qilish, idoralararo elektron oʻzaro hamkorlikni tashkil qilish, yagona elektron reyestrlar va maʼlumotlar bazalarini, elektron davlat xizmatlarini “yagona darcha” prinsipi boʻyicha shakllantirishga yagona texnologik yondashuvni amalga oshirish sohasida: “Elektron hukumat” tizimini yanada rivojlantirishning ustuvor yoʻnalishlarini belgilash va elektron hukumat toʻgʻrisidagi qonun hujjatlarini takomillashtirishga doir takliflarni ishlab chiqish; elektron hukumat sohasidagi davlat dasturlarini va boshqa dasturlarni ishlab chiqish; elektron hukumat sohasida, shu jumladan elektron davlat xizmatlarini koʻrsatish doirasida idoralararo elektron oʻzaro hamkorlikni taʼminlaydi, davlat organlarining faoliyatini muvofiqlashtiradi; elektron hukumat sohasidagi monitoringni amalga oshirish, elektron davlat xizmatlari koʻrsatish, shuningdek, idoralararo elektron oʻzaro hamkorlik toʻgʻrisidagi hisobot materiallarini shakllantirish va tahlil qilishni amalga oshiradi; “Elektron hukumat” tizimi infratuzilmasining markaziy maʼlumotlar bazalari, idoralararo elektron oʻzaro hamkorlik qilish tizimi, Yagona interaktiv davlat xizmatlari portali, Yagona idoralararo ijro elektron tizimi, Maʼlumotlarni qayta ishlash va idoralararo maʼlumotlar uzatish tarmogʻi qismida ishlashini taʼminlaydi; davlat organlarida “Elektron hukumat” tizimining rivojlanish darajasini, shu jumladan elektron hukumat loyihalarini amalga oshirish va elektron davlat xizmatlari koʻrsatishda axborot-kommunikatsiya texnologiyalaridan foydalanish samaradorligining maqsadli koʻrsatkichlariga erishish darajasini amalga oshiradi; axborotlarni yigʻish, saqlash, qayta ishlash, uzatish va almashish boʻyicha standartlar va texnik talablar asosida “Elektron hukumat” tizimining texnik asosini shakllantiradi; hududlarda axborot texnologiyalari va kommunikatsiyalarini rivojlantirish va joriy qilish, shu jumladan “Elektron hokimiyat” axborot tizimini yaratish va joriy qilish jarayonlarini muvofiqlashtiradi; idoralararo elektron oʻzaro hamkorlikni takomillashtirishga doir takliflarni ishlab chiqadi; elektron davlat xizmatlarining reglamentlarini kelishadi; respublika va mahalliy ijro etuvchi hokimiyat organlari hamda boshqa tashkilotlarda raqamli texnologiyalarni joriy etish tizimini takomillashtirish maqsadida IT-auditni oʻtkazadi hamda tizimni muvofiqlashtiradi; davlat organlarining faoliyati va aholi hamda tadbirkorlik subyektlarining zamonaviy axborot-kommunikatsiya texnologiyalari vositasida davlat boshqaruvidagi ishtiroki toʻgʻrisidagi axborotdan foydalana olishni taʼminlashni hisobga olgan holda davlat organlari faoliyatining oshkoraligini oshirish ishlarini muvofiqlashtiradi. 4) davlat boshqaruviga va iqtisodiyotning real sektoriga innovatsiyalarni joriy qilish, raqamli iqtisodiyot oʻsishini ragʻbatlantirish, shu jumladan ishlab chiqarishda kompleks avtomatlashtirilgan boshqaruv tizimlarini joriy qilish uchun qulay shart-sharoitlarni yaratish sohasida: iqtisodiyot tarmoqlari va sohalarining haqiqiy ehtiyojini hisobga olib, dasturiy mahsulotlarni ishlab chiqishning ustuvor yoʻnalishlarini belgilaydi; axborot-kommunikatsiya texnologiyalari va dasturiy mahsulotlarni boshqaruv va ishlab chiqarish-texnologik jarayonlarga keng tatbiq qilish va ulardan foydalanish samaradorligini oshirish boʻyicha iqtisodiyot real sektori korxonalarining (ustav fondlarida davlat ulushi boʻlgan) muvofiqlashtirilishini amalga oshiradi; xoʻjalik yurituvchi subyektlar va oliy taʼlim muassasalarining ichki va tashqi bozorlarda axborot texnologiyalari mahsulotlarini ishlab chiqarish va realizatsiya qilishga qaratilgan oʻzaro hamkorligini kengaytirish uchun kerakli tashkiliy-texnik sharoitlarni yaratadi; Dasturiy taʼminot ishlab chiquvchilarining milliy reyestrini yuritish va yanada rivojlantirish hamda raqobatbardosh mahalliy dasturiy mahsulotlarni ishlab chiqishni ragʻbatlantirish boʻyicha takliflar kiritish, shuningdek, istiqbolli loyihalar va innovatsion texnologiyalarni yaratish bilan band boʻlgan yosh isteʼdodli dasturchilarga yordam koʻrsatadi; 6) texnoparklar va kovorking-markazlar faoliyatini tashkil qilish yoʻli bilan, shu jumladan davlat-xususiy sherikchilik asosida zamonaviy raqobatbardosh va eksport qilish uchun moʻljallangan dasturiy mahsulotlar va xizmatlarni mahalliy ishlab chiqarishni rivojlantirishni ragʻbatlantirish, sharoitlar yaratish va investitsiyalarni jalb qilish sohasida: milliy kontent, veb-resurslar va milliy domen zonasini rivojlantirish va ommaviylashtirish uchun qulay sharoitlarni yaratish, butunjahon Internet axborot tarmogʻida yaratiladigan mahalliy axborot resurslarini yanada ilgari surish va ommaviylashtirish; foydalanuvchilarning, avvalo butun yoshlarning zamonaviy ehtiyojlariga javob beradigan ommaviy axborot resurslari yaratilishi va rivojlanishini taʼminlash, taʼlim beruvchi axborot tarmogʻining imkoniyatlarini kengaytirish; butunjahon Internet axborot tarmogʻining global va milliy segmenti rivojlanishining asosiy yoʻnalishlari va tendensiyalarining tizimli tahlilini oʻtkazish, uni rivojlantirish boʻyicha takliflarni ishlab chiqish va amalga oshirish; 7) yetakchi xorijiy kompaniyalar va taʼlim muassasalarining eng yaxshi amaliyotiga asoslanib axborot texnologiyalari va kommunikatsiyalar sohasida ilmiy tadqiqotlar va ishlanmalarni, bu sohadagi strategik va loyiha boshqaruvi, menejment, marketing boʻyicha kadrlarni qayta tayyorlash va malakasi oshirilishini tashkil qilish sohasida: axborot texnologiyalari va kommunikatsiyalar, axborotlashtirish, elektron hukumat, teleradioeshittirish, telekommunikatsiyalar va pochta aloqasi sohasida dasturiy mahsulotlar, maʼlumotlar bazalari, milliy axborot resurslarini ishlab chiqish va zamonaviy talablarni hisobga olgan holda barcha darajali axborot-kommunikatsiya tarmoqlarini shakllantirish yoʻnalishlari boʻyicha kadrlarni tayyorlash va ularning malakasini oshirish tizimini tashkil qilish; axborot-kommunikatsiya texnologiyalari zamonaviy bozorining rivojlanish tendensiyalarini va chet el tajribasini hisobga olib, taʼlimning yangi yoʻnalishlari uchun axborot texnologiyalari va kommunikatsiyalar sohasida mutaxassislarni tayyorlash boʻyicha taʼlim standartlarini ishlab chiqishda ishtirok etish; oʻquv jarayonlarida axborot texnologiyalaridan foydalanish qismida, shu jumladan yetakchi chet el taʼlim muassasalarining mutaxassislari va ekspertlarini jalb qilgan holda taʼlim muassasalari professor-oʻqituvchilarini tayyorlash va malakasini oshirish kompleks dasturlarini ishlab chiqish va amalga oshirishda ishtirok etish; davlat va xoʻjalik boshqaruvi organlari, mahalliy davlat hokimiyati organlarining xodimlari tomonidan oliy va oʻrta maxsus, kasb-hunar taʼlimi muassasalari bazasida kompyuter texnikasi va butunjahon Internet tarmogʻida ishlash, zamonaviy axborot-kommunikatsiya texnologiyalarini egallashlari boʻyicha malaka oshirish kurslarini tashkil qilish; axborot-kommunikatsiya texnologiyalari, kompyuter va dasturiy injiniring, telekommunikatsiyalar va televizion texnologiyalar, pochta aloqasi texnologiyalari, axborot-kommunikatsiya texnologiyalari sohasidagi menejment va iqtisodiyot kasblari, yoʻnalishlari va oʻqitish ixtisosliklari boʻyicha Raqamli texnologiyalarni rivojlantirish jamgʻarmasi mablagʻlari hisobidan oliy va oʻrta maxsus, kasb-hunar taʼlimi muassasalarining iqtidorli talabalari va oʻquvchilarini aniqlash va ular uchun Vazirlik stipendiyalarini tayinlash; ilmiy tadqiqotlar va ishlanmalarni, zamonaviy telekommunikatsiya vositalari va radiochastotalar spektridan foydalanish, dasturiy mahsulotlar, axborot tizimlari va maʼlumotlar bazalarini ishlab chiqish va joriy qilish, axborot xavfsizligini taʼminlash sohasida va axborot-kommunikatsiya texnologiyalarining boshqa sohalarida kadrlarni tayyorlash, qayta tayyorlash va ularning malakasini oshirishni tashkil qilish; 8) tarmoqlar, dasturiy mahsulotlar, axborot tizimlari va resurslarining kiberxavfsizligini taʼminlash va ularni himoya qilishning zamonaviy texnologiyalarini joriy etish, shaxsiy va biometrik maʼlumotlarni yigʻish, qayta ishlash va saqlash boʻyicha texnologiyalarning qoʻllanishini tartibga solishda ishtirok etish sohasida: Oʻzbekiston Respublikasi kiberxavfsizligini taʼminlash, elektron raqamli imzodan foydalanish, axborot resurslarini himoya qilish boʻyicha texnik infratuzilmani yanada rivojlantirish sohasida yagona davlat siyosatini ishlab chiqish va amalga oshirish; telekommunikatsiya va pochta aloqasi, teleradioeshittirish tarmoqlari, axborot tizimlari va axborot resurslari, shu jumladan “Elektron hukumat” tizimining axborot xavfsizligini taʼminlash, zamonaviy talablardan kelib chiqib, axborot xavfsizligi tahdidlaridan himoya qilish samarali vositalari va metodlarini joriy qilish, tezkor-qidiruv chora-tadbirlari tizimlarini joriy qilish, shuningdek, ulardan davlat, Oʻzbekiston Respublikasi mudofaasi va milliy xavfsizligi manfaatlarida va favqulodda vaziyatlar sharoitlarida ustuvor foydalanish; Oʻzbekiston Respublikasining axborot xavfsizligini va kiberxavfsizligini, telekommunikatsiyalar va pochta aloqasi, axborotlashtirish sohasidagi oʻta muhim va toifalashtirilgan obyektlarning uzluksiz va xavfsiz ishlashini taʼminlash, shuningdek, xoʻjalik yurituvchi subyektlarning texnik kuchlari va vositalaridan foydalanib, tabiiy falokatlar oqibatlarini tugatish boʻyicha davlat dasturini, chora-tadbirlar kompleksini ishlab chiqish va amalga oshirish; axborotni kriptografik muhofaza qilish vositalarini loyihalash, ishlab chiqish, ishlab chiqarish, amalga oshirish, taʼmirlash, joriy qilish va foydalanish ishlarida ishtirok etish; Oʻzbekiston Respublikasi axborot makonidagi ruxsatsiz kirishga urinishlar va kompyuter virus hujumlari toʻgʻrisida oʻz vaqtida xabardor qilish va javob qaytarish metodlari va vositalaridan foydalanib, butunjahon Internet axborot tarmogʻining milliy segmentidagi veb-saytlarning axborot xavfsizligini taʼminlash mexanizmini amalga oshirish; telekommunikatsiyalar, elektron hukumat, pochta aloqasi, axborotlashtirish va radiochastotalar spektri sohasidagi huquqbuzarliklarning monitoringini oʻtkazish, ularni aniqlash va toʻxtatish qismida huquqni muhofaza qilish organlari bilan oʻzaro ishlash; axborot xavfsizligi va kiberxavfsizligi tahdidlarini aniqlash va ularga qarshi kurashish, axborot-kommunikatsiya texnologiyalaridan jinoiy, razvedka va terroristik maqsadlarda foydalanish bilan kurashishning samarali mexanizmlarini shakllantirish va joriy qilish yoʻli bilan ushbu maqsadlarda foydalanish holatlarini toʻxtatish; axborot xavfsizligi va kiberxavfsizlik tahdidlari toʻgʻrisidagi axborotlarni yigʻish va tahlil qilish, kerakli axborotni tegishli davlat va xoʻjalik boshqaruvi organlariga, mahalliy davlat hokimiyati organlariga taqdim etish; axborot xavfsizligi va kiberxavfsizlikni taʼminlash sohasida ilmiy-tadqiqot, tajriba-konstruktorlik, loyiha, qidiruv va texnologik ishlanmalarni tashkil qilish va oʻtkazish; telekommunikatsiya tarmoqlarining axborot xavfsizligini taʼminlash boʻyicha operatorlar va provayderlarning faoliyatini muvofiqlashtirish; elektron raqamli imzodan foydalanish sohasida belgilangan tartibda davlat tomonidan tartibga solishni amalga oshirish; elektron raqamli imzo ochiq kalitlarining infratuzilmasini rivojlantirish sohasida strategik ustuvorliklarni shakllantirish va amalga oshirish; davlat organlari uchun maxsus dasturiy mahsulotlarning majburiy ekspertizasi oʻtkazilishini tashkil qilish; davlat organlari uchun Milliy axborot tizimi doirasida yangidan ishlab chiqilayotgan yoki xarid qilinayotgan maxsus dasturiy mahsulotlarning majburiy dastlabki ekspertizasini oʻtkazish; qimmatli qogʻozlar bozorini tartibga solish boʻyicha vakolatli davlat organi bilan birgalikda elektron yozuvlarning hisobga olish registrlarida saqlanishini taʼminlash; 9) koʻrsatilayotgan telekommunikatsiyalar va pochta aloqasi xizmatlarining yuqori sifatini taʼminlash maqsadida raqamli texnologiyalar sohasidagi qonun hujjatlariga rioya qilinishining davlat nazoratini amalga oshirish sohasida: xoʻjalik yurituvchi subyektlar tomonidan radiochastotalar spektridan samarali foydalanish, respublika ijro etuvchi hokimiyat organlari va xoʻjalik yurituvchi subyektlarning axborot tizimlarida, shuningdek, respublika va mahalliy ijro etuvchi hokimiyati organlarida axborot-kommunikatsiya texnologiyalarini joriy qilishda telekommunikatsiyalar tarmoqlarining xavfsizligini taʼminlash boʻyicha texnik va texnologik talablar bajarilishining tahlili va nazorati oʻtkazilishini tashkil qilish; Oʻzbekiston Respublikasida radioelektron vositalar va yuqori chastotali qurilmalarni sotib olish (berish), loyihalashtirish va qurish (oʻrnatish), olib kirish va ekspluatatsiya qilish talabnomalarini koʻrib chiqish va ruxsat berish; Oʻzbekiston Respublikasi Raqamli texnologiyalar vazirligi huzuridagi Axborotlashtirish va telekommunikatsiyalar sohasida nazorat inspeksiyasi yordamida pochta aloqasi operatorlari, provayderlari tomonidan jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashishning ichki nazorat qoidalariga rioya qilishlarining monitoringini va nazoratini tashkil qilish; 10) axborot texnologiyalari va kommunikatsiyalarini qoʻllash masalalari boʻyicha xalqaro tashkilotlar, chet el kompaniyalari, ilmiy-tadqiqot muassasalari bilan hamkorlikni rivojlantirish sohasida: belgilangan tartibda idoralararo tusdagi xalqaro shartnomalarni tayyorlaydi; Vazirlik faoliyatining yoʻnalishlari boʻyicha xalqaro hamkorlik boʻyicha ishlarni muvofiqlashtiradi; respublikada raqamli texnologiyalar sohasini muntazam ravishda monitoring va tahlilini oʻtkazish, ular asosida uni yanada takomillashtirishga doir takliflarni tayyorlaydi; investitsiya siyosatini ishlab chiqish va amalga oshirishda hamda axborot texnologiyalari va kommunikatsiyalarini, elektron hukumatni yanada rivojlantirishga, Internet tarmogʻining milliy segmentini, shu jumladan davlat buyurtmasi doirasida, pochta aloqasi, telekommunikatsiyalar, teleradioeshittirish vositalari va tarmoqlarini, radiomonitoring texnik vositalari, dasturiy mahsulotlarni rivojlantirishga chet el investitsiyalarini jalb qilishda ishtirok etadi. 14. Vazirlik oʻz zimmasiga yuklangan vazifalar va funksiyalarni bevosita, shuningdek, Vazirlikning tashkiliy tuzilmasiga kiradigan hududiy boʻlinmalar va boshqa tashkilotlar orqali hal qiladi. 15. Quyidagilar Vazirlik markaziy apparatining asosiy vazifalari hisoblanadi: 1) Vazirlik vakolatiga tegishli masalalar boʻyicha normativ-huquqiy bazani shakllantirish va takomillashtirish uchun normativ-huquqiy hujjatlar, texnik reglamentlar, standartlarni ishlab chiqish, oʻzgartirishlar va qoʻshimchalar kiritishni tashkil qilish; 2) Vazirlik vakolatiga tegishli boʻlgan masalalar boʻyicha kompleks davlat va tarmoq dasturlarini, rivojlantirish dasturlarini, chora-tadbirlar rejalarini ishlab chiqish, belgilangan tartibda qabul qilish uchun kelishish va ularning bajarilishini tashkil qilish; 3) Oʻzbekiston Respublikasida raqamli texnologiyalar sohasini takomillashtirish boʻyicha takliflarni tayyorlash va yuqori tashkilotlarga kiritish; 5) Vazirlik vakolatiga kiradigan masalalar boʻyicha yuqori va boshqa tashkilotlar uchun hujjatlar, tahliliy materiallar va boshqa axborotni tayyorlash; 6) Vazirlik Hayʼatining kengashlarini tashkil qilish, kengashlarga axborot-tahliliy va hisobot materiallarini tayyorlash, shu jumladan Vazirlikning hududiy boʻlinmalari, tasarrufidagi tashkilotlari tomonidan taqdim etilgan axborot-tahliliy va hisobot materiallarini tayyorlash; 7) Vazirlik, uning hududiy boʻlinmalari, tasarrufidagi tashkilotlarning ular zimmasiga yuklangan vazifalarni bajarish boʻyicha boshqa vazirliklar va idoralar bilan oʻzaro ishlashlarini tashkil qilish; 8) Vazirlik hududiy boʻlinmalari, tasarrufidagi tashkilotlar va korxonalar, shuningdek, telekommunikatsiyalar tarmoqlari operatorlari va provayderlarining faoliyatini muvofiqlashtirish va nazorat qilish; 9) axborot texnologiyalari va kommunikatsiyalari, elektron hukumatni rivojlantirish boʻyicha investitsiya loyihalari doirasida tender savdolari va tanlovlarini tashkil qilish va oʻtkazish; 10) Vazirlik, uning hududiy va tasarrufidagi tashkilotlarining tegishli davrdagi faoliyatining ustuvor yoʻnalishlarini belgilash; 11) davlat organlarining “Elektron hukumat” tizimini va axborot texnologiyalarini joriy qilish boʻyicha faoliyatini, shu jumladan “Elektron hokimiyat” axborot tizimini yaratish va joriy etishni muvofiqlashtirish; 12) Vazirlik faoliyatining yoʻnalishlari boʻyicha ilmiy tadqiqotlar va ishlanmalarni, kadrlarni tayyorlash, qayta tayyorlash va ularning malakasini oshirishni tashkil qilish; 13) belgilangan tartibda jismoniy va yuridik shaxslarning murojaatlari (takliflari, arizalari, shikoyatlari)ni koʻrib chiqish; 14) Vazirlik faoliyatining yoʻnalishlari boʻyicha xalqaro hamkorlikdagi ishlarni muvofiqlashtirish. 16. Vazirlikning markaziy apparati oʻziga yuklangan asosiy vazifalarga muvofiq quyidagi funksiyalarni amalga oshiradi: 1) hukumat qarorlari, texnik reglamentlar, davlat standartlari, davlat va tarmoq statistik hisobot shakllari hamda Vazirlik vakolatiga tegishli boʻlgan masalalar boʻyicha boshqa idoralararo hujjatlarning loyihalarini belgilangan tartibda ishlab chiqadi, kelishadi va tasdiqlash uchun Oʻzbekiston Respublikasi Vazirlar Mahkamasiga va tegishli idoralarga kiritadi; 2) belgilangan tartibda oʻz vakolatlari doirasida normativ-huquqiy hujjatlarni ishlab chiqadi va tasdiqlaydi; 3) Vazirlik faoliyatining yoʻnalishlari boʻyicha kompleks davlat va tarmoq dasturlarini, rivojlantirish dasturlari, chora-tadbirlar rejalari bajarilishining nazoratini, ularni bajarish boʻyicha hisobot maʼlumotlarini yigʻishni va tahlil qilishni, zarur boʻlganda, belgilangan tartibda tuzatishlar kiritishni amalga oshiradi; 4) muntazam asosda respublikada raqamli texnologiyalar sohasi rivojlanishini hamda xalqaro tajriba monitoringini va tahlilini oʻtkazadi, ular asosida uni yanada takomillashtirishga doir takliflarni tayyorlaydi; 6) Vazirlik vakolatiga kiradigan masalalar boʻyicha yuqori tashkilotlar, davlat va xoʻjalik boshqaruvi organlari, mahalliy davlat hokimiyati organlari va boshqa tashkilotlar uchun hujjatlar, statistik maʼlumotlar, tahliliy materiallar, xulosalar va boshqa axborot tayyorlanishini tashkil qiladi; 7) Vazirlik Hayʼati kengashlari uchun taqdim etiladigan axborot-tahliliy va hisobot materiallarini umumlashtiradi, tahlil qiladi, maʼlumotnomalar, hujjatlar loyihalarini tayyorlaydi, Vazirlik Hayʼati kengashlarining yakunlari boʻyicha bayonnomalar va buyruqlarni tayyorlaydi; 8) hujjatlarni tayyorlaydi, davlat va xoʻjalik boshqaruvi organlari, mahalliy davlat hokimiyati organlari, shuningdek, huquqni muhofaza qilish organlari bilan oʻzaro hamkorlikni amalga oshirishga doir tashkiliy choralar koʻradi; 9) Vazirlik vazifalari va funksiyalarining hududiy boʻlinmalar tomonidan bajarilishini nazorat qilish maqsadida ular tomonidan taqdim etilayotgan hisobotlar, axborot materiallarini koʻrib chiqadi, umumlashtiradi, tahlil qiladi, joylarga borib ular faoliyatining nazoratini oʻtkazadi; 10) investitsion loyihalar boʻyicha hujjatlarni tayyorlaydi hamda tender va tanlov savdolarini oʻtkazadi, tender va tanlov savdolarining natijalari boʻyicha tegishli bayonnomalarni tayyorlaydi va tasdiqlaydi; 11) Vazirlik faoliyatining ustuvor yoʻnalishlariga muvofiq, Vazirlikning yarim yillik ish rejasini shakllantiradi va tasdiqlaydi, uning bajarilishini muvofiqlashtiradi va nazorat qiladi ; 12) davlat organlarida axborot texnologiyalari va elektron hukumatning rivojlanish darajasi tahlilini oʻtkazadi hamda davlat xizmatlari koʻrsatish va idoralararo oʻzaro hamkorlik tartibini yanada takomillashtirish boʻyicha takliflar kiritadi; 13) Vazirlik faoliyatining yoʻnalishlari boʻyicha ilmiy tadqiqotlar va ishlanmalarni rejalashtirish va oʻtkazishni muvofiqlashtiradi, ushbu ishlar natijalarini joriy qiladi, tasarrufidagi tashkilotlarda kadrlarni tayyorlash, qayta tayyorlash va ularning malakasini oshirish boʻyicha rejalashtirish va muvofiqlashtirish ishlarini amalga oshiradi; 14) qonunchilikda belgilangan tartibda jismoniy va yuridik shaxslarning murojaatlari (takliflari, arizalari, shikoyatlari) koʻrib chiqilishini tashkil qiladi, shuningdek, jismoniy va yuridik shaxslarning huquqlari, erkinliklari va qonuniy manfaatlari buzilishiga olib keladigan sabablarni aniqlash va bartaraf etish maqsadida, murojaatlarni umumlashtiradi va tahlil qiladi; 15) Vazirlik faoliyatining yoʻnalishlari boʻyicha davlatlararo va hukumatlararo shartnomalarni ishlab chiqish uchun materiallarni tayyorlash, xalqaro idoralararo shartnomalarni tuzish boʻyicha ishlarni tashkil qiladi, belgilangan tartibda xalqaro anjumanlarda ishtirok etuvchi delegatsiyalar tarkibini shakllantiradi va kelishadi hamda ular uchun vazifalarni belgilaydi, respublika mutaxassislarini xalqaro tashkilotlarning ishida ishtirok etish uchun taklif qiladi; 16) hujjatlarni sifatli va oʻz vaqtida ishlab chiqishni hamda ularning huquqiy, iqtisodiy va moliyaviy ekspertizasini oʻtkazishni, ularni yuqori tashkilotlarga kiritishni tashkil qiladi; 17) tezkor, tashkiliy, kadrlar, moliyaviy, ishlab chiqarish-xoʻjalik va Vazirlik vakolatiga tegishli boʻlgan boshqa masalalarni hal qiladi; 20) telekommunikatsiya va pochta aloqasi operatorlari, provayderlari hamda telekommunikatsiya va pochta aloqasi xizmatlaridan foydalanuvchilar oʻrtasidagi oʻzaro munosabatlar masalalarini koʻrib chiqadi; 21) maxsus vakolatlangan tegishli narxlarni tartibga solish organi bilan pochta aloqasi va telekommunikatsiya universal xizmatlari roʻyxatini kelishgan holda tasdiqlaydi, shuningdek, pochta aloqasi va telekommunikatsiya universal xizmatlari uchun tariflarni belgilangan tartibda tasdiqlaydi; 22) elektron davlat xizmatlarining reglamentlarini kelishadi; 23) telekommunikatsiya, pochta aloqasi, teleradioeshittirish tarmoqlari, axborot tizimlari va resurslarining axborot xavfsizligini taʼminlash, hozirgi zamon talablaridan kelib chiqqan holda, tahdidlardan himoya qilishning samarali vositalari va usullarini joriy qilish, tezkor-qidiruv chora-tadbirlar tizimlarini joriy qilish, shuningdek, ulardan Oʻzbekiston Respublikasining davlat, mudofaa va milliy xavfsizlik manfaatlarida hamda favqulodda vaziyatlar sharoitlarida ustuvor tarzda foydalanish boʻyicha ishlarni muvofiqlashtiradi; 24) elektron raqamli imzo kalitlarini roʻyxatga olish markazlarini davlat roʻyxatiga olish va elektron raqamli imzo kalitlarini roʻyxatga olish markazlarining (keyingi oʻrinlarda Roʻyxatga olish markazi deb ataladi) vakolatlangan shaxslariga elektron raqamli imzo kalitlarining sertifikatlarini beradi; 25) davlat organlari va boshqa budjet tashkilotlarining axborot texnologiyalari va kommunikatsiyalarini rivojlantirishga masʼul boʻlgan boʻlinma rahbarlarini har yil yakunlari boʻyicha tegishli organ va tashkilot faoliyatiga axborot tizimlari, elektron davlat xizmatlari va axborotlashtirishni joriy etish rejalari va dasturlarining oʻz vaqtida, toʻliq va sifatli bajarilganligi uchun mukofotlashni amalga oshiradi; 26) davlat organlari va boshqa budjet tashkilotlarining axborot texnologiyalari va kommunikatsiyalarini rivojlantirishga masʼul boʻlgan boʻlinma rahbarlari va xodimlarini attestatsiyadan oʻtkazadi; 27) raqamli texnologiyalarni rivojlantirish uchun masʼul boʻlgan ijro etuvchi hokimiyat respublika organlari boʻlinmalarining rahbarlari lavozimiga nomzodlarni kelishadi; 29) Oʻzbekiston Respublikasi telekommunikatsiyalar tarmoqlarini boshqarish tizimini shakllantirish va uning samarali faoliyatini taʼminlash, mobil qurilmalarni roʻyxatga olishni tartibga solish, telekommunikatsiyalar tarmoqlarini raqamlash rejasi va tizimini boshqarish, mobil aloqa tarmoqlarida abonent raqamlarini koʻchirish xizmatini tashkil etish hamda telekommunikatsiyalar tarmoqlarini loyihalashtirish, qurish, ulardan foydalanish va ularning xizmatlarini koʻrsatish uchun litsenziyalar berish masalalarini Telekommunikatsiyalarni tartibga solish agentligi bilan muvofiqlashtiradi; 30) davlat boshqaruvi sohasiga zamonaviy telekommunikatsiyalar tarmoqlarini joriy etish, rivojlantirish va ulardan samarali foydalanish boʻyicha takliflar hamda tavsiyalar ishlab chiqadi; 31) telekommunikatsiyalar sohasidagi atamalar va taʼriflarni ishlab chiqadi, belgilaydi hamda tasdiqlaydi. 17. Quyidagilar Vazirlikning Qoraqalpogʻiston Respublikasi, viloyatlar va Toshkent shahridagi hududiy boʻlinmalarining asosiy vazifalari hisoblanadi: 1) axborot texnologiyalari, telekommunikatsiyalar, sunʼiy intellekt, pochta aloqasini rivojlantirish, axborot xavfsizligini va kiberxavfsizlikni taʼminlash, hududlarda “Elektron hukumat” tizimini joriy qilish sohasida chora-tadbirlarni amalga oshirish; 2) Qoraqalpogʻiston Respublikasi Joʻqorgʻi Kengesi Raisi, viloyatlar va Toshkent shahri, tumanlar (shaharlar) hokimlari, prokuratura, ichki ishlar idoralari va davlat soliq xizmati hududiy organlari rahbarlari rahbarlik qiladigan kompleks ijtimoiy-iqtisodiy rivojlanish sektorlari bilan, shuningdek, qonun hujjatlarida koʻzda tutilgan, sektorlar tarkibiga kiritilgan boshqa davlat va xoʻjalik boshqaruvi organlari, fuqarolarning oʻzini-oʻzi boshqarish organlari, nodavlat notijorat tashkilotlari va boshqa tashkilotlarning vakillari bilan oʻzaro hamkorlik qilish; 3) hududlarda axborot texnologiyalari va kommunikatsiyalarini takomillashtirish, hududlarni rivojlantirish boʻyicha kompleks dasturlarni, chora-tadbirlar rejalarini ishlab chiqish, shu jumladan Vazirlik vakolatlari doirasida normativ-huquqiy bazani takomillashtirishga doir takliflar kiritish; 4) Vazirlikka yuklangan vazifalar va funksiyalarni bajarish yuzasidan davlat va xoʻjalik boshqaruvi organlarining hududiy boʻlinmalari, shuningdek, huquqni muhofaza qilish organlari va tegishli mahalliy davlat hokimiyati organlari bilan oʻzaro ishlash; 5) obyektlar va tarmoq korxonalarining qoʻriqlanishini, radiochastotalar spektridan foydalanish xavfsizligini, pochta, telekommunikatsiya tarmoqlarida, shu jumladan maʼlumotlar uzatish va teleradioeshittirish tarmoqlarida, axborot tizimlarida axborot xavfsizligini taʼminlashga qaratilgan profilaktika choralarini amalga oshirish; 6) Vazirlik va tegishli mahalliy davlat hokimiyati organlari uchun ular vakolatiga kiradigan masalalar boʻyicha hujjatlarni, statistik maʼlumotlarni, tahliliy materiallarni, xulosalarni va boshqa axborotni tayyorlash; 7) hududlarni rivojlantirish kompleks dasturlarini, chora-tadbirlar rejalarini va ularning vakolatiga kiradigan boshqa masalalar boʻyicha takliflar kiritish. 18. Vazirlikning Qoraqalpogʻiston Respublikasi, viloyatlar va Toshkent shahridagi hududiy boʻlinmalari oʻzlariga yuklangan asosiy vazifalarga muvofiq quyidagi funksiyalarni amalga oshiradilar: 1) axborot texnologiyalari, telekommunikatsiyalar, pochta aloqasi, axborot xavfsizligini va kiberxavfsizlikni taʼminlash, hududlarda “Elektron hukumat” tizimini joriy qilish sohasida davlat siyosatini amalga oshirishda ishtirok etadilar; 2) hududlarda axborot-kommunikatsiya texnologiyalarini joriy qilish va rivojlantirish boʻyicha oʻtkaziladigan oʻrganishlarda, muntazam tarzda raqamli texnologiyalar sohasi rivojlanishini monitoring va tahlil qilishda ishtirok etadilar; 4) axborot-kommunikatsiya texnologiyalari, “Elektron hukumat” tizimini joriy qilish, rivojlantirish va axborot xavfsizligini hamda kiberxavfsizligini taʼminlash, telekommunikatsiyalar va pochta aloqasi masalalari boʻyicha davlat va xoʻjalik boshqaruvi, mahalliy davlat hokimiyati organlarining hududiy boʻlinmalari bilan oʻzaro ishlaydilar; 5) oʻtkaziladigan oʻrganishlar asosida hududlarda axborot-kommunikatsiya texnologiyalari, elektron hukumat, axborot xavfsizligi, telekommunikatsiyalar hamda pochta aloqasi va logistika xizmatlari va texnologiyalar rivojlanishini takomillashtirish, shuningdek, davriy bosma nashrlarni tarqatish tarmogʻini rivojlantirish va modernizatsiyalash boʻyicha asoslangan takliflarni ishlab chiqadilar; 6) radiochastotalar spektridan xavfsiz foydalanishda monitoring oʻtkazish, qoidabuzarliklarni aniqlash va toʻxtatish, teleradioeshittirish va maʼlumotlar uzatish texnik vositalaridan foydalanishda, televizion va radiodasturlarni tarqatish, maʼlumotlar uzatish boʻyicha suiisteʼmolliklar va normativ-huquqiy hujjatlar talablari buzilish holatlarining oldini olishda huquqni muhofaza qilish organlarining boʻlinmalari bilan oʻzaro ishlaydilar; 7) Vazirlik tasarrufiga kiruvchi tashkilotlar va korxonalarning hududiy boʻlinmalari faoliyatini muvofiqlashtiradilar; 8) yuridik va jismoniy shaxslar murojaatlarining qonun hujjatlariga muvofiq, zarur boʻlganda joylarga borib, tegishli tashkilotlar, operatorlar va provayderlarning vakillarini jalb qilgan holda, pochta aloqasi, telekommunikatsiya xizmatlari koʻrsatish, teleradiouzatishlar va davriy bosma nashrlarni tarqatish masalalari boʻyicha normativ-huquqiy hujjatlarni hisobga olib koʻrib chiqilishini taʼminlaydilar; 10) mahalliy davlat hokimiyati organlarida hamda respublika davlat va xoʻjalik boshqaruvi organlarining hududiy boʻlinmalarida davlat xizmatlari va maʼmuriy protseduralarni axborotlashtirish tizimida axborot-kommunikatsiya texnologiyalarini joriy qilish boʻyicha hududiy dasturlar bajarilishini taʼminlaydilar. 19. Vazirlik oʻziga yuklangan vazifalar va funksiyalarni amalga oshirish uchun quyidagi huquqlarga ega: 1) davlat va xoʻjalik boshqaruvi organlari, mahalliy davlat hokimiyati organlaridan Vazirlik vakolatiga kiradigan masalalarni hal qilish uchun zarur boʻlgan axborotni belgilangan tartibda soʻrash va olish; 2) Oʻzbekiston Respublikasi Vazirlar Mahkamasiga, Oʻzbekiston Respublikasi Prezidenti Administratsiyasiga belgilangan tartibda normativ-huquqiy hujjatlar loyihalarini, shuningdek, Vazirlikka yuklangan vazifalar va funksiyalarni bajarish bilan bogʻliq boshqa hujjatlarni kiritish; 3) davlat va xoʻjalik boshqaruvi organlari, mahalliy davlat hokimiyati organlarining Vazirlik vakolatiga kiradigan masalalar boʻyicha faoliyatini belgilangan tartibda muvofiqlashtirish; 4) davlat statistika organlaridan Vazirlik vakolatiga kiradigan masalalar boʻyicha kerakli statistik axborotni bepul olish; 5) Vazirlik va uning tasarrufiga kiruvchi tuzilmalarning davlat mulkini oʻz tashkiliy tuzilmasi doirasida begʻaraz foydalanish huquqi asosida, bir boʻlinmadan boshqa boʻlinmaga belgilangan tartibda berish; 6) Vazirlik va uning tasarrufiga kiruvchi tashkilotlar xodimlarini, tegishli sohada ular faoliyatining asosiy koʻrsatkichlari boʻyicha parametrlari bajarilishini hisobga olib, moddiy ragʻbatlantirish tartibi, miqdori va shartlarini belgilash; 7) Vazirlik vakolatiga kiradigan masalalar boʻyicha takliflarni koʻrib chiqish uchun Oʻzbekiston Respublikasi Vazirlar Mahkamasiga, davlat va xoʻjalik boshqaruvi organlariga, mahalliy davlat hokimiyati organlariga kiritish; 8) Vazirlik vakolatiga kiradigan masalalar boʻyicha idoralararo tusdagi xalqaro shartnomalarni belgilangan tartibda tuzish; 9) Vazirlik vakolatiga kiradigan masalalar boʻyicha xalqaro darajada Oʻzbekiston Respublikasi manfaatlarini belgilangan tartibda ifodalash; 10) davlat va xoʻjalik boshqaruvi organlarida va mahalliy davlat hokimiyati organlarida axborot-kommunikatsiya texnologiyalarini joriy qilish darajasi va samaradorligini, elektron hukumat loyihalarini amalga oshirish samaradorligining maqsadli koʻrsatkichlariga erishish darajasini, shuningdek, elektron davlat xizmatlari koʻrsatish sifati boʻyicha tekshiruvlarni oʻtkazish; 11) davlat va xoʻjalik boshqaruvi organlari va mahalliy davlat hokimiyati organlariga axborot-kommunikatsiya texnologiyalarini joriy qilish va elektron davlat xizmatlari koʻrsatish doirasida yoʻl qoʻyiladigan kamchiliklarni bartaraf etish toʻgʻrisida koʻrsatmalar yuborish; 12) iqtisodiyot tarmoqlari va sohalarida axborot-kommunikatsiya texnologiyalari va elektron hukumatning samaradorligi va sifati darajasini baholash natijalariga asosan, vazirliklar va idoralar, kompaniyalar, uyushmalar, yirik korxonalar va birlashmalar, mahalliy davlat hokimiyati organlari rahbarlarining egallab turgan lavozimlariga munosibligini koʻrib chiqish va takliflar kiritish; 13) belgilangan tartibda axborot-tahliliy va ekspert ishlarini amalga oshirish uchun ilmiy va boshqa tashkilotlarni, shuningdek, olimlar va mutaxassislarni jalb qilish; 14) iqtisodiyot tarmoqlari va sohalarida axborot-kommunikatsiya texnologiyalari va elektron davlat xizmatlarini joriy qilish masalalari bilan bogʻliq davlat va xoʻjalik boshqaruvi organlari, mahalliy davlat hokimiyati organlari hayʼati kengashlarida ishtirok etish; 15) axborot-kommunikatsiya texnologiyalarini joriy qilish va rivojlantirish uchun masʼul boʻlgan davlat va xoʻjalik boshqaruvi organlari, mahalliy davlat hokimiyati organlari maxsus tarkibiy boʻlinmalari rahbarlarining lavozimlariga nomzodlarni koʻrib chiqish va kelishish; 16) telekommunikatsiyalar, axborot-kommunikatsiya texnologiyalari, radiochastotalar spektridan foydalanish, elektron hukumat va pochta aloqasi sohasidagi nazorat va monitoring natijalari boʻyicha normativ-huquqiy hujjatlar talablarining aniqlangan buzilishlarini bartaraf etish toʻgʻrisida koʻrsatmalar berish; 17) davlat va xoʻjalik boshqaruvi organlari, mahalliy davlat hokimiyati organlarining axborot-kommunikatsiya texnologiyalari va “Elektron hukumat” tizimini joriy qilish, maʼmuriy protseduralarni axborotlashtirish va elektron davlat xizmatlari koʻrsatish ishlari va loyihalarini moliyalashtirish xarajatlarining smetalarini koʻrib chiqish va kelishishda ishtirok etish; 18) tashkilotlar tomonidan axborot-kommunikatsiya texnologiyalari, telekommunikatsiya va pochta aloqasi xizmatlari koʻrsatish normalari va qoidalariga rioya qilishlarini, shuningdek, telekommunikatsiya operatorlari va provayderlarining faoliyatini nazorat qilish; 19) aniqlangan kamchiliklar bartaraf etilguncha pochta va telekommunikatsiyalar sohasida faoliyatni amalga oshirayotgan va taqdim etiladigan xizmatlar sifati, telekommunikatsiya vositalari, respublika hududida foydalaniladigan radioelektron vositalar va yuqori chastotali qurilmalar radionurlanishlarining parametrlari boʻyicha belgilangan normalar, standartlar, texnik reglamentlarning buzilishiga yoʻl qoʻyadigan xoʻjalik yurituvchi subyektlarning ayrim qurilmalari va texnologik uchastkalari ishini vaqtincha toʻxtatish; 20) telekommunikatsiyalar, teleradioeshittirish, radiochastotalar spektridan foydalanish, pochta aloqasi, axborotlashtirish, elektron hukumat, elektron raqamli imzodan va radiochastotalar spektridan foydalanish, axborot xavfsizligi, teleradioeshittirish sohasidagi faoliyatni tartibga soluvchi, barcha vazirliklar, davlat qoʻmitalari, idoralar, mahalliy davlat hokimiyati organlari, tashkilotlar, mansabdor shaxslar va fuqarolar tomonidan ijro etilishi majburiy hisoblanadigan normativ-huquqiy hujjatlarni qabul qilish; 22) Vazirlik xodimlarining vaqtincha mehnatga layoqatsizligi boʻyicha nafaqalar toʻlashni amalga oshirish, mavjud kreditorlik qarzdorligini uzish, moddiy-texnik bazani mustahkamlash, ijtimoiy rivojlanish va moddiy ragʻbatlantirish chora-tadbirlarini tashkil etish uchun Vazirlikning rivojlantirish jamgʻarmasini shakllantirish; 23) Vazirlikka yuklangan vazifalar va funksiyalarni bajarish doirasida raqamli texnologiyalar sohasidagi respublika ijro etuvchi hokimiyat organlari, tashkilotlar, loyiha tashkilotlari, ilmiy-taʼlim muassasalarining, shuningdek, yetakchi xalqaro va chet el kompaniyalarining mutaxassislarini maslahatchilar sifatida jalb qilish; 24) butunjahon Internet axborot tarmogʻida, shu jumladan ijtimoiy tarmoqlarda yuqori ijtimoiy qiziqish uygʻotgan obyektiv, ishonchli boʻlmagan maqolalarga oʻz vaqtida javob qaytarish boʻyicha davlat va xoʻjalik boshqaruvi organlariga tavsiyalar berish; 25) favqulodda vaziyatlarda (harbiy harakatlar, zilzilalar, suv toshqinlari, yongʻinlar, epidemiyalar va boshqalarda) har qanday pochta aloqasi, telekommunikatsiya tarmoqlari va vositalaridan hamda axborot tizimlaridan foydalanish hamda markazlashgan telekommunikatsiya tarmoqlarini cheklash yoki toʻxtatib qoʻyish boʻyicha ustuvorlikni aniqlash, istisno tarzda telekommunikatsiya xizmatlari isteʼmolchilarining maxsus telekommunikatsiya tarmoqlari; 26) Oʻzbekiston Respublikasida radioelektron vositalar va yuqori chastotali qurilmalarni sotib olish (berish), loyihalash va qurish (oʻrnatish) uchun kerakli ruxsatnomalarni berish; 27) radiochastotalar spektridan foydalanishni toʻxtatish, toʻxtatib turish va cheklash, radioelektron vositalar va yuqori chastotali qurilmalar belgilangan standartlar, texnik reglamentlar va texnik normalarga mos boʻlmagan holda, fuqarolar xavfsizligini taʼminlamaslik faktlari aniqlanganda, radiochastotalar spektridan foydalanganlik uchun toʻlov kiritilmaganda, shuningdek, alohida holatlarda belgilangan tartibda ulardan foydalanishni taqiqlash; 28) davlat organlari va boshqa budjet tashkilotlarining axborot texnologiyalari va kommunikatsiyalarini rivojlantirishga masʼul boʻlgan boʻlinma rahbarlarini har yil yakunlari boʻyicha tegishli organ va tashkilot faoliyatiga axborot tizimlari, elektron davlat xizmatlari va axborotlashtirishni joriy etish rejalari va dasturlarining oʻz vaqtida, toʻliq va sifatli bajarilganligi uchun mukofotlash; 29) Mahalliy dasturiy mahsulotlarni ishlab chiquvchilarni davlat tomonidan qoʻllab-quvvatlash boʻyicha takliflarni ishlab chiqish uchun dasturiy mahsulotlarning mahalliy bozorining rivojlanish holatini oʻrganish va tahlil qilish. Vazirlik qonun hujjatlariga muvofiq boshqa huquqlarga ham ega boʻlishi mumkin. 20. Vazirlik quyidagilar uchun javob beradi: 1) Vazirlikka yuklangan vazifalar va funksiyalarni samarali bajarish, shuningdek, axborot texnologiyalari va kommunikatsiyalarining tegishli sohasida davlat siyosatining samarali amalga oshirilishi; 2) Vazirlik faoliyati bilan bogʻliq prognoz koʻrsatkichlarga erishishni soʻzsiz taʼminlash; 3) Oʻzbekiston Respublikasi Vazirlar Mahkamasi va Oʻzbekiston Respublikasi Prezidenti Administratsiyasiga kiritiladigan, shuningdek, Vazirlik tomonidan qabul qilinadigan normativ-huquqiy hujjatlar va boshqa hujjatlar loyihalarini amalga oshirish sifati, natijalari va oqibatlari; 4) sohani rivojlantirish, shuningdek, raqamli texnologiyalar sohasida hududlarni ijtimoiy-iqtisodiy rivojlantirish va muammoli masalalarni hal qilish boʻyicha dasturlar, chora-tadbirlar rejalari, “yoʻl xaritalari” va boshqa dasturiy hujjatlarni samarali amalga oshirish; 5) fuqarolar va tadbirkorlik subyektlarining raqamli texnologiyalar sohasidagi huquqlari va qonuniy manfaatlariga rioya etish hamda himoya qilishni taʼminlash; 6) axborot texnologiyalari va kommunikatsiyalari, axborotlashtirish va axborot xavfsizligini taʼminlash, “Elektron hukumat” tizimini joriy qilish, elektron raqamli imzodan va radiochastotalar spektridan foydalanish, telekommunikatsiyalar va pochta aloqasi sohasida davlat siyosati amalga oshirilishini taʼminlash; 7) elektron hukumat, axborotlashtirish va axborot xavfsizligini taʼminlash, telekommunikatsiyalar va pochta aloqasi sohasiga investitsiyalar jalb qilinishini taʼminlash; 8) Oʻzbekiston Respublikasi Telekommunikatsiya tarmoqlarini boshqarish tizimini shakllantirish va uning samarali ishlashini taʼminlash; 9) Radiochastotalar boʻyicha respublika kengashi faoliyatining tashkiliy-texnik va normativ-huquqiy taʼminotini taʼminlash; 10) Vazirlikka yuklangan boshqa vazifalarni samarali bajarish. 21. Vazirlikning markaziy apparati oʻziga yuklangan vazifalar va funksiyalarni amalga oshirish uchun: 1) davlat va xoʻjalik boshqaruvi organlaridan, mahalliy davlat hokimiyati organlaridan, Vazirlikning hududiy boʻlinmalaridan va uning tasarrufidagi tashkilotlardan, shuningdek, telekommunikatsiyalar korxonalaridan va litsenziatlardan Vazirlik markaziy apparatida koʻrib chiqiladigan masalalarni tahlil qilish va ishlab chiqish uchun zarur boʻlgan materiallar va maʼlumotlarni, shuningdek, normativ-huquqiy hujjatlar loyihalarini va boshqa hujjatlarni soʻrash va olish; 2) zarur boʻlganda, belgilangan tartibda Vazirlikda koʻrib chiqiladigan masalalarni ishlab chiqish, axborot va tahliliy materiallarni, shuningdek, normativ-huquqiy hujjatlar va boshqa hujjatlarning loyihalarini tayyorlash uchun Vazirlik hududiy boʻlinmalari va uning tasarrufidagi tashkilotlar, telekommunikatsiyalar korxonalarining rahbarlari va vakillarini, litsenziyatlarni jalb qilish, bu maqsadlar uchun ekspert va ishchi guruhlar tuzish; 3) Vazirlik hududiy boʻlinmalaridan va uning tasarrufidagi tashkilotlardan ular tomonidan kiritilgan normativ-huquqiy hujjatlar va boshqa hujjatlar loyihalarining puxta ishlab chiqilishini talab qilish, zarur boʻlganda ularni kamchiliklarni bartaraf etish uchun qaytarish; 4) Vazirlik hududiy boʻlinmalari va uning tasarrufidagi tashkilotlar, telekommunikatsiyalar korxonalari rahbarlari va vakillari, litsenziatlar ishtirokidagi Vazirlik hayʼat majlisi va yigʻilishlarini oʻtkazish; 5) Vazirlik hududiy boʻlinmalari va tasarrufidagi tashkilotlar, korxona rahbarlariga va litsenziatlarga tezkor hal qilinishi talab etiladigan va Vazirlikka yuklangan vazifalar va funksiyalarning bajarilishi bilan bogʻliq masalalar boʻyicha belgilangan tartibda topshiriq berish; 6) Vazirlik hududiy boʻlinmalari va tasarrufidagi tashkilotlar, telekommunikatsiyalar korxonalari va litsenziatlar tomonidan qabul qilingan qonun hujjatlari va boshqa normativ-huquqiy hujjatlar, Oʻzbekiston Respublikasi Prezidentining va Oʻzbekiston Respublikasi Vazirlar Mahkamasining topshiriqlari, shuningdek, Vazirlik va uning rahbariyati tomonidan qabul qilingan hujjatlar va topshiriqlarning bajarilishi boʻyicha faoliyatini belgilangan tartibda oʻrganish va tekshirish; 7) xoʻjalik boshqaruvi organlariga, mahalliy davlat hokimiyati organlariga avtomatlashtirilgan dasturiy mahsulotlarni joriy qilish sohasidagi kamchiliklarni bartaraf etish yuzasidan koʻrsatmalar tayyorlash; 8) Vazirlikka yuklangan vazifalar va funksiyalarning bajarilishi bilan bogʻliq boʻlgan normativ-huquqiy hujjatlar va boshqa hujjatlar loyihalarini ishlab chiqish va belgilangan tartibda yuqori organlarga kiritish; 9) Vazirlik vakolatiga kiradigan masalalarda davlat va xoʻjalik boshqaruvi organlari, mahalliy davlat hokimiyati organlari bilan oʻzaro hamkorlik va muvofiqlashtirishni amalga oshirish; 10) Vazirlik va uning tasarrufidagi tashkilotlar xodimlarini sohadagi faoliyatining asosiy koʻrsatkichlari boʻyicha parametrlarning bajarilishini hisobga olgan holda moddiy ragʻbatlantirish tartibi, miqdori va shartlarini ishlab chiqish va tasdiqlash; 11) Vazirlik vakolatlariga kiradigan masalalar boʻyicha takliflar ishlab chiqish va koʻrib chiqish uchun Oʻzbekiston Respublikasi Vazirlar Mahkamasiga, davlat va xoʻjalik boshqaruvi organlariga, mahalliy davlat hokimiyati organlariga kiritish; 12) vazirliklar va idoralar, kompaniyalar, uyushmalar, yirik korxonalar va birlashmalar, mahalliy davlat hokimiyati organlari rahbarlarining iqtisodiyot sohalarida axborot-kommunikatsiya texnologiyalari va elektron hukumatni joriy etish samaradorligi va sifati darajasini baholash natijalari asosida egallab turgan lavozimlariga mos kelishi boʻyicha takliflarni koʻrib chiqish va kiritish; 13) davlat va xoʻjalik boshqaruvi organlari, mahalliy davlat hokimiyati organlari hayʼatlarining, iqtisodiyot sohalari va tarmoqlarida axborot-kommunikatsiya texnologiyalari va elektron davlat xizmatlarini joriy qilish masalalarini koʻrib chiqish bilan bogʻliq majlislarda qatnashish; 14) davlat va xoʻjalik boshqaruvi organlari, mahalliy davlat hokimiyati organlarining axborot-kommunikatsiya texnologiyalarini joriy qilish va rivojlantirish uchun masʼul ixtisoslashtirilgan tarkibiy boʻlinmalarning rahbarlari lavozimiga nomzodlarni koʻrib chiqish va kelishish; 15) davlat va xoʻjalik boshqaruvi organlari, mahalliy davlat hokimiyati organlarining axborot-kommunikatsiya texnologiyalarini va “Elektron hukumat” tizimini joriy qilish, maʼmuriy protseduralarni axborotlashtirish hamda elektron davlat xizmatlari koʻrsatish boʻyicha ishlar va loyihalarni moliyalashtirishga qilinadigan xarajatlar smetasini koʻrib chiqish va kelishish; 16) tashkilotlar tomonidan axborot-kommunikatsiya texnologiyalari, telekommunikatsiya va pochta aloqasi xizmatlari koʻrsatish boʻyicha qoidalar va normalarga rioya qilinishi, shuningdek, oʻzining vakolati doirasida telekommunikatsiya operatorlari va provayderlarining faoliyati ustidan nazoratni amalga oshirish; 17) pochta va telekommunikatsiyalar sohasida faoliyat yuritayotgan va koʻrsatiladigan xizmatlarining sifati boʻyicha belgilangan normalar, standartlar, texnik reglamentlar va talablar, respublika hududida foydalanishda boʻlgan telekommunikatsiyalar vositalari, radioelektron vositalar va yuqori chastotali qurilmalar parametrlarining buzilishiga yoʻl qoʻyayotgan xoʻjalik yurituvchi subyektlarning ayrim qurilmalari va texnologik uchastkalari ishini, aniqlangan kamchiliklar bartaraf qilingunga qadar, vaqtinchalik toʻxtatib turish toʻgʻrisida qaror qabul qilish; 18) telekommunikatsiyalar, teleradioeshittirish, radiochastota spektridan foydalanish, pochta aloqasi, axborotlashtirish, elektron hukumat, elektron raqamli imzo va radiochastota spektridan foydalanish, axborot xavfsizligi sohasida faoliyatni tartibga soladigan, barcha vazirliklar, davlat qoʻmitalari, idoralar, mahalliy davlat hokimiyati organlari, tashkilotlar, mansabdor shaxslar va fuqarolar tomonidan bajarilishi majburiy boʻlgan normativ-huquqiy hujjatlarni ishlab chiqish va qabul qilish; 20) davlat va xoʻjalik boshqaruvi organlariga Internet butunjahon axborot tarmogʻida, shu jumladan, ijtimoiy tarmoqlarda yuqori darajada ijtimoiy qiziqish uygʻotadigan noxolis, ishonchli boʻlmagan maqolalarga oʻz vaqtida eʼtibor qaratish boʻyicha tavsiyalar ishlab chiqish; 21) favqulodda holatlarda (harbiy harakatlar paytida, zilzilalarda, suv toshqinlarida, yongʻinlarda, epidemiyalar va boshqalarda) barcha tarmoqlar va pochta aloqasi vositalari, telekommunikatsiya va axborot tizimlari, shuningdek, markazlashtirilgan telekommunikatsiya tarmoqlari va vositalari boshqaruvidan foydalanish, ishini cheklash yoki toʻxtatib qoʻyishda, telekommunikatsiya xizmatlari maxsus isteʼmolchilari tarmoqlaridan tashqari, ustuvorlikni aniqlash huquqiga ega. Vazirlikning markaziy apparati qonun hujjatlariga muvofiq boshqa huquqlarga ham ega boʻlishi mumkin. 22. Vazirlik markaziy apparati: 1) Vazirlikning hududiy boʻlinmalari, shuningdek, uning tasarrufidagi tashkilotlar bilan birga, Vazirlikka yuklangan vazifalar va funksiyalarning sifatli va oʻz vaqtida bajarilishini taʼminlash; 2) Vazirlik faoliyati bilan bogʻliq prognoz koʻrsatkichlarga erishishni taʼminlash boʻyicha Vazirlik markaziy apparati boʻlinmalarining ishini tashkil qilish; 3) Vazirlik tomonidan Oʻzbekiston Respublikasi Vazirlar Mahkamasi va Oʻzbekiston Respublikasi Prezidenti Administratsiyasi koʻrib chiqishi uchun kiritiladigan normativ-huquqiy hujjatlar loyihalari va boshqa hujjatlarni, shuningdek, Vazirlik tomonidan qabul qilinadigan qarorlarni sifatli tayyorlash va ekspertiza qilish; 4) hududiy boʻlinmalar tomonidan raqamli texnologiyalar sohasini rivojlantirish, shuningdek, raqamli texnologiyalar, pochta aloqasi va telekommunikatsiyalar sohasida hududlarning muammoli masalalarini hal qilish va iqtisodiy-ijtimoiy rivojlantirish boʻyicha davlat, tarmoq va hududiy dasturlar, tadbirlar rejalari, “yoʻl xaritalari” va boshqa dasturiy hujjatlar amalga oshirilishini tashkil qilish; 5) fuqarolar va tadbirkorlik subyektlarining huquqlari va qonuniy manfaatlariga rioya qilinishini va himoyasini taʼminlash; 6) Oʻzbekiston Respublikasi Prezidenti Administratsiyasi, Vazirlar Mahkamasi, Vazirlik hayʼati koʻrib chiqishi uchun kiritiladigan hujjatlar va materiallarni sifatli va oʻz vaqtida tayyorlanishi uchun javob beradi. 23. Vazirlikning Qoraqalpogʻiston Respublikasi, viloyatlar va Toshkent shahridagi hududiy boʻlinmalari oʻzlariga yuklangan vazifalar va funksiyalarni amalga oshirish uchun: 1) belgilangan tartibda davlat va xoʻjalik boshqaruvi organlarining, mahalliy davlat hokimiyati organlarining hududiy boʻlinmalaridan Vazirlik vakolatlariga kiradigan masalalarni hal qilish uchun zarur boʻlgan axborotni soʻrash va olish; 2) koʻrib chiqish uchun davlat va xoʻjalik boshqaruvi organlariga, mahalliy davlat hokimiyati organlariga Vazirlik vakolatiga kiradigan masalalar boʻyicha takliflar kiritish; 3) mulkchilik shaklidan va idoraviy mansubligidan qatʼi nazar, korxonalarda, muassasalarda, tashkilotlarda pochta aloqasi va telekommunikatsiyalar xizmatlari, shuningdek, axborot-kommunikatsiya texnologiyalari sohasida xizmatlar koʻrsatish boʻyicha qoidalar va normalarga rioya qilinishi monitoringini amalga oshirish; 4) mulkchilik shaklidan va idoraviy mansubligidan qatʼi nazar, korxonalar, muassasalar, tashkilotlarning raqamli texnologiyalar sohasi qonunchiligiga amal qilishi yuzasidan nazoratni amalga oshirish; 5) litsenziya bitimlari talablari va shartlari bajarilishi, shuningdek, hududlarda raqamli texnologiyalar sohasida faoliyatni amalga oshiradigan xoʻjalik yurituvchi subyektlar tomonidan qonunlarga rioya qilinishi ustidan tizimli monitoringni amalga oshirish; 6) elektron hukumat sohasida hududiy loyihalarning oʻz vaqtida bajarilishini, idoralararo axborot tizimlari va axborot resurslari rivojlanishi va joriy qilinishi monitoringini olib borish; 7) belgilangan tartibda koʻrib chiqish uchun Vazirlikka davlat va xoʻjalik boshqaruvi organlari, mahalliy davlat hokimiyati organlari hududiy boshqarmalari rahbarlarining axborot-kommunikatsiya texnologiyalarini joriy qilish darajasi, sifati va samarasini baholash natijalariga koʻra egallab turgan lavozimlariga toʻgʻri kelish-kelmasligi taklifini kiritish; 8) davlat va xoʻjalik boshqaruvi hududiy organlarining, mahalliy davlat hokimiyati organlarining axborot-kommunikatsiya texnologiyalarini joriy qilish va elektron davlat xizmatlari koʻrsatish sifati hamda samaradorligi boʻyicha oʻrganishlar oʻtkazish; 9) mahalliy davlat hokimiyati organlarining iqtisodiyot tarmoqlari va sohalarida axborot-kommunikatsiya texnologiyalarini joriy qilish va elektron davlat xizmatlari koʻrsatish masalalarini koʻrib chiqish bilan bogʻliq majlislarda ishtirok etish; 10) axborot texnologiyalari va kommunikatsiyalari, pochta aloqasi va telekommunikatsiyalar sohasini rivojlantirish, shuningdek, Vazirlik vakolatiga kiradigan masalalar boʻyicha hududlarning ijtimoiy-iqtisodiy rivojlanishi va muammoli masalalarni hal qilish boʻyicha davlat va tarmoq dasturlari, chora-tadbirlar rejalari, “yoʻl xaritalari” va boshqa dasturiy hujjatlar bajarilishining nazoratini amalga oshirish; 11) tashkilotlar tomonidan, pochta aloqasi, telekommunikatsiyalar va axborot-kommunikatsiyalar texnologiyalari xizmatlari koʻrsatish boʻyicha normalar va qoidalarga rioya qilinishi ustidan nazoratni amalga oshirish; 12) hududlarda axborot-kommunikatsiya texnologiyalarini joriy qilish va oʻzaro hamkorlik tizimini takomillashtirish yuzasidan Vazirlikka taklif kiritish huquqiga ega. Vazirlikning hududiy boʻlinmalari qonun hujjatlariga muvofiq boshqa huquqlarga ham ega boʻlishi mumkin. 24. Vazirlikning Qoraqalpogʻiston Respublikasi, viloyatlar va Toshkent shahridagi hududiy boʻlinmalari: 1) Vazirlik hududiy boʻlinmalarining faoliyati bilan bogʻliq prognoz koʻrsatkichlariga erishishni taʼminlash; 2) Vazirlikka kiritiladigan hujjatlar va takliflar loyihalari sifati, yakuniy natijalari hamda amalga oshirilishining oqibatlari, shuningdek, Vazirlikning hududiy boʻlinmalari tomonidan qabul qilinadigan qarorlar; 3) tumanlarda (shaharlarda) aniqlangan muammolarni har tomonlama, chuqur tahlil qilish va umumlashtirish asosida, Qoraqalpogʻiston Respublikasi, viloyatlarda va Toshkent shahrida raqamli texnologiyalar sohasini rivojlantirish boʻyicha takliflarni tayyorlash; 4) Qoraqalpogʻiston Respublikasi, viloyatlar va Toshkent shahrida sohani rivojlantirish, muammoli masalalarni hal qilish boʻyicha dasturlar, tadbirlar rejalari, “yoʻl xaritalari” va boshqa dasturiy hujjatlarni samarali amalga oshirish; 5) fuqarolar va tadbirkorlik subyektlarining huquqlari hamda qonuniy manfaatlariga rioya qilinishini va uning himoyasini taʼminlash uchun javob beradi. 25. Quyidagilar Vazirning asosiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya qilish; 2) Vazirlik faoliyatiga umumiy rahbarlikni amalga oshirish, Oʻzbekiston Respublikasi Prezidentining tegishli hujjati bilan, Oʻzbekiston Respublikasi Vazirlar Mahkamasining qarori va boshqa qonun hujjatlari bilan yuklangan vazifalar va funksiyalar bajarilishini tashkil etish; 3) Oʻzbekiston Respublikasi Prezidentining hujjatlari va Oʻzbekiston Respublikasi Vazirlar Mahkamasining qarorlari bilan tasdiqlangan Vazirlik faoliyatini yanada takomillashtirish boʻyicha konsepsiyalar, kompleks dasturlar va kompleks tadbirlar ijrosini tanqidiy va chuqur tahlil qilish; 4) Vazirlik, hududiy boʻlinmalar va uning tarkibiy boʻlinmalari faoliyati bilan bogʻliq prognoz koʻrsatkichlarga erishishni soʻzsiz taʼminlash boʻyicha amaldagi chora-tadbirlarni ishlab chiqish va qabul qilish; 5) Oʻzbekiston Respublikasi Prezidenti Administratsiyasi tarkibiy boʻlinmalari va Oʻzbekiston Respublikasi Vazirlar Mahkamasi bilan, shuningdek, Vazirlikning faoliyat sohasiga kiradigan masalalar boʻyicha tegishli vazirliklar hamda idoralar bilan oʻzaro hamkorlik qilish, Oʻzbekiston Respublikasi Vazirlar Mahkamasi va uning Rayosati majlislarida masalalarni koʻrib chiqishda ishtirok etish; 6) Oʻzbekiston Respublikasi Prezidentining, Oʻzbekiston Respublikasi Bosh vaziri va uning oʻrinbosarlarining topshiriqlarini bajarish; 7) oʻzining oʻrinbosarlari vakolatlarini belgilash, ular oʻrtasida vazifalarni taqsimlash, Vazirlik boshqa mansabdor shaxslarning vakolatlarini belgilash, oʻzining oʻrinbosarlari va boshqa mansabdor shaxslarining Vazirlik faoliyatining ayrim uchastkalariga rahbarlik qilish yuzasidan shaxsiy javobgarlik darajasini belgilash; 8) Vazirlik faoliyati rejalashtirilishini tashkil etish, Vazirlik va oʻz oʻrinbosarlarining har chorakdagi ish rejalarini tasdiqlash, ularning bajarilishi ustidan nazoratni taʼminlash; 9) Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining hujjatlari va topshiriqlari bajarilishini tashkil etish va monitoring qilishning amaldagi tizimini yaratish, Vazirlik faoliyatida ijro intizomini mustahkamlash boʻyicha kompleks amaliy chora-tadbirlarni amalga oshirish, shuningdek, tarkibiy boʻlinmalar va hududiy boʻlinmalar, shuningdek, tasarrufidagi tashkilotlar rahbarlarining Oʻzbekiston Respublikasi Prezidentining “Oʻzbekiston Respublikasi Prezidenti hujjatlari va topshiriqlarining samarali va natijaviy bajarilishi, shuningdek, ijro intizomini mustahkamlash uchun Oʻzbekiston Respublikasi Prezidentining Davlat maslahatchilari, Vazirlar Mahkamasi va uning komplekslari, davlat va xoʻjalik boshqaruvi organlari, shuningdek, barcha darajadagi hokimiyatlar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qarori va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq topshiriqlarning oʻz vaqtida va sifatli bajarilishi yuzasidan shaxsiy javobgarligini oshirish boʻyicha chora-tadbirlar koʻrish; 10) Vazirlik xodimlarining qayta tayyorlanishi va malakasi tizimli oshirilishini tashkil etish; 11) Vazirlik tizimida kadrlarni tanlash va joy-joyiga qoʻyish, ularning samarali faoliyati uchun zarur sharoitlar yaratish, Vazirlikning kadrlar zaxirasini shakllantirish; 12) Oʻzbekiston Respublikasi Prezidenti, Oʻzbekiston Respublikasi Prezidentining Administratsiyasi va Oʻzbekiston Respublikasi Vazirlar Mahkamasining nomenklaturasiga kiradigan vakant lavozimlarga taklif qilingan kadrlarning, shuningdek, Vazirlikka ishga qabul qilinadigan boshqa kadrlarning kasb mahorati, bilimga egaligi, amaliy tajribasi, ish va axloqiy-maʼnaviy sifatlarining yuqori darajasi kafolatlanishini taʼminlash; 13) Oʻzbekiston Respublikasining “Normativ-huquqiy hujjatlar toʻgʻrisida”gi, “Qonunlar loyihalarini tayyorlash va ularni Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida”gi qonunlari, Oʻzbekiston Respublikasi Vazirlar Mahkamasining Reglamenti va Oʻzbekiston Respublikasi Prezidenti Administratsiyasining Reglamenti talablariga qatʼiy muvofiq ravishda faoliyat sohasining masalalari boʻyicha normativ-huquqiy hujjatlar loyihalarining sifatli ishlab chiqilishini tashkil etish, ularni oʻz vaqtida Oʻzbekiston Respublikasi Vazirlar Mahkamasiga kiritish, Oʻzbekiston Respublikasining “Normativ-huquqiy hujjatlar toʻgʻrisida”gi, “Qonunlar loyihalarini tayyorlash va ularni Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida”gi qonunlariga muvofiq ularning Vazirlar Mahkamasining Devonida ishlab chiqilishida, Oʻzbekiston Respublikasi Vazirlar Mahkamasining Rahbariyati huzurida himoya qilinishida va Vazirlikning qonun loyihasini tayyorlash boʻyicha faoliyatini tashkil etishda, Oʻzbekiston Respublikasi Prezidentining Administratsiyasida koʻrib chiqilishida ishtirok etish; 14) Vazirlik vakolatiga kiradigan masalalar boʻyicha normativ-huquqiy hujjatlar qabul qilish, zarur hollarda, boshqa vazirliklar va idoralar bilan birgalikda tegishli qarorlar qabul qilish; 15) Vazirlikka taqdim qilingan takliflar va normativ-huquqiy hujjatlar loyihalari toʻliq va har tomonlama koʻrib chiqilishini taʼminlash, ularning puxta bajarilgan ekspertizasini oʻtkazish, shuningdek, belgilangan muddatlarda ularni kelishish (ularga viza qoʻyish); 16) qonun hujjatlari talablariga toʻliq mos holda Vazirlik rahbarlari va xodimlarining xizmat safarlarini uyushtirish va tashkil etish, xizmat safarlarining asosliligini, samaradorligini va natijadorligini, safar xarajatlari uchun ajratiladigan mablagʻlardan maqsadli va oqilona foydalanishni taʼminlash; 17) oʻz oʻrinbosarlarining va tarkibiy boʻlinmalar hamda hududiy boʻlinmalar rahbarlari faoliyati samaradorligi va natijadorligining tanqidiy tahlilini muntazam olib borish, Vazirlik hayʼati majlislarida ularning shaxsiy hisobotlarini eshitish, yakunlar boʻyicha zarur choralar koʻrish; 18) Vazirlik xodimlarini ragʻbatlantirish va intizomiy javobgarlikka tortish masalalarini hal qilish, oʻzining oʻrinbosarlarini ragʻbatlantirish va intizomiy javobgarlikka tortish toʻgʻrisida takliflar kiritish, shu jumladan, ularning egallab turgan lavozimlarida bundan buyon qolishining maqsadga muvofiqligi toʻgʻrisidagi masalalarni koʻrib chiqish, ularning shaxsiy javobgarligini oshirish boʻyicha tizimli chora-tadbirlarni amalga oshirish; 19) Vazirlik xodimlarining tasdiqlangan xodimlar Odob-axloq qoidalariga rioya qilishini taʼminlash; 20) “Korrupsiyaga qarshi kurash toʻgʻrisida”gi Oʻzbekiston Respublikasining Qonuni talablariga muvofiq Vazirlik tizimida korrupsiya va boshqa qonun buzilishlarining oldini olish boʻyicha choralar koʻrish, shuningdek, qonunni qoʻllash amaliyoti va qonun hujjatlarini takomillashtirish boʻyicha chora-tadbirlarni ishlab chiqish va amalga oshirish yoʻli bilan ularni sodir etishga yordam beruvchi sabablar va sharoitlarni aniqlash, tahlil qilish, bartaraf etish; 21) Vazirlik va uning hududiy boʻlinmalari ishini tashkil etishning zamonaviy shakllari joriy qilinishini taʼminlash; 22) davlat xizmatlari koʻrsatish samaradorligini, sifatini va foydalana olishlikni oshirish, shu jumladan, aholi va tadbirkorlik subyektlari bilan oʻzaro hamkorlikni amalga oshirishda “yagona darcha” prinsipini joriy qilish yoʻli bilan, Oʻzbekiston Respublikasining “Elektron hukumat toʻgʻrisida”gi Qonunini bajarish doirasida zamonaviy axborot-kommunikatsiya texnologiyalaridan foydalanish; 23) jismoniy va yuridik shaxslarning murojaatlarini koʻrib chiqish boʻyicha ishlarni samarali tashkil qilish, aholi bilan ochiq va toʻgʻridan-toʻgʻri muloqotni yoʻlga qoʻyish, shaxsiy qabullarni, shu jumladan, qonun hujjatlari bilan belgilangan tartibda va muddatlarda jismoniy shaxslar hamda yuridik shaxslar vakillarining sayyor qabullarini muntazam ravishda oʻtkazish; 24) Oʻzbekiston Respublikasi Prezidentining Xalq qabulxonalari bilan samarali oʻzaro hamkorlik qilishni, Vazirlik rahbarlari va xodimlarining ular ishida faol qatnashishini tashkil qilish, jismoniy va yuridik shaxslarning Oʻzbekiston Respublikasi Prezidentining Virtual qabulxonasidan kelib tushadigan murojaatlari oʻz vaqtida va mukammal koʻrib chiqilishini taʼminlash; 25) davlat sirlariga kiritilgan va maxfiy tusdagi axborotlar bilan ishlashda qonun hujjatlari talablariga rioya qilish; 26) Vazirlik xodimlari, shuningdek, Vazirlikning tashkiliy tuzilmasiga kiradigan korxonalar, muassasalar va tashkilotlar tomonidan bajarilishi shart boʻlgan buyruqlar, farmoyishlar, qarorlar va koʻrsatmalar chiqarish; 27) Vazirlikning markaziy apparati va hududiy boʻlinmalari tuzilmasiga, zarur hollarda Vazirlikning belgilangan umumiy soni doirasida oʻzgartirishlar kiritish. Vazir qonun hujjatlariga muvofiq boshqa vakolatlarni ham amalga oshirishi mumkin. 26. Quyidagilar Vazir oʻrinbosarlarining asosiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya etish; 2) Vazir vaqtincha boʻlmaganda, tegishli buyruq asosida uning vazifalarini bajarish; 3) Vazirlikning mutasaddilik qilinadigan tarkibiy boʻlinmalari faoliyatini muvofiqlashtirish, nazorat qilish va unga bevosita rahbarlik qilish, ularning xodimlari oʻrtasida vazifalarni taqsimlash; 4) Vazirlik faoliyatini yanada takomillashtirish va uning faoliyatining mutasaddilik qilinadigan yoʻnalishlari boʻyicha Oʻzbekiston Respublikasi Prezidentining hujjatlari va Vazirlar Mahkamasining qarorlari bilan tasdiqlangan konsepsiyalar, kompleks dasturlar hamda tadbirlar amalga oshirilishini chuqur va tanqidiy tahlil qilish; 5) mutasaddilik qilinadigan boʻlinmalarning prognoz koʻrsatkichlarga erishishini soʻzsiz taʼminlash choralarini koʻrish, boʻlinmalar rahbarlarining hisobotlarini tizimli ravishda eshitish hamda qayd etilgan koʻrsatkichlarga erishish borasida ularning shaxsiy masʼuliyatini oshirish; 6) mutasaddilik qilinadigan boʻlinmalar rahbarlarining har choraklik rejalarini tasdiqlash va ularning bajarilishini nazorat qilish; 7) Oʻzbekiston Respublikasi Prezidentining va Vazirlar Mahkamasining hujjatlari hamda topshiriqlari bajarilishini taʼminlash, Vazirlikning mutasaddilik qilinadigan boʻlinmalarida ijro intizomini mustahkamlashga doir kompleks amaliy chora-tadbirlarni amalga oshirish, shuningdek, topshiriqlarning oʻz vaqtida hamda sifatli bajarilishi uchun tarkibiy boʻlinmalar rahbarlarining shaxsiy masʼuliyatini oshirish choralarini koʻrish; 8) Vazirlik hayʼati qarorlari, Vazirning buyruqlari va topshiriqlari oʻz vaqtida hamda sifatli bajarilishini taʼminlash; 9) Vazirga mutasaddilik qiladigan boʻlinmalarda kadrlarni tanlash va joy-joyiga qoʻyishga doir takliflar taqdim etish, ularning professional darajasi, chuqur bilimga, amaliy tajribaga egaligi, ishchanlik va maʼnaviy-axloqiy fazilatlarining yuqoriligi kafolatlanganini taʼminlash, ularning kasb malakasini oshirish, Vazirlik mutasaddilik qiladigan tarkibiy boʻlinmalarda kadrlar zaxirasini shakllantirish; 10) mutasaddilik qilinadigan tarkibiy boʻlinmalarning normativ-huquqiy hujjatlar loyihalarini sifatli tayyorlashini taʼminlash, Vazirlik tarkibiy boʻlinmalarida tayyorlangan hujjatlar loyihalarini keyinchalik muhokama etish uchun koʻrib chiqish hamda ularga viza qoʻyish, Vazir tomonidan imzolash, Oʻzbekiston Respublikasi Vazirlar Mahkamasining Reglamenti va Oʻzbekiston Respublikasi Prezidenti Administratsiyasining Reglamenti talablariga muvofiq ularning Vazirlar Mahkamasiga oʻz vaqtida kiritilishini taʼminlash, shuningdek, Vazirning topshirigʻiga binoan Vazirlar Mahkamasi Apparatida normativ-huquqiy hujjatlar loyihalarini ishlab chiqishda ishtirok etish; 11) Vazirlikka taqdim etilgan takliflar va normativ-huquqiy hujjatlar loyihalarini toʻliq hamda har tomonlama koʻrib chiqish, ularni huquqiy, moliyaviy, iqtisodiy va boshqa ekspertizadan puxta oʻtkazish; 12) qonun hujjatlari talablariga qatʼiy muvofiq ravishda xizmat safarlarini tashkil qilish, xizmat safarlarining asosliligi, samaradorligi va natijadorligini hamda xizmat safarlari uchun ajratiladigan mablagʻlardan maqsadli hamda oqilona foydalanishni taʼminlash; 13) mutasaddilik qilinadigan tarkibiy boʻlinmalar rahbarlari va xodimlarining faoliyati samaradorligi hamda natijadorligini tizimli ravishda tanqidiy tahlil qilish, ularning Vazirlik hayʼati majlislarida shaxsiy hisobotlarini eshitish va yakunlari boʻyicha zarur choralar koʻrish; 14) Vazirlik mutasaddilik qiladigan faoliyatiga taalluqli masalalar boʻyicha amaliy choralar koʻrish, qonunchilikni takomillashtirish boʻyicha takliflar ishlab chiqish va ularni Vazirga kiritish; 15) mutasaddilik qilinadigan tarkibiy boʻlinmalar rahbarlari va xodimlarini ragʻbatlantirish va intizomiy javobgarlikka tortish masalasini hal qilish, shu jumladan ularning egallab turgan lavozimda qolishi yoki qolmasligi maqsadga muvofiqligi haqidagi masalasini koʻrib chiqish toʻgʻrisida Vazirga takliflar kiritish, funksional majburiyatlar va yuklangan vazifalarning bajarilishi uchun ularning shaxsiy masʼuliyatini oshirishga doir tizimli chora-tadbirlarni amalga oshirish; 16) Vazirlik xodimlarining tasdiqlangan odob-axloq qoidalari talablariga rioya etishini, mutasaddilik qilinadigan tarkibiy boʻlinmalar rahbarlari va xodimlari tomonidan koʻrsatilgan qoidalarga rioya qilinishini taʼminlash; 17) Oʻzbekiston Respublikasining “Korrupsiyaga qarshi kurash toʻgʻrisida”gi Qonuni talablariga muvofiq Vazirlik tizimida korrupsiya va boshqa huquqbuzarliklarning oldini olish choralarini koʻrish, shuningdek, ularning sodir etilishiga koʻmaklashadigan sabablar hamda sharoitlarni huquqni qoʻllash amaliyoti va qonunchilikni takomillashtirish chora-tadbirlarini ishlab chiqish hamda amalga oshirish orqali aniqlash, tahlil qilish, bartaraf etish; 18) Vazirga davlat xizmatlari koʻrsatish va ulardan foydalanish samaradorligi hamda sifatini oshirishga doir takliflar kiritish; 19) jismoniy va yuridik shaxslar murojaatlarini koʻrib chiqish boʻyicha samarali ishlarni tashkil qilish, aholi bilan bevosita va ochiq muloqotni yoʻlga qoʻyish, qonunchilikda belgilangan muddatlarda va tartibda jismoniy shaxslarni hamda yuridik shaxslar vakillarini muntazam shaxsan qabul qilish, shu jumladan sayyor qabul qilish; 20) Oʻzbekiston Respublikasi Prezidentining Xalq qabulxonalari bilan samarali hamkorlik qilish, Vazirlik xodimlari va rahbariyatining qabulxonalar faoliyatida faol ishtirok etishini tashkil etish, jismoniy va yuridik shaxslardan Oʻzbekiston Respublikasi Prezidentining Virtual qabulxonasiga kelib tushadigan murojaatlarni oʻz vaqtida hamda toʻliq koʻrib chiqilishini taʼminlash; 21) davlat sirlariga kiritilgan axborot va maxfiy axborot bilan ishlashda qonun hujjatlari talablariga rioya etish. 27. Quyidagilar Vazirlik markaziy apparati tarkibiy boʻlinmalari rahbarlarining asosiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya etish; 2) tarkibiy boʻlinmalar faoliyatiga bevosita rahbarlik qilish, ushbu boʻlinmalarga yuklangan vazifalar va funksiyalar bajarilishini tashkil etish; 3) oʻz vakolatlari doirasida Vazirlik hududiy boʻlinmalari va tasarrufidagi tashkilotlar faoliyatini muvofiqlashtirish; 4) prognoz koʻrsatkichlar bajarilishini tizimli tahlil qilish va Vazirlikning mutasaddilik qilinadigan boʻlinmalar va hududiy boʻlinmalarining mazkur koʻrsatkichlarga soʻzsiz erishishini taʼminlashga qaratilgan qoʻshimcha choralar koʻrish boʻyicha Vazirning mutasaddi oʻrinbosarlariga takliflar kiritish; 5) Oʻzbekiston Respublikasi Prezidentining va Vazirlar Mahkamasining hujjatlari hamda topshiriqlari bajarilishini taʼminlash, Vazirlik tarkibiy boʻlinmalarining xodimlari tomonidan ijro intizomini mustahkamlashga doir kompleks amaliy chora-tadbirlarni amalga oshirish, shuningdek, topshiriqlarning oʻz vaqtida hamda sifatli bajarilishi uchun tarkibiy boʻlinmalar xodimlarining shaxsiy masʼuliyatini oshirish choralarini koʻrish; 6) Vazirlik hayʼati qarorlari, Vazirning buyruqlari va topshiriqlari oʻz vaqtida hamda sifatli bajarilishini taʼminlash; 7) tarkibiy boʻlinmalarning har choraklik ish rejalarini ishlab chiqishni taʼminlash, ularni tasdiqlash uchun kiritish, ularda koʻrsatilgan vazifalar va tadbirlarning oʻz vaqtida va sifatli bajarilishini taʼminlash; 8) tarkibiy boʻlinmalarga yuklangan vazifalar bajarilishini nazorat qilish va muvofiqlashtirish, Vazirlikning hududiy boʻlinmalari va tasarrufidagi tashkilotlar faoliyatiga amaliy va uslubiy koʻmaklashish; 9) tarkibiy boʻlinmalar faoliyati boʻyicha qonunchilikni takomillashtirishga doir takliflar ishlab chiqish va ularni koʻrib chiqish uchun Vazirlik rahbariyatiga kiritish; 10) Vazir oʻrinbosarlariga tarkibiy boʻlinmalarda kadrlarni tanlash va joy-joyiga qoʻyishga doir takliflar taqdim etish, ularning professional darajasi, chuqur bilimga, amaliy tajribaga egaligi, ishchanlik va maʼnaviy-axloqiy fazilatlarining yuqoriligi kafolatlanganini taʼminlash, ularning kasb malakasini oshirish, tarkibiy boʻlinmalarda kadrlar zaxirasini shakllantirish; 11) tarkibiy boʻlinmalarning normativ-huquqiy hujjatlar loyihalarini sifatli tayyorlashini taʼminlash, Vazirlik tarkibiy boʻlinmalarida tayyorlangan hujjatlar loyihalarini keyinchalik muhokama etish uchun koʻrib chiqish hamda imzolash, Vazir tomonidan imzolash, Oʻzbekiston Respublikasi Vazirlar Mahkamasining Reglamenti va Oʻzbekiston Respublikasi Prezidenti Administratsiyasining Reglamenti talablariga muvofiq ularning Vazirlar Mahkamasiga oʻz vaqtida kiritilishini taʼminlash, Oʻzbekiston Respublikasi Vazirlar Mahkamasi Apparatida normativ-huquqiy hujjatlar loyihalarini ishlab chiqishda ishtirok etish; 12) Vazirlikka taqdim etilgan takliflar va normativ-huquqiy hujjatlar loyihalarini toʻliq hamda har tomonlama koʻrib chiqish, ularni ekspertizadan puxta oʻtkazish; 13) qonun hujjatlari talablariga qatʼiy muvofiq ravishda xizmat safarlarini tashkil qilish, xizmat safarlarining asosliligi, samaradorligi va natijadorligini hamda xizmat safarlari uchun ajratiladigan mablagʻlardan maqsadli hamda oqilona foydalanishni taʼminlash; 14) tarkibiy boʻlinmalar xodimlarining faoliyati samaradorligi hamda natijadorligini tizimli ravishda tanqidiy tahlil qilish, majlislarda ularning shaxsiy hisobotlarini eshitish va yakunlari boʻyicha zarur choralar koʻrish; 15) Vazirlik xodimlarining tasdiqlangan odob-axloq qoidalari talablariga rioya etishini, tarkibiy boʻlinmalarning xodimlari tomonidan koʻrsatilgan qoidalarga rioya qilinishini taʼminlash; 16) Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq tarkibiy boʻlinmalarda korrupsiya va boshqa huquqbuzarliklarning oldini olish choralarini koʻrish, shuningdek, ularning sodir etilishiga koʻmaklashadigan sabablar hamda sharoitlarni huquqni qoʻllash amaliyoti va qonunchilikni takomillashtirish chora-tadbirlarini ishlab chiqish hamda amalga oshirish orqali aniqlash, tahlil qilish, bartaraf etish; 17) Vazirlik rahbariyatiga davlat xizmatlari koʻrsatish va ulardan foydalanish samaradorligi hamda sifatini oshirishga doir takliflar kiritish; 18) jismoniy va yuridik shaxslar murojaatlarini koʻrib chiqish, aholi bilan bevosita va ochiq muloqotni yoʻlga qoʻyish, Qonunda belgilangan muddatlarda va tartibda jismoniy shaxslarni hamda yuridik shaxslar vakillarini muntazam shaxsan qabul qilish, shu jumladan sayyor qabul qilish; 19) Oʻzbekiston Respublikasi Prezidentining Xalq qabulxonalari bilan samarali oʻzaro hamkorlik qilish, ularning faoliyatida faol ishtirok etish, jismoniy va yuridik shaxslarning Oʻzbekiston Respublikasi Prezidentining Virtual qabulxonasidan kelib tushadigan murojaatlarini oʻz vaqtida va mukammal koʻrib chiqish; 20) davlat sirlariga kiritilgan axborot va maxfiy axborot bilan ishlashda qonun hujjatlari talablariga rioya etish. 28. Quyidagilar Vazirlikning Qoraqalpogʻiston Respublikasi, viloyatlar va Toshkent shahridagi hududiy boʻlinmalari rahbarlarining asosiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya etish; 2) Vazirlik hududiy boʻlinmalarining faoliyatiga umumiy rahbarlik qilish, ushbu boʻlinmalarlarga Oʻzbekiston Respublikasi Prezidentining hujjatlari va Vazirlar Mahkamasi qarorlari, shuningdek, Vazirlikning qarorlari bilan yuklangan vazifa hamda funksiyalar bajarilishini tashkil qilish; 3) hududiy boʻlinmalar faoliyati bilan bogʻliq prognoz koʻrsatkichlarga soʻzsiz erishish boʻyicha amaliy choralarni ishlab chiqish hamda amalga oshirish; 4) Oʻzbekiston Respublikasi Prezidentining va Vazirlar Mahkamasining hujjatlari hamda topshiriqlari bajarilishini taʼminlash, hududiy boʻlinmalarning xodimlari tomonidan ijro intizomini mustahkamlashga doir kompleks amaliy chora-tadbirlarni amalga oshirish, shuningdek, topshiriqlarning oʻz vaqtida hamda sifatli bajarilishi uchun hududiy boʻlinmalar xodimlarining shaxsiy masʼuliyatini oshirish choralarini koʻrish; 5) Vazirlik hayʼati qarorlari, Vazirning buyruqlari va topshiriqlari oʻz vaqtida hamda sifatli bajarilishini taʼminlash; 6) mahalliy davlat hokimiyati organlari va kompleks ijtimoiy-iqtisodiy rivojlanish sektorlari bilan Vazirlik faoliyati sohasiga kiradigan masalalar boʻyicha hamkorlik qilish; 7) oʻz oʻrinbosarlari vakolatlarini belgilash, ular oʻrtasida vazifalarni taqsimlash, hududiy boʻlinmalarning boshqa mansabdor shaxslari vakolatlarini, Vazirlik faoliyatining ayrim uchastkalariga rahbarlik uchun oʻz oʻrinbosarlari hamda boshqa mansabdor shaxslarning shaxsiy javobgarlik darajasini belgilash; 8) Vazirlikning hududiy boʻlinmalari faoliyatini rejalashtirishni tashkil etish, Vazirlik hududiy boʻlinmalari va oʻz oʻrinbosarlari ishlarining har choraklik rejalarini tasdiqlash, ularning bajarilishini nazorat qilish; 9) Vazirlik hududiy boʻlinmalariga kadrlarni tanlash va joy-joyiga qoʻyish, ularning samarali faoliyat koʻrsatishi uchun zarur sharoitlar yaratish, hududiy boʻlinmalarning kadrlar zaxirasini shakllantirish; 10) Vazir nomenklaturasiga kiradigan boʻsh lavozimlarga taklif etilgan nomzodlarning, shuningdek, hududiy boʻlinmalarga ishga qabul qilinadigan boshqa kadrlarning professional darajasi, chuqur bilimga egaligi, ishchanlik va maʼnaviy-axloqiy fazilatlari yuqoriligi kafolatlanganini taʼminlash; 11) hududiy boʻlinmalar xodimlarini ragʻbatlantirish va intizomiy javobgarlikka tortish masalasini hal qilish, oʻz oʻrinbosarlarini ragʻbatlantirish va intizomiy javobgarlikka tortish, shu jumladan ularning egallab turgan lavozimda qolishi yoki qolmasligi maqsadga muvofiqligi haqidagi masalani koʻrib chiqish toʻgʻrisida takliflar kiritish, ularning shaxsiy masʼuliyatini oshirishga doir tizimli chora-tadbirlarni amalga oshirish; 12) hududiy boʻlinmalar xodimlari tomonidan Vazirlik xodimlarining odob-axloq qoidalari talablariga rioya etilishini taʼminlash; 13) Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq Vazirlik tizimida korrupsiya va boshqa huquqbuzarliklarning oldini olish choralarini koʻrish, shuningdek, ularning sodir etilishiga koʻmaklashadigan sabablar hamda sharoitlarni huquqni qoʻllash amaliyoti va qonunlarni takomillashtirish chora-tadbirlarini ishlab chiqish hamda amalga oshirish orqali aniqlash, tahlil qilish, bartaraf etish; 14) prognoz koʻrsatkichlar bajarilishini tizimli tahlil qilish va hududiy boʻlinmalarning mazkur koʻrsatkichlarga soʻzsiz erishishini taʼminlashga qaratilgan qoʻshimcha choralar koʻrish boʻyicha Vazirning mutasaddi oʻrinbosarlariga takliflar kiritish; 15) hududiy boʻlinmalar xodimlarining faoliyati samaradorligi hamda natijadorligini tizimli ravishda tanqidiy tahlil qilish, ularning shaxsiy hisobotlarini yigʻilishlarda eshitish va yakunlari boʻyicha zarur choralar koʻrish; 16) hududiy boʻlinmalar faoliyati boʻyicha qonunchilikni takomillashtirishga, shuningdek, davlat xizmatlari koʻrsatish va ulardan foydalanish samaradorligi hamda sifatini oshirishga doir takliflar ishlab chiqish va ularni Vazirlik rahbariyatiga koʻrib chiqish uchun kiritish; 17) jismoniy va yuridik shaxslar murojaatlarini koʻrib chiqish, aholi bilan bevosita va ochiq muloqotni yoʻlga qoʻyish, Qonunda belgilangan muddatlarda va tartibda jismoniy shaxslarni hamda yuridik shaxslar vakillarini muntazam shaxsan qabul qilish, shu jumladan sayyor qabul qilish; 18) Oʻzbekiston Respublikasi Prezidentining Xalq qabulxonalari bilan samarali oʻzaro hamkorlik qilish, ularning faoliyatida faol ishtirok etish, jismoniy va yuridik shaxslarning Oʻzbekiston Respublikasi Prezidentining Virtual qabulxonasidan kelib tushadigan murojaatlarini oʻz vaqtida va mukammal koʻrib chiqish; 19) davlat sirlarini yoki qonun bilan qoʻriqlanadigan boshqa sirni tashkil etuvchi maʼlumotlarni muhofaza qilishni taʼminlash. 29. Vazir: 1) Vazirlikka yuklangan vazifalar va funksiyalarning bajarilishi; 2) ushbu Nizomning 20-bandida nazarda tutilgan Vazirlikning javobgarlik sohalari boʻyicha; 3) ushbu Nizomning 25-bandida qayd etilgan oʻz funksional vazifalarining sifatli bajarilishi uchun shaxsan javob beradi. 30. Vazir oʻrinbosarlari: 1) Vazirlikning mutasaddilik qilinadigan tarkibiy boʻlinmalarida Vazirlikka yuklangan vazifalar va funksiyalarning bajarilishi; 2) ushbu Nizomning 20-bandida nazarda tutilgan Vazirlikning mutasaddilik qilinadigan masalalar yuzasidan javobgarlik sohalari boʻyicha; 3) ushbu Nizomning 26-bandida qayd etilgan oʻz funksional vazifalarining sifatli bajarilishi uchun shaxsan javob beradi. 31. Markaziy apparatning tarkibiy boʻlinmalari rahbarlari: 1) tegishli tarkibiy boʻlinmalarga yuklangan vazifalar va funksiyalarning amalga oshirilishi; 2) ushbu Nizomning 22-bandida nazarda tutilgan Vazirlik markaziy apparatining javobgarlik sohalari boʻyicha; 3) ushbu Nizomning 27-bandida qayd etilgan oʻz funksional vazifalarining sifatli bajarilishi uchun shaxsan javob beradi. 32. Vazirliknng Qoraqalpogʻiston Respublikasi, viloyatlar va Toshkent shahridagi hududiy boʻlinmalarining rahbarlari: 1) hududiy boʻlinmalarga yuklangan vazifalar va funksiyalarning amalga oshirilishi; 2) ushbu Nizomning 24-bandida nazarda tutilgan Vazirlik hududiy boʻlinmalarining javobgarlik sohalari boʻyicha; 3) ushbu Nizomning 28-bandida qayd etilgan oʻz funksional vazifalarining sifatli bajarilishi uchun shaxsan javob beradi. 33. Vazirlikka Oʻzbekiston Respublikasi Oliy Majlisi Qonunchilik palatasi maʼqullaganidan keyin kiritilgan Oʻzbekiston Respublikasining Bosh vaziri taqdimnomasiga binoan Oʻzbekiston Respublikasi Prezidenti tomonidan tasdiqlanadigan va lavozimidan ozod qilinadigan vazir boshchilik qiladi. Vazir oʻzining maqomiga koʻra Oʻzbekiston Respublikasi Vazirlar Mahkamasining aʼzosi hisoblanadi. 34. Vazirning birinchi va boshqa oʻrinbosarlari Oʻzbekiston Respublikasi Prezidenti tomonidan lavozimga tayinlanadi va lavozimdan ozod etiladi. 35. Vazir boʻlmagan vaqtda uning vakolatlarini, majburiyatlarning taqsimlanishiga muvofiq, uning oʻrinbosarlari amalga oshiradi. 36. Vazirlikning hududiy boʻlinmalari va tasarrufidagi tashkilotlar rahbarlari Vazir tomonidan lavozimga tayinlanadi va lavozimdan ozod etiladi. 37. Vazirlikning hududiy boʻlinmalari va tasarrufidagi tashkilotlar toʻgʻrisidagi nizom Vazir tomonidan tasdiqlanadi, qonun hujjatlari bilan belgilangan holatlar bundan mustasno. 38. Vazir bir vaqtning oʻzida Radiochastotalar boʻyicha respublika kengashi raisining oʻrinbosari hisoblanadi. 39. Vazirlik markaziy apparati tarkibiy tuzilmalarining uning hududiy boʻlinmalari va idoraviy mansub tashkilotlari bilan oʻzaro hamkorligi markaziy apparat tarkibiy tuzilmalarining rahbarlari tomonidan taʼminlanadi. 40. Vazirlik markaziy apparatining tarkibiy tuzilmalari Vazirlikning hududiy boʻlinmalari bilan oʻz faoliyati yoʻnalishlari boʻyicha oʻzaro hamkorlik qilib: 1) topshiriqlarni hududiy boʻlinmalar va idoraviy mansub tashkilotlarga yetkazadi hamda ularning bajarilishini nazorat qiladi; 2) Vazirlikning hududiy boʻlinmalariga va idoraviy mansub tashkilotlariga tarkibiy tuzilmalarning bevosita faoliyati masalalari boʻyicha soʻrovlar yuboradi hamda ularning ijro etilishini nazorat qiladi; 3) Vazirlikning hududiy boʻlinmalari va idoraviy mansub tashkilotlari faoliyati amaliyotini tekshiradi va oʻrganadi, umumlashtiradi, uni takomillashtirishga qaratilgan chora-tadbirlarni ishlab chiqadi va qabul qiladi; 4) Vazirlikning hududiy boʻlinmalari va idoraviy mansub tashkilotlari faoliyatini tashkil etish va faoliyati natijalari toʻgʻrisida hisobot va axborot materiallari, statistika maʼlumotlari va boshqa maʼlumotlar oʻrganilishini tashkil etadi; 5) Vazirlikning hududiy boʻlinmalari va idoraviy mansub tashkilotlari ish rejalarini tahlil qiladi, ularning faoliyatini rejalashtirishni takomillashtirishga doir choralar koʻradi; 6) Vazirlikning hududiy boʻlinmalari va idoraviy mansub tashkilotlaridan tushgan takliflarni koʻrib chiqadi; 7) normativ-huquqiy hujjatlar loyihalarini tayyorlashda Vazirlikning hududiy boʻlinmalari va idoraviy mansub tashkilotlari ishtirokini tashkil etadi, qonun hujjatlarini takomillashtirish boʻyicha ulardan tushgan takliflarni koʻrib chiqadi. 41. Vazirlikning hududiy boʻlinmalari va idoraviy mansub tashkilotlari Vazirlik markaziy apparatining tarkibiy tuzilmalari bilan oʻzaro hamkorlik qiladi, shu jumladan: 1) Vazirlik rahbariyati topshiriqlari ijrosi haqida axborot beradi; 2) raqamli texnologiyalar sohasida qonun hujjatlarini amalga oshirish boʻyicha faoliyat natijalari toʻgʻrisida markaziy apparatga axborot taqdim etadi; 3) ularning faoliyatini tekshirish va oʻrganish natijasida ishda aniqlangan kamchiliklar va qoidabuzarliklarni bartaraf etish natijalari toʻgʻrisida axborot beradi; 4) oʻz faoliyati natijalari toʻgʻrisidagi hisobotlarni belgilangan tartibda va muddatlarda Vazirlikning markaziy apparatiga taqdim etadi; 5) hududlarni ijtimoiy-iqtisodiy rivojlantirish muammolari, shu jumladan aholining eng muhim muammolarini hal qilishga qaratilgan takliflarni Vazirlikning markaziy apparatiga yuboradi; 6) kompleks ijtimoiy-iqtisodiy rivojlantirish boʻyicha sektorlar bilan oʻzaro hamkorlik natijalari toʻgʻrisida axborot beradi; 7) vakolatli organlar tomonidan oʻtkazilgan oʻz faoliyatini tekshirish natijalari toʻgʻrisida axborot beradi. 411. Vazirlik markaziy apparati, hududiy boʻlinmalari hamda tasarrufidagi tashkilotlarda manfaatlar toʻqnashuvi hamda korrupsiya holatlarining oldini olish boʻyicha zarur choralar koʻriladi. 412. Vazirlik markaziy apparati, hududiy boʻlinmalari hamda tasarrufidagi tashkilotlarda manfaatlar toʻqnashuvi hamda korrupsiya holatlari aniqlanganda tegishli oʻrganishlar va xizmat tekshiruvlari oʻtkaziladi, zarur hollarda vakolatlariga kirmaydigan qoidabuzarliklar boʻyicha materiallarni belgilangan tartibda tegishli vakolatli organlarga beradi. 42. Vazirlik markaziy apparati tarkibiy tuzilmalari va uning hududiy boʻlinmalari hamda idoraviy mansub tashkilotlarning oʻzaro hamkorligi jarayonida yuzaga keladigan kelishmovchiliklar Vazirning topshirigʻiga binoan uning tegishli oʻrinbosari tomonidan koʻrib chiqiladi. Agar koʻrib chiqilgandan soʻng kelishmovchiliklar tartibga solinmasa, bu masala boʻyicha qaror bevosita Vazir tomonidan qabul qilinadi. 43. Vazirlik oʻz vazifalari va funksiyalarini amalga oshirishda boshqa davlat va xoʻjalik boshqaruvi organlari, mahalliy davlat hokimiyati organlari va boshqa tashkilotlar bilan oʻzaro hamkorlik qiladi. 44. Vazirlikning hududiy boʻlinmalari oʻz vakolati doirasida boshqa davlat va xoʻjalik boshqaruvi organlarining hududiy organlari, mahalliy davlat hokimiyati organlari va boshqa tashkilotlar bilan oʻzaro hamkorlik qiladi. Vazirlikning hududiy boʻlinmalari tegishli hududlarni ijtimoiy-iqtisodiy rivojlantirish boʻyicha “yoʻl xaritalari”ni ishlab chiqishda va amalga oshirishda kompleks ijtimoiy-iqtisodiy rivojlantirish boʻyicha sektorlar bilan oʻzaro yaqin hamkorlik qiladi. 45. Vazirlik Vazirlar Mahkamasining Sunʼiy intellekt va raqamli texnologiyalarni rivojlantirish masalalari departamentiga biriktirilgan tashkilotlar roʻyxatiga kiradi va uning faoliyati Oʻzbekiston Respublikasi Prezidenti Administratsiyasining tarkibiy boʻlinmalari tomonidan mutasaddilik qilinadi. 46. Vazirlikda Vazir (hayʼat raisi), uning oʻrinbosarlari (lavozimiga koʻra), shuningdek, Vazirlik faoliyatining asosiy yoʻnalishlarini muvofiqlashtiruvchi tarkibiy boʻlinmalari rahbarlaridan iborat tarkibda hayʼat tashkil etiladi. Hayʼatning aʼzolari soni va shaxsiy tarkibi Vazirning taqdimnomasiga binoan Oʻzbekiston Respublikasi Prezidenti Administratsiyasi bilan kelishilgan holda Oʻzbekiston Respublikasi Vazirlar Mahkamasi tomonidan tasdiqlanadi. 47. Hayʼatga quyidagi vazifalar yuklanadi: Vazirlik faoliyatining ushbu Nizomda belgilangan asosiy yoʻnalishlarini ishlab chiqish va amalga oshirish; qonun hujjatlarida, Oʻzbekiston Respublikasi Prezidenti hujjatlari va Oʻzbekiston Respublikasi Hukumati qarorlarida belgilangan vazifalarning oʻz vaqtida va sifatli amalga oshirilishini taʼminlash uchun Vazirlik tizimi xodimlari va rahbarlarining shaxsiy javobgarligini oshirish choralarini koʻrgan holda tarkibiy va hududiy tuzilmalar hamda idoraviy mansub tashkilotlar rahbarlari hisobotlari muntazam ravishda eshitilishini tashkil etish; Vazirlik faoliyati sohasidagi hududiy va tarmoq dasturlari amalga oshirilishining natijadorligini tizimli ravishda koʻrib chiqish; joylarda Vazirlik faoliyati sohasidagi dolzarb masalalar muhokama qilinishini taʼminlagan holda hayʼatning kengaytirilgan majlislari oʻtkazilishini tashkil etish, shuningdek, yuzaga kelgan muammolarni bartaraf etish boʻyicha tegishli qarorlarni ishlab chiqish va qabul qilish; Vazirlik markaziy apparati va uning tizimiga kiradigan lavozimlar nomenklaturasini koʻrib chiqish va tasdiqlash; Vazirlik nomenklaturasiga kiradigan lavozimlarga kadrlarni tanlash, joy-joyiga qoʻyish masalalarini koʻrib chiqish; Oʻzbekiston Respublikasi Prezidenti va Vazirlar Mahkamasining qarorlari va topshiriqlari bilan belgilangan vazifalar oʻz vaqtida va sifatli bajarilishini taʼminlash uchun Vazirlik rahbarlari va xodimlarining ijro intizomini mustahkamlash va shaxsiy javobgarligini oshirish boʻyicha masalalarni koʻrib chiqish. Hayʼat Vazirlik vakolatiga kiritilgan boshqa masalalarni ham koʻrib chiqishga haqlidir. 48. Hayʼat majlisiga davlat va xoʻjalik boshqaruvi organlari, boshqa tashkilotlar rahbarlari, ularning vakolatiga kiradigan masalalar yuzasidan taklif etilishi mumkin. 49. Hayʼat, agar uning majlisida hayʼat tarkibining yarmidan koʻpi qatnashsa, vakolatli hisoblanadi. Koʻrib chiqilayotgan masalalar yuzasidan qarorlar oddiy koʻpchilik ovoz bilan qabul qilinadi. 50. Hayʼat qarorlari vazirning buyruqlari bilan amalga oshiriladi. 51. Hayʼat raisi va hayʼat aʼzolari oʻrtasida kelishmovchiliklar yuzaga kelgan taqdirda, Vazir yuzaga kelgan kelishmovchiliklar haqida Vazirlar Mahkamasiga axborot bergan holda mustaqil ravishda qaror qabul qiladi. Hayʼat aʼzolari ham Vazirlar Mahkamasiga yozma ravishda oʻz fikrini xabar qilishi mumkin. 52. Hayʼat faoliyati tartibi Vazirlik hayʼati tomonidan tasdiqlangan reglament bilan belgilanadi. 53. Vazirlik aloqa, raqamli texnologiyalar, telekommunikatsiyalar, pochta aloqasi, axborot xavfsizligi, kiberxavfsizlik, radiochastota spektridan foydalanish, “Elektron hukumat” tizimini joriy etish va rivojlantirish, dasturiy mahsulotlarni ishlab chiqish va Vazir tomonidan tasdiqlanadigan nizomlar sohasida, Vazirlik faoliyati sohasiga kiradigan boshqa yoʻnalishlar boʻyicha ekspert kengashlar va boshqa maslahat beruvchi organlarni tashkil qilish huquqiga ega. 54. Vazirlik huzurida tuziladigan kengash, maslahat va ekspert organlari tarkibi va ular toʻgʻrisidagi nizomlar Vazir tomonidan tasdiqlanadi, ularning tarkibi va nizomlari Oʻzbekiston Respublikasi Prezidenti hujjatlari va Vazirlar Mahkamasi qarorlari bilan tasdiqlanadigan hollar bundan mustasno. 55. Vazirlik faoliyatining samaradorligi muntazam baholanadi. 56. Vazirlik samaradorligi va natijadorligini baholash Oʻzbekiston Respublikasi Vazirlar Mahkamasining mutasaddilik qiluvchi kompleksi rahbari tomonidan tasdiqlanadigan Vazirlik faoliyati samaradorligi va natijadorligini baholash mezonlari va ish indikatorlariga asoslanadi. 57. Davlat organi faoliyatining samaradorligi va natijadorligini baholash yakunlari boʻyicha: Vazirlik rahbarlari va xodimlarini ragʻbatlantirish (mukofotlash) yoki intizomiy javobgarlikka tortish; Vazirlik faoliyatida aniqlangan kamchiliklarni bartaraf etish va uning faoliyatini yanada takomillashtirish chora-tadbirlari koʻriladi. 58. Vazirlik faoliyati samaradorligi va natijadorligini baholash tartibi va uslubiyoti qonun hujjatlari bilan belgilanadi. 59. Vazirlik va uning hududiy boʻlinmalari faoliyati, mehnatga haq toʻlash jamgʻarmasi va moddiy-texnik taʼminotni moliyalashtirish Raqamli texnologiyalarni rivojlantirish jamgʻarmasi, budjetdan tashqari fondlarning mablagʻlari va Oʻzbekiston Respublikasi Iqtisodiyot va moliya vazirligi bilan kelishilgan smeta doirasida qonunchilik hujjatlari bilan taqiqlanmagan boshqa manbalar hisobiga amalga oshiriladi. 60. Vazirlik xodimlarining ish haqi lavozim maoshi (tarif setkasi boʻyicha maosh va ragʻbatlantirish koeffitsiyenti), ustamalar, mukofotlar, qoʻshimcha haqlar va qonun hujjatlarida nazarda tutilgan boshqa toʻlovlardan iborat boʻladi. 61. Raqamli texnologiyalarni rivojlantirish jamgʻarmasining mablagʻlari va boshqa manbalar hisobidan Vazirlikning xodimlari mehnatiga haq toʻlash shartlari Vazirlik hayʼati tomonidan belgilanadi. Vazirlikning Rivojlantirish jamgʻarmasi va boshqa jamgʻarmalarga kelib tushadigan mablagʻlar hisobidan xodimlarga qonun hujjatlarida taqiqlanmagan boshqa toʻlovlar ham amalga oshirilishi mumkin. 62. Vazirlik markaziy apparati, hududiy boʻlinmalar va uning tarkibiy boʻlinmalari xodimlarini ijtimoiy himoyalash maqsadida Raqamli texnologiyalarni rivojlantirish jamgʻarmasining mablagʻlari hisobiga: ijtimoiy infratuzilma obyektlari (sanatoriy-profilaktoriy va sport-sogʻlomlashtirish muassasalari, dam olish uylari, ixtisoslashtirilgan maktablar va sohaning boshqa muassasalari)ni sotib olish va ularga egalik qilishni tashkil qilish; zamonaviy sugʻurta xizmatlari (tibbiy sugʻurta, hayot sugʻurtasi va boshqa sugʻurta turlari)ni keng qoʻllash; qonun hujjatlarida taqiqlanmagan ijtimoiy tusdagi boshqa tadbirlarni tashkil qilish huquqiga ega. 63. Vazirlikning idoraviy mansub xoʻjalik hisobidagi tashkilotlarining moddiy-texnik taʼminoti, shuningdek, ular xodimlarining mehnatiga haq toʻlash Vazirlikning budjetdan tashqari mablagʻlari, Raqamli texnologiyalarni rivojlantirish jamgʻarmasining mablagʻlari, mazkur tashkilotlarning oʻz mablagʻlari, shuningdek, qonunchilik hujjatlariga zid boʻlmagan boshqa manbalar hisobidan amalga oshiriladi. “UNICON.UZ” — Fan-texnika va marketing tadqiqotlari markazi” MCHJ qoshida faoliyat yuritadigan Aloqa obyektlarining davlat kadastri xizmati, Standartlashtirish tayanch tashkiloti, Tayanch metrologiya xizmati, Atamashunoslik va lugʻatlar xizmati, Elektron raqamli imzo kalitlarini roʻyxatdan oʻtkazish markazlarini rivojlantirishga koʻmaklashish xizmati, “UZINFOCOM” davlat axborot tizimlarini yaratish va qoʻllab-quvvatlash boʻyicha Yagona integrator” MCHJ qoshida faoliyat yuritadigan Oʻzbekiston Respublikasi Hukumati portalini axborot bilan taʼminlash va rivojlantirish guruhlari, ZiyoNet tarmogʻining resurs markazi hamda “Raqamli hukumat loyihalarini boshqarish markazi” davlat muassasasi huzuridagi “loyiha ofislari” Raqamli texnologiyalarni rivojlantirish jamgʻarmasining mablagʻlari hisobidan moliyalashtiriladi. 64. Vazirlikning hududiy boʻlinmalari yuridik shaxs hisoblanmaydi va oʻz faoliyatini vazir tomonidan tasdiqlanadigan nizomlarga muvofiq amalga oshiradi. 65. Vazir Vazirlikning faoliyati toʻgʻrisida Oʻzbekiston Respublikasi Prezidentiga va Oʻzbekiston Respublikasi Vazirlar Mahkamasiga tizimli ravishda hisobot beradi. 66. Oʻzbekiston Respublikasi Vazirlar Mahkamasi Vazirlik rahbariyatiga yuklangan vazifalar samarali bajarilishi boʻyicha ular faoliyati ustidan muntazam monitoring yuritadi, Vazirlik faoliyati samaradorligiga xolisona baho beradi. 67. Monitoring va baholash yakunlari boʻyicha Vazirlikning alohida oʻrnak koʻrsatgan rahbarlari, mansabdor shaxslari va xodimlari ragʻbatlantiriladi yoxud yoʻl qoʻyilgan jiddiy kamchiliklari uchun egallab turgan lavozimidan ozod etishgacha boʻlgan javobgarlikka tortiladi. 68. Vazirlikni qayta tashkil etish va tugatish qonun hujjatlarida belgilangan tartibda amalga oshiriladi. 1. Ushbu Nizom Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi huzuridagi Aloqa axborotlashtirish va telekommunikatsiyalar sohasida nazorat boʻyicha inspeksiyaning (keyingi oʻrinlarda Inspeksiya deb ataladi) maqomini, asosiy vazifalari, funksiyalari, huquqlari, javobgarligini va faoliyatining tashkiliy asoslarini, shuningdek, rahbarlarining funksional vazifalarini belgilaydi. 2. Inspeksiya aloqa, axborotlashtirish va telekommunikatsiya texnologiyalari, davriy bosma nashrlarni tarqatish va mualliflik huquqlari sohasida fonogrammalar, audiovizual asarlar, elektron hisoblash mashinalari (keyingi oʻrinlarda EHM deb ataladi) uchun dasturlar tarqatilishida qonunchilik hujjatlariga rioya qilinishi yuzasidan nazoratni amalga oshiruvchi maxsus vakolatli davlat organi hisoblanadi. 3. Inspeksiya Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi (keyingi oʻrinlarda Vazirlik deb ataladi) tarkibiga kiradi. 4. Inspeksiya oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, Butunjahon pochta ittifoqi Konvensiyasiga va Bitimiga, Xalqaro elektraloqa ittifoqi tavsiyalariga, Vazirlik hayʼati qarorlariga, Vazirlikning buyruqlari va farmoyishlariga, shuningdek, ushbu Nizomga va boshqa qonun hujjatlariga amal qiladi. 5. Inspeksiyaning oʻz vakolati doirasida qabul qiladigan qarorlari aloqa, axborotlashtirish va telekommunikatsiya texnologiyalari, davriy bosma nashrlarini tarqatish, audiovizual asarlar, fonogrammalar, EHM uchun dasturlarni (sotish, ijaraga berish va barchaning eʼtiboriga yetkazish) tarqatish sohasida faoliyat yurituvchi barcha davlat va xoʻjalik boshqaruvi organlari, mahalliy davlat hokimiyati organlari, boshqa tashkilotlar va idoralar, xoʻjalik yurituvchi subyektlar tomonidan bajarilishi majburiy hisoblanadi. 6. Inspeksiyaga qonunchilikda belgilangan tartibda davlat va xoʻjalik boshqaruvi, mahalliy davlat hokimiyati organlarida, boshqa tashkilot va idoralarda axborot-kommunikatsiya texnologiyalarini joriy etish va ularni rivojlantirishning holati yuzasidan nazorat qilish, monitoring olib borish va oʻrganish vakolati berilgan. Inspeksiyaning davlat va xoʻjalik boshqaruvi, mahalliy davlat hokimiyati organlarida, boshqa tashkilot va idoralarda axborot-kommunikatsiya texnologiyalarini joriy etish va ularni rivojlantirishning holati yuzasidan amalga oshirilgan nazorat, oʻrganish va monitoring yakunlari boʻyicha xulosalari Vazirlik tomonidan tegishli qaror qabul qilish uchun asos hisoblanadi. 7. Inspeksiya yuridik shaxs hisoblanadi, oʻzining mustaqil balansiga, Oʻzbekiston Respublikasining bank muassasalarida hisob raqamiga, shuningdek, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga ega. Qoraqalpogʻiston Respublikasi, viloyatlar va Toshkent shahar hududiy inspeksiyalari yuridik shaxs hisoblanmaydi hamda oʻz faoliyatini ushbu Nizomga muvofiq amalga oshiradi. 8. Inspeksiyaning rasmiy nomi: a) davlat tilida: toʻliq nomi — Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi huzuridagi Aloqa, axborotlashtirish va telekommunikatsiya texnologiyalari sohasida nazorat boʻyicha inspeksiya, qisqartmasi — Oʻzaloqanazorat; b) rus tilida: toʻliq nomi — Inspeksiya po kontrolyu v sfere svyazi, informatizatsii i telekommunikatsionnix texnologiy pri Ministerstve po razvitiyu informatsionnix texnologiy i kommunikatsiy Respubliki Uzbekistan, qisqartmasi — Uzsvyazkontrol; v) ingliz tilida: toʻliq nomi — The Inspection of control in the field of communication, informatization and telecommunication technologies under the Ministry for development of information technologies and communications of the Republic of Uzbekistan, qisqartmasi — Uzcomcontrol. 9. Inspeksiya tuzilmasiga: markaziy apparat; Qoraqalpogʻiston Respublikasi, viloyatlar va Toshkent shahar hududiy inspeksiyalari kiradi. Inspeksiya boshligʻiga, zarurat boʻlganda, Vazirlik bilan kelishilgan holda, Oʻzbekiston Respublikasi Vazirlar Mahkamasi tomonidan belgilangan umumiy shtatlar soni doirasida Inspeksiyaning tuzilmasiga va shtatlar jadvaliga oʻzgartirishlar kiritish huquqi beriladi. 10. Quyidagilar yuzasidan davlat nazoratini amalga oshirish Inspeksiyaning asosiy vazifalari hisoblanadi: 1) aloqa, axborotlashtirish va telekommunikatsiya texnologiyalari, davriy bosma nashrlarni tarqatish sohasida qonunchilik hujjatlari, normativ hujjatlar va davlat standartlari talablariga rioya qilish; 2) fonogrammalar, audiovizual asarlar, EHM uchun dasturlar tarqatishda (sotish, ijaraga berish va barchaning eʼtiboriga yetkazishda) mualliflik huquqlari sohasidagi qonunchilik hujjatlariga va normativ hujjatlarga rioya qilish; 3) oʻz vakolati doirasida pochta aloqasi, axborot texnologiyalari va telekommunikatsiyalari xizmatlarini sifatli taqdim etilishi, davriy bosma nashrlar, fonogrammalar, audiovizual asarlar va EHM uchun dasturlar tarqatilishida isteʼmolchilar huquqlarini himoya qilish choralari taʼminlash; 4) normativ-huquqiy hujjatlar talablariga muvofiq, davlat va xoʻjalik boshqaruvi, mahalliy davlat hokimiyati organlarida, shuningdek, boshqa tashkilot va idoralarda “Elektron hukumat” tizimida infratuzilmani rivojlantirish va axborot-kommunikatsiya texnologiyalaridan samarali foydalanish; 5) ish va boshqaruv jarayonlarini avtomatlashtirish samaradorligi, integrallashgan axborot tizimlarini, maʼlumotlar uzatish va almashishning idoralararo tarmoqlarini joriy etish va ulardan foydalanish, davlat axborot resurslari integratsiyasi, shu jumladan, elektron davlat xizmatlari koʻrsatish; 6) “oxirgi milya” tamoyili boʻyicha Internet tarmogʻidan keng polosali foydalanishni, multiservis aloqa tarmoqlari texnologiyalarini, mobil aloqa bozorini, boshqa zamonaviy telekommunikatsiya xizmatlarini, shuningdek, pochta aloqasi xizmatlarini va davriy bosma nashrlar tarqatishni kengaytirish yoʻli bilan telekommunikatsiya infratuzilmasini kengaytirish; 11. Inspeksiya oʻziga yuklangan vazifalarga muvofiq quyidagi funksiyalarni bajaradi: 1) aloqa, axborotlashtirish va telekommunikatsiya texnologiyalari, davriy bosma nashrlarni tarqatish sohasida qonunchilik hujjatlari, normativ hujjatlar va davlat standartlari talablariga rioya qilinishi yuzasidan nazorat sohasida: xoʻjalik yurituvchi subyektlar tomonidan litsenziyalash haqidagi qonun hujjatlari, litsenziya bitimlari bajarilishi, radiochastota spektridan foydalanish, pochta aloqasi va telekommunikatsiyalar, maʼlumotlar uzatish, teleradioeshittirish tarmoqlarida, axborot tizimlarida xavfsizlik boʻyicha texnik va texnologik talablar bajarilishi yuzasidan nazoratni amalga oshiradi; aloqa, axborotlashtirish va telekommunikatsiya texnologiyalari sohasida litsenziya talablari va shartlarini buzgan holda, shuningdek, tegishli litsenziyani rasmiylashtirmasdan faoliyatni amalga oshirayotgan xoʻjalik yurituvchi subyektlarni aniqlaydi; telekommunikatsiyalar, pochta aloqasi, davriy bosma nashrlarni tarqatish xizmatlarini koʻrsatishda, shuningdek, telekommunikatsiyalar tarmoqlarini, shu jumladan, mobil aloqa, radioelektron vositalar, yuqori chastotali qurilmalar va telekommunikatsiya tizimlari tarmoqlarini loyihalash, qurish, qayta qurish, kengaytirish va foydalanishda qonunchilik hujjatlari, normativ hujjatlar va davlat standartlari, amaldagi normalar va qoidalarning bajarilishi yuzasidan nazoratni amalga oshiradi; elektraloqa tarmoqlarining umumiy foydalanishdagi aloqa tarmoqlariga ulanishi qoidalarining, jumladan, ulanish shartlarining bajarilishi yuzasidan nazoratni amalga oshiradi; Oʻzbekiston Respublikasi hududida radioelektron vositalarni sotib olish (berish), yuqori chastotali qurilmalarni va telekommunikatsiya tizimlarini chet eldan olib kelish, pochta va telekommunikatsiyalar tarmoqlari va inshootlarida sertifikatlashtirilgan asbob-uskunalar qoʻllanishining belgilangan tartibiga rioya qilinishi yuzasidan nazoratni amalga oshiradi; radioelektron vositalar va yuqori chastotali qurilmalarning elektromagnit moslashuvchanligini taʼminlash boʻyicha tashkiliy-texnik tadbirlar bajarilishi monitoringini va nazoratini amalga oshiradi; radioelektron vositalar va yuqori chastotali qurilmalar radionurlanishlari parametrlari, radiochastota spektridan foydalanish qoidalariga rioya qilinishi ustidan nazorat va monitoringni amalga oshiradi, aloqa, axborotlashtirish va telekommunikatsiya texnologiyalari, radiochastota spektridan foydalanish va elektron raqamli imzo sohasida monitoringni olib borish, aniqlash va ularga barham berish masalalari yuzasidan huquqni muhofaza qilish organlari va boshqa organlar bilan oʻzaro hamkorlik qiladi; jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish boʻyicha qonun hujjatlarida belgilangan ichki nazorat qoidalariga pochta aloqasi, operatorlari, provayderlari tomonidan rioya etilishi yuzasidan monitoring va nazoratni belgilangan tartibda amalga oshiradi; pochta aloqasi xizmatlari tashkil etilishini, pochta joʻnatmalari va pul summalari saqlanishi taʼminlanishini, pochta joʻnatmalari qabul qilinishi, ularga ishlov berilishi, topshirilishiga rioya qilinishini va ularning belgilangan nazorat muddatlarida oʻtishini qonun hujjatlarida belgilangan tartibda tekshiradi; aloqa, axborotlashtirish va telekommunikatsiya texnologiyalari sohasida qoʻllanadigan oʻlchash vositalarini qiyoslashdan oʻtkazish va kalibrlash tartibiga rioya qilinishi yuzasidan nazoratni amalga oshiradi; xoʻjalik yurituvchi subyektlar tomonidan, telekommunikatsiyalar, pochta aloqasi, teleradioeshittirish, axborot tizimlari tarmoqlarida axborot xavfsizligini taʼminlash ishlarining bajarilishi yuzasidan oʻz vakolati doirasida nazoratni tashkil etadi; aloqa, axborotlashtirish va telekommunikatsiya texnologiyalari sohasida qoidabuzishlar profilaktikasi, ularni aniqlash, ularning oldini olish, va ularga barham berish boʻyicha kompleks tadbirlar amalga oshirilishini taʼminlaydi; monitoring va tekshirishlar natijalari boʻyicha aniqlangan qoida buzilishlari haqida tegishli qarorlar qabul qiladi, koʻrsatmalar beradi va ularni bartaraf etish muddatlarini belgilaydi, shuningdek, litsenziya beradigan organga xoʻjalik yurituvchi subyektlar litsenziyalarining amal qilishini toʻxtatib turish yoki toʻxtatish toʻgʻrisida taklif kiritadi, qoida buzilishlariga doir Inspeksiya vakolatlariga tegishli boʻlmagan materiallarni belgilangan tartibda tegishli vakolatli organlarga beradi; oʻtkazilgan nazorat natijalarini tahlil qiladi va umumlashtiradi, aniqlangan kamchiliklar va qoida buzilishlarini bartaraf etish yuzasidan takliflar tayyorlaydi, ularni tegishli boshqaruv organlariga koʻrib chiqish uchun kiritadi; aloqa, axborotlashtirish, telekommunikatsiya texnologiyalari sohasida faoliyatni amalga oshiruvchi xoʻjalik yurituvchi subyektlar tomonidan axborot xavfsizligi, shu jumladan, foydalanilishi cheklangan maʼlumotlarning himoyalanishini taʼminlash, axborotni kriptografik himoyalash sohasidagi faoliyat turi boʻyicha litsenziya bitimlari va mahsulotlarni sertifikatlash shartlariga rioya etish masalalari borasida davlat organlari bilan oʻzaro hamkorlik qiladi; amaldagi qonun hujjatlariga muvofiq, maʼmuriy jazo choralarini qoʻllaydi; 2) fonogrammalar, audiovizual asarlar, EHM uchun dasturlarni tarqatish (sotish, ijaraga berish, barchaning eʼtiboriga yetkazish)da mualliflik huquqlari sohasidagi qonunchilik hujjatlariga, normativ hujjatlarga rioya qilinishi yuzasidan nazorat sohasida: fonogrammalar, audiovizual asarlar, EHM uchun dasturlarni sotish, ijaraga berish va barchaning eʼtiboriga yetkazish boʻyicha faoliyatni amalga oshirishda, xoʻjalik yurituvchi subyektlar tomonidan litsenziya bitimi talablari va shartlari bajarilishi yuzasidan nazoratni taʼminlaydi; fonogrammalar, audiovizual asarlar, EHM uchun dasturlarni tarqatishda mualliflik huquqlariga rioya qilinishini oʻrganadi va monitoringini olib boradi, uning yakunlari boʻyicha tegishli xulosalar tayyorlaydi; audiovizual asarlar, fonogrammalar va EHM uchun dasturlarni sotish, ijaraga berish va barchaning eʼtiboriga yetkazish boʻyicha faoliyatni amalga oshiradigan xoʻjalik yurituvchi subyektlarni tekshirish natijalarini tahlil qiladi va umumlashtiradi hamda tahliliy materiallarni Oʻzbekiston Respublikasi Adliya vazirligiga taqdim etadi; Internet tarmogʻida mualliflik huquqi obyektlari noqonuniy tarqalishini (barchaning eʼtiboriga yetkazilishini) bartaraf etish choralarini koʻradi; 3) oʻz vakolati doirasida, isteʼmolchilar huquqlarini himoya qilish va taqdim etiladigan pochta aloqasi, axborot texnologiyalari va telekommunikatsiyalari xizmatlarining sifati, davriy bosma nashrlar, fonogrammalar, audiovizual asarlar va EHM uchun dasturlar tarqatish boʻyicha chora-tadbirlarni taʼminlash yuzasidan nazorat sohasida: Respublika hududida joylashgan aloqa, axborotlashtirish va telekommunikatsiya texnologiyalari sohasidagi xoʻjalik yurituvchi subyektlarda pochta aloqasi, axborot texnologiyalari va telekommunikatsiyalar, davriy matbuot nashrlarini tarqatish xizmatlari parametrlari va sifat koʻrsatkichlarining amaldagi normalarga muvofiqligi yuzasidan monitoring va nazorat oʻtkazadi; texnik vositalar va axborot tizimlari orqali telekommunikatsiyalar tarmoqlari xizmatlarining sifat koʻrsatkichlari va parametrlarining muvofiqligini oʻlchaydi va monitoring olib boradi; yuridik va jismoniy shaxslarning pochta aloqasi, telekommunikatsiyalar va davriy bosma nashrlarni tarqatish xizmatlari, shuningdek, davlat va xoʻjalik boshqaruvi organlari, mahalliy davlat hokimiyati organlari tomonidan, shuningdek, tashkiliy-xuquqiy shakli va idoraviy mansubligidan qatʼi nazar, boshqa tashkilotlar va idoralar tomonidan elektron davlat xizmatlari koʻrsatish masalalari boʻyicha murojaatlarni zarur holatlarda joyiga borib hamda tegishli hujjatlarni oʻrgangan holda qonun hujjatlariga muvofiq koʻrib chiqadi; vakolatli davlat organlari tomonidan tartibga solinadigan tariflar roʻyxatiga kiruvchi pochta aloqasi va telekommunikatsiyalar xizmatlariga tariflarning toʻgʻri qoʻllanilishini qonun hujjatlarida belgilangan tartibda tekshiradi; koʻrsatiladigan xizmatlar, tariflar, xizmatlar koʻrsatish qoidalari toʻgʻrisidagi maʼlumotlarning aloqa, axborotlashtirish va telekommunikatsiya texnologiyalari, davriy matbuot nashrlarini tarqatish sohasida xoʻjalik yurituvchi subyektlarning ish tartibi va ularni tartibga soluvchi boshqa axborotlarning mavjudligi va foydalanuvchilar uchun tushunarliligini, shuningdek, ular tomonidan koʻrsatiladigan xizmatlar hajmining toʻliqligi va muddatlarini nazorat qiladi; Oʻzbekiston Respublikasi hududida xorijiy ommaviy axborot vositalarining teleradiomahsulotlarini va davriy nashrlarini tarqatish tartibiga rioya qilinishini belgilangan tartibda nazorat qiladi; pochta aloqasi, telekommunikatsiyalar va davriy matbuot nashrlarini tarqatish xizmatlari sifati boʻyicha statistik hisobotlarning ishonchliligiga rioya etilishini nazorat qiladi; hisoblangan moliyaviy sanksiyalar (jarimalar)ning belgilangan muddatlarga rioya qilingan holda toʻlanishi va toʻlanayotgan moliyaviy sanksiyalar (jarimalar)ning summasi toʻgʻriligini nazorat qiladi; aloqa mahsulotlari sifatiga va isteʼmolchilarning huquqlarini himoya qilishga, telekommunikatsiyalar vositalari parametrlariga, yuqori chastotali qurilmalar va radioelektron vositalar radionurlanishlariga tegishli normativ-huquqiy hujjatlar, texnik reglamentlar, standartlar, texnik shartlar, qoidalar, yoʻriqnomalar, litsenziya talablari va shartlari loyihalarini koʻrib chiqadi va ular boʻyicha xulosalar beradi; aloqa, axborotlashtirish va telekommunikatsiya texnologiyalari sohasida normativ-huquqiy hujjatlar, texnik reglamentlar, standartlar, normalar, qoidalar va boshqa normativ hujjatlarni ishlab chiqish, qayta koʻrib chiqish boʻyicha buyurtmachi funksiyalarini bajaradi; 4) normativ-huquqiy hujjatlar talablariga muvofiq, davlat va xoʻjalik boshqaruvi, mahalliy davlat hokimiyati organlarida, shuningdek, boshqa tashkilotlar va idoralarda “Elektron hukumat” tizimida axborot-kommunikatsiya texnologiyalaridan samarali foydalanilishi va infratuzilmani rivojlantirishni nazorat qilish sohasida: davlat va xoʻjalik boshqaruvi, mahalliy davlat hokimiyati organlarida, shuningdek, aloqa, axborotlashtirish va telekommunikatsiya texnologiyalari sohasi korxonalari va tashkilotlarida, “Elektron hukumat” tizimida axborot-kommunikatsiya texnologiyalarini joriy etish va rivojlantirish jarayonlarini, belgilangan tartibda monitoring qiladi va oʻrganadi; “Elektron hukumat” tizimida, davlat va xoʻjalik boshqaruvi, mahalliy davlat hokimiyati organlarida axborot-kommunikatsiya texnologiyalari infratuzilmasining joriy holatini oʻrganadi; davlat va xoʻjalik boshqaruvi, mahalliy davlat hokimiyati organlarida, shuningdek, boshqa tashkilot va idoralarda aloqa, axborotlashtirish va telekommunikatsiya texnologiyalari sohasida qonunchilik hujjatlari, normativ hujjatlar va davlat standartlari talablari bajarilishini nazorat qiladi; davlat va xoʻjalik boshqaruvi organlarida, mahalliy davlat hokimiyati organlarida, shuningdek, boshqa tashkilotlar va idoralarda axborot resurslari va elektron davlat xizmatlarining mavjudligi hamda ulardan foydalanishning imkoni yaratilganligi monitoringini amalga oshiradi; 5) ish va boshqaruv jarayonlarini avtomatlashtirish samaradorligi, integrallashgan axborot tizimlarini, maʼlumotlar uzatish va almashishning idoralararo tarmoqlarini joriy etish va ulardan foydalanish, davlat axborot resurslari integratsiyasi, shu jumladan, elektron davlat xizmatlari koʻrsatish yuzasidan nazorat sohasida: ish va boshqaruv jarayonlarini avtomatlashtirish, integratsiyalashgan axborot tizimlari, maʼlumotlar uzatish va maʼlumotlar almashish idoralararo tarmoqlarini joriy etish va ulardan foydalanish, davlat axborot resurslari integratsiyasi holatini tahlil qiladi va baholaydi; davlat va xoʻjalik boshqaruvi organlarida, mahalliy davlat boshqaruvi organlarida axborot-kommunikatsiya texnologiyalarini joriy etish va rivojlantirish jarayonlarini oʻrganish va monitoring qilish natijalarini tahlil qiladi va umumlashtiradi, aniqlangan kamchiliklar va qoida buzilishlarini bartaraf etish boʻyicha tegishli xulosa va takliflar tayyorlaydi hamda ularni Vazirlikka koʻrib chiqish uchun kiritadi; davlat va xoʻjalik boshqaruvi organlari, mahalliy davlat hokimiyati organlari tomonidan axborot-kommunikatsiya texnologiyalarining holati va ularni rivojlantirish toʻgʻrisida axborotlarning ishonchliligi taʼminlanishi va oʻz vaqtida taqdim etilishini oʻrganadi va monitoringini olib boradi; 6) “oxirgi milya” prinsipi boʻyicha keng polosali Internet tarmogʻidan foydalanish, multiservis aloqa tarmoqlari texnologiyalari, mobil aloqa bozori, boshqa zamonaviy telekommunikatsiya xizmatlari bozorini, shuningdek, pochta aloqasi xizmatlari va davriy bosma nashrlarni tarqatishni kengaytirish yoʻli bilan telekommunikatsiya infratuzilmasi rivojlanishi yuzasidan nazorat sohasida: qonun hujjatlariga muvofiq, telekommunikatsiya tarmoqlari, axborotlashtirish vositalari va tizimlari yaratilishi va ishlatilishi boʻyicha xoʻjalik yurituvchi subyektlar faoliyati yuzasidan nazoratni amalga oshiradi; aloqa, axborotlashtirish va telekommunikatsiya texnologiyalari tarmoqlarining yangidan qurilayotgan va qayta qurilayotgan obyektlarini foydalanishga qabul qilib olish komissiyalarida qatnashadi. Inspeksiya qonunchilikka muvofiq, boshqa vazifalarni ham bajarishi mumkin. 12. Quyidagilar Inspeksiya markaziy apparatining asosiy vazifalari hisoblanadi: 1) hududiy inspeksiyalar bilan birgalikda, Inspeksiyaga yuklangan vazifa va funksiyalarning samarali bajarilishini taʼminlash; 2) hududiy inspeksiyalar faoliyatini rivojlantirishga koʻmaklashish va ularni rivojlantirish istiqbollarini belgilash; 3) Inspeksiyaga yuklangan vazifalarni bajarishda boshqa vazirliklar va idoralar bilan oʻzaro hamkorlikni tashkil qilish va hududiy inspeksiyalar faoliyatini muvofiqlashtirish va nazorat qilish; 4) aloqa, axborotlashtirish va telekommunikatsiya texnologiyalari, axborot xavfsizligi hamda mualliflik huquqini himoya qilish sohasidagi yoʻnalishlar boʻyicha tegishli taʼlim muassasalarida, shuningdek, respublika vakolatli organlarining ixtisoslashgan oʻquv yurtlarida Inspeksiya xodimlari malakasini oshirish va qayta tayyorlashni tashkil etish. 13. Inspeksiya markaziy apparati oʻziga yuklangan asosiy vazifalarga muvofiq quyidagi funksiyalarni amalga oshiradi: 1) hududiy inspeksiyalar bilan birgalikda, Inspeksiyaga yuklangan vazifalar va funksiyalar bajarilishini taʼminlaydi; 2) olib borilgan nazorat va oʻrganish natijalarini tahlil qiladi va umumlashtiradi, aniqlangan kamchiliklar, qoida buzilishlarini bartaraf etish yuzasidan takliflar tayyorlaydi va ularni koʻrib chiqish uchun tegishli davlat organlariga kiritadi; 3) monitoring va tekshirishlar natijalari boʻyicha aniqlangan qoida buzilishlari yuzasidan tegishli qarorlar, ularni bartaraf etish muddatlari belgilangan koʻrsatmalar, xoʻjalik yurituvchi subyektlar litsenziyalarining amal qilishini toʻxtatib turish yoki toʻxtatish toʻgʻrisida takliflar, shuningdek, Inspeksiya vakolatlariga taalluqli boʻlmagan qoida buzilishlari boʻyicha materiallarni belgilangan tartibda tegishli vakolatli organlarga topshirish uchun tayyorlaydi; 4) aloqa sifatiga va isteʼmolchilarning huquqlarini himoya qilishga, telekommunikatsiya vositalari parametrlariga, radioelektron vositalar va yuqori chastotali qurilmalar radionurlanishlariga tegishli normativ-huquqiy hujjatlar, texnik reglamentlar, standartlar, texnik shartlar, qoidalar, yoʻriqnomalar, litsenziya talablari va shartlari loyihalarini koʻrib chiqadi va ular boʻyicha taklif tayyorlaydi; 5) davlat va xoʻjalik boshqaruvi, mahalliy davlat hokimiyati organlarida, shuningdek, boshqa tashkilotlar va idoralarda axborot-kommunikatsiya texnologiyalarini rivojlantirish hamda uning holati boʻyicha hududiy inspeksiyalar tomonidan taqdim etiladigan hisobotlar va axborotlarning ishonchliligini oʻrganadi. Inspeksiyaning markaziy apparati qonunchilikka muvofiq, boshqa vazifalarni ham bajarishi mumkin. 14. Hududiy inspeksiyalar tegishli hududda ushbu Nizom bilan belgilangan va Inspeksiyaga yuklangan vazifalar hamda funksiyalarning samarali bajarilishini amalga oshiradi. Bundan tashqari, hududiy inspeksiyalar: 1) yuklangan vazifa va funksiyalarni amalga oshirish doirasida yillik, choraklik va oylik ish rejalarini ishlab chiqadilar va belgilangan tartibda Inspeksiya bilan kelishadilar; 2) aloqa, axborotlashtirish va telekommunikatsiya texnologiyalari, fonogrammalar, audiovizual asarlar, EHM uchun dasturlarni tarqatishda mualliflik huquqlari sohasida amalga oshirilgan ishlar toʻgʻrisida belgilangan tartibda hisobot va axborotlarni taqdim etadilar; 3) Inspeksiya ish rejalarini tayyorlashda qatnashadilar; 4) aholini ommaviy axborot vositalari orqali Inspeksiyaning maqsadlari, vazifalari toʻgʻrisida va amalga oshirilayotgan faoliyatining aniq natijalari boʻyicha muntazam xabardor qilib boradilar. Hududiy inspeksiyalar qonunchilikda nazarda tutilgan boshqa vazifalarni ham amalga oshirishi mumkin. 15. Inspeksiya oʻziga yuklangan vazifalar va funksiyalarni amalga oshirish uchun quyidagi huquqlarga ega: 1) aloqa, axborotlashtirish va telekommunikatsiya texnologiyalari, shuningdek, davriy bosma nashrlarni tarqatish sohasida qonun hujjatlari, normativ hujjatlar, davlat standartlari talablari va taqdim etiladigan xizmatlar sifati buzilishi faktlari toʻgʻrisida maʼlumotlar olish va aniqlash; 2) aloqa, axborotlashtirish, telekommunikatsiya texnologiyalari, davriy bosma nashrlarni, audiovizual asarlar, fonogrammalar va EHM uchun dasturlarni tarqatish (sotish, ijaraga berish va barchaning eʼtiboriga yetkazish) sohasida faoliyat yuritadigan xoʻjalik yurituvchi subyektlarni, shuningdek, davlat va xoʻjalik boshqaruvi organlari, mahalliy davlat hokimiyati organlarida axborot-kommunikatsiya texnologiyalarini joriy etish va rivojlantirishning holatini tekshirishlarni belgilangan tartibda oʻtkazish; 3) aloqa, axborotlashtirish va telekommunikatsiya texnologiyalari, davriy bosma nashrlarni tarqatish sohasida faoliyatni amalga oshiruvchi xoʻjalik yurituvchi subyektlarga, ular tomonidan normativ-huquqiy hujjatlar, texnik reglamentlar, standartlar, normalar talablari va taqdim etilayotgan xizmatlar sifati buzilgan holda belgilangan tartibda moliyaviy sanksiyalar (jarimalar)ni hisoblash toʻgʻrisida qaror qabul qilish; 4) davlat va xoʻjalik boshqaruvi, mahalliy davlat hokimiyati organlari, boshqa tashkilotlar va idoralardan oʻz faoliyatini amalga oshirish uchun zarur boʻlgan axborotlar, hujjatlar, maʼlumotnomalar va boshqa materiallarni soʻrash va olish; 5) aloqa, axborotlashtirish, va telekommunikatsiya texnologiyalari, radiochastota spektridan foydalanish va davriy bosma nashrlarni tarqatish sohasidagi maʼmuriy huquqbuzarlik toʻgʻrisidagi ishlarni koʻrib chiqish va bayonnomalar tuzish, jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish doirasida qonun hujjatlarining pochta aloqasi operatorlari, provayderlari tomonidan buzilishi holatlari aniqlangan taqdirda esa ushbu holatlar toʻgʻrisidagi maʼlumotlarni tegishli davlat nazorati organlariga belgilangan tartibda yuborish; 6) fonogrammalar, audiovizual asarlar, EHM uchun dasturlarni tarqatishda mualliflik huquqlari sohasidagi maʼmuriy huquqbuzarlik toʻgʻrisida bayonnomalarni tuzish va koʻrib chiqish uchun sudga yuborish; 7) zarur hollarda, aloqa, axborotlashtirish va telekommunikatsiya texnologiyalari sohasidagi masalalarni koʻrib chiqishda, tekshirishlar va oʻrganishlarda qatnashish uchun davlat va xoʻjalik boshqaruvi organlari, mahalliy davlat hokimiyati organlari, ilmiy-tadqiqot muassasalari va boshqa tashkilotlarning mutaxassislari va ekspertlarini jalb etish, shuningdek, huquqni muhofaza qilish organlari bilan hamkorlik qilish; 8) aloqa, axborotlashtirish, va telekommunikatsiya texnologiyalari, davriy bosma nashrlarni tarqatish sohasida faoliyatni amalga oshiruvchi xoʻjalik yurituvchi subyektlardan, shuningdek, davlat va xoʻjalik boshqaruvi organlari, mahalliy davlat hokimiyati organlaridan Inspeksiya vakolatiga tegishli masalalar boʻyicha zarur maʼlumotlar, materiallar va hisobotlarni talab qilish; 9) vazirliklar, idoralar va boshqa tashkilotlardan, shu jumladan ilmiy-tadqiqot muassasalari va laboratoriyalardan oʻz vakolatlarini amalga oshirish uchun aloqa, axborotlashtirish va telekommunikatsiya texnologiyalari, davriy bosma nashrlarni tarqatish sohasidagi texnik hujjatlar, qoidalar, vositalarning ish normalarini olish; 10) Oʻzbekiston Respublikasi hududida radioelektron vositalar va yuqori chastotali qurilmalardan foydalanish monitoringini olib borish; 11) ekspert xulosa olish uchun tekshirish va monitoring natijalarini vakolatli organlarga taqdim etish; 12) aloqa, axborotlashtirish va telekommunikatsiya texnologiyalari sohasidagi vositalar va inshootlardan texnik foydalanish qoidalariga rioya qilinishi, texnik holati yuzasidan nazoratni amalga oshirish; 13) aloqa, axborotlashtirish va telekommunikatsiya texnologiyalari sohasida qurilish normalari va qoidalari buzilgan holda olib borilayotgan qurilish ishlarini aniqlangan kamchiliklar bartaraf etilgunga qadar toʻxtatib turish; 14) litsenziya bitimlari talab va shartlari xoʻjalik yurituvchi subyektlar tomonidan buzilgan holatlarda ularga ogohlantirishlar berish; 15) tashkiliy-huquqiy shaklidan va idoraviy mansubligidan qatʼi nazar, xoʻjalik yurituvchi subyektlarga, yuridik va jismoniy shaxslarga, shuningdek, davlat va xoʻjalik boshqaruvi organlarining, mahalliy davlat hokimiyati organlarining axborot-kommunikatsiya texnologiyalarini joriy qilish va rivojlantirishning borishida buzilishlarga yoʻl qoʻygan mansabdor shaxslariga davlat nazorati doirasida olib borilgan oʻrganishlar, monitoring, tekshirishlar natijasida aniqlangan buzilishlarni bartaraf etish toʻgʻrisida bajarilishi majburiy boʻlgan koʻrsatmalar berish; 16) texnik vositalar va axborot tizimlari orqali telekommunikatsiyalar tarmoqlari xizmatlarining sifatini oʻlchash ishlari va monitoringini olib borish. Inspeksiya qonunchilikka muvofiq boshqa huquqlarga ham ega boʻlishi mumkin. 16. Inspeksiya: 1) oʻziga yuklangan vazifalar va funksiyalarning samarali bajarilishi va taqdim etiladigan tahliliy hujjatlarning xolisonaligi va kompleksliligi; 2) oʻz vakolatiga kirmaydigan masalalar boʻyicha aniqlangan kamchiliklar toʻgʻrisidagi maʼlumotlar vakolatli organlarga oʻz vaqtida taqdim etilishi; 3) aloqa, axborotlashtirish va telekommunikatsiya texnologiyalari, fonogrammalar, audiovizual asarlar, EHM uchun dasturlarni tarqatishda mualliflik huquqlari sohasida fuqarolar va tadbirkorlik subyektlarining huquqlari va qonuniy manfaatlari himoyalanishi va rioya qilinishi taʼminlanishi; 4) aloqa, axborotlashtirish va telekommunikatsiya texnologiyalari, fonogrammalar, audiovizual asarlar, EHM uchun dasturlar tarqatishda mualliflik huquqlari sohasida qonun hujjatlari, normativ hujjatlar va davlat standartlari bajarilishi yuzasidan nazoratning taʼminlanishi uchun javob beradi. 17. Inspeksiyaning markaziy apparati oʻziga yuklangan vazifalar va funksiyalarni amalga oshirish uchun, Inspeksiyaning huquqlari bilan bir qatorda, quyidagi huquqqa ham ega: 1) aloqa, axborotlashtirish va telekommunikatsiya texnologiyalari, davriy bosma nashrlarni tarqatish sohasida faoliyat koʻrsatuvchi va normativ-huquqiy hujjatlar, texnik reglamentlar, standartlar talablari va ular tomonidan koʻrsatiladigan xizmatlar sifati, respublika hududida foydalaniladigan telekommunikatsiya vositalari, radioelektron vositalar va yuqori chastotali qurilmalar radionurlanishlari parametrlarining muntazam ravishda buzilishiga yoʻl qoʻyayotgan xoʻjalik yurituvchi subyektlarning ayrim qurilmalari va texnologik uchastkalari ishini, aniqlangan kamchiliklar bartaraf etilgunga qadar, vaqtincha toʻxtatish toʻgʻrisida qaror chiqarish; 2) radionurlanishlar normasi va parametrlari buzilganda, shuningdek, televideniye va radioeshittirish dasturlarini qabul qilishda toʻsqinlik qilishga olib kelgan holatlarda radioelektron vositalar va yuqori chastotali qurilmalardan foydalanishga berilgan ruxsatnomalarning amal qilishini aniqlangan kamchiliklar bartaraf etilgungacha, 10 kundan koʻp boʻlmagan muddatga toʻxtatib qoʻyish; 3) litsenziya bitimlarining talab va shartlari buzilganligi uchun litsenziyalarning amal qilishini toʻxtatish va toʻxtatib turish, ularni bekor qilish toʻgʻrisida Vazirlikka, Oʻzbekiston Respublikasi Adliya vazirligiga takliflar kiritish; 4) Vazirlik, Oʻzbekiston Respublikasi Adliya vazirligi qaroriga muvofiq aloqa, axborotlashtirish va telekommunikatsiyalar texnologiyalari, mualliflik huquqlari sohasida faoliyatni amalga oshirishga litsenziya olish uchun ariza beruvchi tomonidan taqdim etilgan hujjatlardagi maʼlumotlarning ishonchliligini tekshirish; 5) hududiy inspeksiyalardan Inspeksiyaning markaziy apparatida koʻrib chiqiladigan masalalarni, shuningdek, normativ hujjatlar loyihalarini tahlil qilish va oʻrganish uchun zarur boʻlgan materiallar va maʼlumotlarni soʻrash va olish; 6) zarur boʻlganda, Inspeksiyada koʻrib chiqiladigan masalalarni oʻrganish, axborot va tahliliy materiallarni, shuningdek, normativ hujjatlar loyihalarini tayyorlash uchun, hududiy inspeksiyalar rahbarlari hamda vakillarini jalb qilish, ushbu maqsadlar uchun ekspert va ishchi guruhlar tuzish; 7) hududiy inspeksiyalardan, ular tomonidan kiritilgan normativ hujjatlar loyihalari qayta ishlab chiqilishini talab qilish, zarur boʻlganda, ularni puxtalashtirish uchun qaytarish; 8) hududiy inspeksiya rahbarlari hamda vakillari ishtirokida yigʻilishlar oʻtkazish; 9) hududiy inspeksiyalarga Inspeksiyaga yuklangan hamda tezkor hal etishni talab etadigan vazifalar va funksiyalarni bajarish bilan bogʻliq masalalar boʻyicha belgilangan tartibda topshiriqlar berish; 10) hududiy inspeksiyalarning Oʻzbekiston Respublikasi Prezidenti va Vazirlar Mahkamasining normativ-huquqiy hujjatlar va topshiriqlari, shuningdek, Inspeksiya tomonidan qabul qilingan hamda rahbariyat topshiriqlarini bajarish boʻyicha faoliyatini belgilangan tartibda oʻrganish hamda tekshirish; 11) aloqa, axborotlashtirish va telekommunikatsiya texnologiyalari, fonogrammalar, audiovizual asarlar, EHM uchun dasturlarni tarqatishda mualliflik huquqlari sohasidagi qonun hujjatlari, normativ hujjatlar va davlat standartlari buzilishlari bilan bogʻliq materiallarni vakolatli organlar va huquqni muhofaza qilish organlariga belgilangan tartibda yuborish. Inspeksiyaning markaziy apparati qonunchilikka muvofiq boshqa huquqlarga ham ega boʻlishi mumkin. 18. Inspeksiyaning markaziy apparati quyidagilar uchun masʼul: 1) hududiy inspeksiyalar bilan birgalikda, Inspeksiyaga yuklangan vazifalar va funksiyalarning oʻz vaqtida va sifatli bajarilishini, taqdim etiladigan tahliliy hujjatlarning obyektivligini va kompleksliligini taʼminlash; 2) Inspeksiya tomonidan Vazirlikka koʻrib chiqish uchun kiritiladigan normativ hujjatlar loyihalari, shuningdek, Inspeksiya tomonidan qabul qilinadigan qarorlarni tayyorlash va ekspertizadan oʻtkazish sifati; 3) markaziy apparat va hududiy inspeksiyalar tomonidan aloqa, axborotlashtirish va telekommunikatsiya texnologiyalari, fonogrammalar, audiovizual asarlar, EHM uchun dasturlarni tarqatish sohasida qonun hujjatlariga, normativ hujjatlar va davlat standartlariga rioya qilinishi yuzasidan nazoratni taʼminlash boʻyicha dasturlar, tadbirlar rejalari, “yoʻl xaritalari” va boshqa dasturiy hujjatlar amalga oshirilishini tashkil qilish; 4) markaziy apparat va hududiy inspeksiyalar xodimlari rezervini shakllantirish. 19. Hududiy inspeksiyalar, oʻzlariga yuklangan vazifalar va funksiyalarni amalga oshirish uchun, Inspeksiyaning huquqlari bilan bir qatorda, quyidagi huquqlarga ham ega: 1) davlat va xoʻjalik boshqaruvi hududiy organlaridan, mahalliy davlat hokimiyati organlaridan hududiy inspeksiyalarning vakolatiga kiradigan masalalarni hal qilish uchun zarur boʻlgan axborotni belgilangan tartibda soʻrash va olish; 2) davlat va xoʻjalik boshqaruvi hududiy organlariga, mahalliy davlat hokimiyati organlariga koʻrib chiqish uchun hududiy inspeksiyalari vakolatiga kiradigan masalalar boʻyicha takliflarni koʻrib chiqish uchun kiritish; 3) Inspeksiya Kengashi va Ilmiy-texnik kengashi ishida qatnashish; 4) Inspeksiya topshirigʻiga koʻra aloqa, axborotlashtirish, va telekommunikatsiya texnologiyalari, fonogrammalar, audiovizual asarlar, EHM uchun dasturlarni tarqatishda mualliflik huquqlari sohasidagi masalalar boʻyicha yigʻilishlar va seminarlar tashkil qilish va oʻtkazish; 5) hududiy inspeksiyalarning moddiy-texnika bazasini yaxshilash boʻyicha takliflar kiritish; 6) aloqa, axborotlashtirish va telekommunikatsiya texnologiyalari, fonogrammalar, audiovizual asarlar, EHM uchun dasturlarni tarqatishda mualliflik huquqlari sohasidagi qonun hujjatlari, normativ hujjatlar va davlat standartlari buzilishlari bilan bogʻliq materiallarni vakolatli organlar va huquqni muhofaza qilish organlariga belgilangan tartibda yuborish; 7) Inspeksiyaga hududiy inspeksiyalarning rahbarlari va xodimlari uchun malaka oshirish kurslarini tashkil qilish boʻyicha takliflar berish; 8) hududiy inspeksiyalarga malakali va qobiliyatli yosh xodimlarni jalb qilish. Hududiy inspeksiyalar qonunchilikka muvofiq boshqa huquqlarga ham ega boʻlishi mumkin. 20. Hududiy inspeksiyalar quyidagilar uchun masʼul: 1) hududiy inspeksiyalarga yuklangan vazifalar va funksiyalarning oʻz vaqtida va sifatli bajarilishini taʼminlash; 2) oʻz vakolatiga kirmaydigan masalalar boʻyicha aniqlangan kamchiliklar toʻgʻrisidagi maʼlumotlarni vakolatli organlarga oʻz vaqtida taqdim etish; 3) aloqa, axborotlashtirish va telekommunikatsiya texnologiyalari, fonogrammalar, audiovizual asarlar, EHM uchun dasturlarni tarqatishda mualliflik huquqlari sohasida fuqarolar va tadbirkorlik subyektlarining huquqlari va qonuniy manfaatlari himoya qilinishini va ularga rioya etilishini taʼminlash; 4) aloqa, axborotlashtirish va telekommunikatsiya texnologiyalari, fonogrammalar, audiovizual asarlar, EHM uchun dasturlar tarqatishda mualliflik huquqlari sohasidagi qonun hujjatlari, normativ hujjatlar va davlat standartlari bajarilishi yuzasidan nazoratni taʼminlash; 5) Inspeksiyaga kiritiladigan hujjatlar va takliflarning loyihalarini ishlab chiqish sifati, yakuniy natijalari va amalga oshirish oqibatlari; 6) Inspeksiyaning markaziy apparati bilan birgalikda aloqa, axborotlashtirish va telekommunikatsiya texnologiyalari, fonogrammalar, audiovizual asarlar, EHM uchun dasturlar tarqatishda mualliflik huquqlari sohasida qonunchilikka rioya qilinishi yuzasidan nazoratni taʼminlash boʻyicha dasturlar, tadbirlar rejalari, “yoʻl xaritalari” va boshqa dasturiy hujjatlarning samarali amalga oshirilishi. 21. Quyidagilar Inspeksiya boshligʻining asosiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya qilish; 2) Inspeksiya faoliyatiga umumiy rahbarlikni amalga oshirish, Oʻzbekiston Respublikasi Prezidentining tegishli hujjatlari, Oʻzbekiston Respublikasi Vazirlar Mahkamasining qarorlari, Vazirlikning buyruqlari va qarorlari hamda boshqa qonun hujjatlari bilan yuklangan vazifa va funksiyalar bajarilishini tashkil qilish; 3) Inspeksiya faoliyatini yanada takomillashtirish boʻyicha Oʻzbekiston Respublikasi Prezidentining hujjatlari, Oʻzbekiston Respublikasi Vazirlar Mahkamasining va Vazirlikning qarorlari bilan tasdiqlangan konsepsiyalar, kompleks dasturlar va kompleks tadbirlar bajarilishini tanqidiy va puxta tahlil qilish; 4) Oʻzbekiston Respublikasi Prezidentining, Oʻzbekiston Respublikasi Bosh vaziri va uning oʻrinbosarlarining, shuningdek, Oʻzbekiston Respublikasi Axborot texnologiyalari va kommunikatsiyalarini rivojlantirish vaziri va uning oʻrinbosarlarining topshiriqlarini bajarish; 5) oʻz oʻrinbosarlarining va Inspeksiya boshqa mansabdor shaxslarining vakolatlarini belgilash, ular oʻrtasida vazifalarni taqsimlash, Inspeksiya faoliyatining ayrim uchastkalariga rahbarlik yuzasidan oʻz oʻrinbosarlarining va boshqa mansabdor shaxslarning vakolatlarini hamda shaxsiy javobgarligi darajasini belgilash; 6) ijro intizomini mustahkamlash boʻyicha kompleks amaliy chora-tadbirlarni amalga oshirishda Oʻzbekiston Respublikasi Prezidentining, Oʻzbekiston Respublikasi Vazirlar Mahkamasi va Vazirlikning topshiriqlari va hujjatlari bajarilishini tashkillashtirish va monitoringining taʼsirchan tizimini yaratish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajadagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qarori va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga hamda Vazirlikning buyruqlariga muvofiq topshiriqlarning oʻz vaqtida va sifatli bajarilishi yuzasidan markaziy apparat va hududiy inspeksiyalar tarkibiy boʻlinmalari rahbarlarining shaxsiy javobgarligini oshirish choralarini koʻrish; 7) Inspeksiya xodimlarini tizimli qayta tayyorlash va ularning malakasini oshirishni tashkil qilish; 8) Inspeksiya tizimida kadrlarni tanlash va joy-joyiga qoʻyish, ularning samarali faoliyati uchun zarur shart-sharoitlar yaratish, Inspeksiyaning kadrlar zaxirasini shakllantirish; 9) Vazirlik nomenklaturasiga kiradigan boʻsh lavozimlarga taklif etilgan nomzodlarning, shuningdek, Inspeksiyaga ishga qabul qilinadigan boshqa kadrlarning professionalligi, chuqur bilimga egaligi, amaliy tajribasi, ishchanlik va maʼnaviy-axloqiy fazilatlari yuqori darajasi kafolatlanganligini taʼminlash; 10) Inspeksiya faoliyatiga taalluqli boʻlgan masalalar boʻyicha normativ-huquqiy hujjatlarning loyihalari sifatli ishlab chiqilishini, ularning oʻz vaqtida Oʻzbekiston Respublikasi “Normativ-huquqiy hujjatlar toʻgʻrisida”gi, “Qonunlar loyihalarini tayyorlash va Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida”gi qonunlari, Oʻzbekiston Respublikasi Vazirlar Mahkamasining Reglamenti va Oʻzbekiston Respublikasi Prezidenti Administratsiyasining Reglamenti talablariga qatʼiy muvofiqlikda Vazirlikka kiritilishini tashkil qilish, ularni ishlab chiqishda qatnashish; 11) qonunchilik talablariga qatʼiy muvofiq ravishda Inspeksiya rahbarlari va xodimlarining xizmat safarlarini tashkil etish va amalga oshirish, xizmat safarlarining asosliligi, samaradorligi hamda natijadorligini, safar xarajatlari uchun ajratiladigan mablagʻlardan maqsadli va oqilona foydalanilishini taʼminlash; 12) oʻz oʻrinbosarlarining, markaziy apparat va hududiy inspeksiyalar rahbarlarining faoliyati samaradorligi va natijadorligini tizimli ravishda tanqidiy tahlil qilish, Inspeksiya Kengashi majlislarida ularning shaxsiy hisobotlarini tinglash, chorak yakunlari boʻyicha zarur choralar koʻrish; 13) Inspeksiya xodimlarini ragʻbatlantirish va intizomiy javobgarlikka tortish masalalarini hal qilish, ularning shaxsiy javobgarligini oshirish boʻyicha tizimli chora-tadbirlarni amalga oshirish; 14) oʻz oʻrinbosarlarini egallab turgan lavozimiga loyiqligi masalalarini koʻrib chiqish boʻyicha Vazirlikka takliflar kiritish; 15) tasdiqlangan Inspeksiya xodimlarining odob-axloq qoidalari talablariga Inspeksiya xodimlari tomonidan rioya etilishini taʼminlash; 16) Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq Inspeksiya faoliyatida korrupsiya va boshqa huquqbuzarliklarning oldini olish choralarini koʻrish, shuningdek, ularning sodir etilishiga koʻmaklashadigan sabablar hamda sharoitlarni huquqni qoʻllash amaliyoti va qonunchilikni takomillashtirish chora-tadbirlarini ishlab chiqish hamda amalga oshirish orqali aniqlash, tahlil qilish, bartaraf etish; 17) Inspeksiya va uning hududiy inspeksiyalari ishlarini tashkil qilishning zamonaviy shakllari joriy etilishini taʼminlash; 18) jismoniy va yuridik shaxslar murojaatlarini koʻrib chiqish boʻyicha samarali ishlarni tashkil qilish, aholi bilan bevosita va ochiq muloqotni yoʻlga qoʻyish, qonunchilik bilan belgilangan muddatlarda va tartibda jismoniy shaxslarning va yuridik shaxslar vakillarining shaxsiy qabullarini, shu jumladan, sayyor qabullarini muntazam olib borish; 19) Oʻzbekiston Respublikasi Prezidentining Xalq qabulxonalari bilan samarali hamkorlik qilish, Inspeksiya rahbarlari va xodimlarining qabulxonalar faoliyatida faol ishtirok etishini tashkil qilish, jismoniy va yuridik shaxslardan Oʻzbekiston Respublikasi Prezidentining Virtual qabulxonasiga kelib tushadigan murojaatlarning oʻz vaqtida va toʻliq koʻrib chiqilishini taʼminlash; 20) davlat sirlariga kiritilgan axborot va maxfiy axborot bilan ishlashda qonunchilik talablariga rioya qilish; 21) Inspeksiyaning, shuningdek, uning hududiy inspeksiyalarining barcha xodimlari tomonidan bajarilishi majburiy boʻlgan buyruqlar, farmoyishlar, qarorlar chiqarish hamda koʻrsatmalar berish; 22) zarur boʻlganda, Vazirlik bilan kelishilgan holda, Oʻzbekiston Respublikasi Vazirlar Mahkamasi tomonidan belgilangan umumiy shtatlar soni doirasida Inspeksiya tuzilmasiga oʻzgartirishlar kiritish. Inspeksiya boshligʻi qonunchilikka muvofiq boshqa vakolatlarni ham amalga oshirishi mumkin. 22. Quyidagilar Inspeksiya boshligʻi oʻrinbosarlarining asosiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya qilish; 2) Inspeksiya boshligʻi vaqtinchalik boʻlmaganda, tegishli buyruq asosida uning vazifalarini bajarish; 3) markaziy apparat va hududiy inspeksiyalarning mutasaddilik qilinadigan boʻlinmalari faoliyatini muvofiqlashtirish, nazorat qilish va bevosita rahbarlik qilish, xodimlar oʻrtasida vazifalar (majburiyatlar)ni taqsimlash; 4) Inspeksiya faoliyatini yanada takomillashtirish boʻyicha konsepsiyalar, kompleks dasturlar va kompleks tadbirlar bajarilishini chuqur hamda tanqidiy tahlil qilish; 5) markaziy apparat va hududiy inspeksiyalarning mutasaddilik qilinadigan boʻlinmalari tomonidan vazifalarning bajarilishini soʻzsiz taʼminlash choralarini koʻrish, boshqarmalar rahbarlarining hisobotlarini tizimli ravishda eshitish hamda qayd etilgan koʻrsatkichlarga erishish borasida ularning shaxsiy masʼuliyatini oshirish; 6) markaziy apparat va hududiy inspeksiyalarning mutasaddilik qilinadigan boʻlinmalari rahbarlarining har choraklik ish rejalarini tasdiqlash, ularning bajarilishi nazoratini taʼminlash; 7) Oʻzbekiston Respublikasi Prezidenti, Oʻzbekiston Respublikasi Vazirlar Mahkamasi va Vazirlikning topshiriqlari va hujjatlari bajarilishini taʼminlash, ijro intizomini mustahkamlash boʻyicha kompleks amaliy chora-tadbirlarni amalga oshirish, shuningdek, topshiriqlarning oʻz vaqtida va sifatli bajarilishi uchun markaziy apparat boʻlinmalari va hududiy inspeksiyalar rahbarlarining shaxsiy masʼuliyatini oshirish choralarini koʻrish; 8) Inspeksiya boshligʻining topshiriqlari va buyruqlari oʻz vaqtida hamda sifatli bajarilishini taʼminlash; 9) Inspeksiya boshligʻiga markaziy apparat va hududiy inspeksiyalarning mutasaddilik qilinadigan boʻlinmalarida kadrlarni tanlash va joy-joyiga qoʻyishga doir takliflar taqdim etish, ularning professional darajasi, chuqur bilimga, amaliy tajribaga egaligi, ishchanlik va maʼnaviy-axloqiy fazilatlarining yuqoriligi kafolatlanganini taʼminlash, ularning kasb malakasini oshirish choralarini koʻrish, Inspeksiyaning kadrlar zaxirasini shakllantirish; 10) normativ-huquqiy hujjatlar loyihalarining sifatli ishlab chiqilishini taʼminlash, qonunchilik talablariga qatʼiy muvofiq ravishda Vazirlik tomonidan keyinchalik koʻrib chiqish, imzolash (viza qoʻyish) uchun Inspeksiya tomonidan tayyorlangan hujjatlarning loyihalarini koʻrib chiqish va ularga viza qoʻyish; 11) qonunchilik talablariga qatʼiy muvofiq ravishda xizmat safarlarida boʻlish, xizmat safarlarining asosliligi, samaradorligi va natijadorligini hamda xizmat safarlari uchun ajratiladigan mablagʻlardan maqsadli va oqilona foydalanilishini taʼminlash; 12) markaziy apparat va hududiy inspeksiyalarning mutasaddilik qilinadigan boʻlinmalari rahbarlari hamda xodimlari faoliyati samaradorligi va natijadorligini tizimli ravishda tanqidiy tahlil qilish, Inspeksiya Kengashi majlislarida ularning shaxsiy hisobotlarini eshitish, yakunlari boʻyicha zarur choralar koʻrish; 13) Inspeksiya boshligʻiga markaziy apparat hamda hududiy inspeksiyalarning mutasaddilik qilinadigan boʻlinmalari rahbarlari va xodimlarini ragʻbatlantirish va intizomiy javobgarlikka tortish boʻyicha, shu jumladan, ularning egallab turgan lavozimiga loyiqligi toʻgʻrisidagi masalani koʻrib chiqish boʻyicha takliflar berish, yuklangan vazifalar va funksional vazifalarning bajarilishi yuzasidan ularning shaxsiy masʼuliyatini oshirish boʻyicha tizimli chora-tadbirlarni amalga oshirish; 14) Inspeksiya xodimlarining tasdiqlangan odob-axloq qoidalari talablariga rioya qilishini, koʻrsatilgan qoidalarga markaziy apparat va hududiy inspeksiyalarning mutasaddilik qilinadigan boʻlinmalari rahbarlari va xodimlari tomonidan rioya qilinishini taʼminlash; 15) Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq Inspeksiya faoliyatida korrupsiya va boshqa huquqbuzarliklarning oldini olish choralarini koʻrish, shuningdek, ularning sodir etilishiga koʻmaklashadigan sabablar hamda sharoitlarni huquqni qoʻllash amaliyoti va qonunchilikni takomillashtirish chora-tadbirlarini ishlab chiqish va amalga oshirish orqali aniqlash, tahlil qilish, bartaraf etish; 16) Inspeksiya boshligʻiga davlat xizmatlarining samaradorligi, sifati va qulayligini oshirish boʻyicha takliflar kiritish; 17) jismoniy va yuridik shaxslar murojaatlarini koʻrib chiqish, aholi bilan bevosita va ochiq muloqotni yoʻlga qoʻyish, qonunchilik bilan belgilangan muddatlarda va tartibda jismoniy shaxslar va yuridik shaxslar vakillarining shaxsiy qabullarini, shu jumladan, sayyor qabullarni muntazam tashkil qilish; 18) Oʻzbekiston Respublikasi Prezidentining Xalq qabulxonalari bilan samarali hamkorlik qilish, ularning faoliyatida faol ishtirok etish, jismoniy va yuridik shaxslardan Oʻzbekiston Respublikasi Prezidentining Virtual qabulxonasiga kelib tushadigan murojaatlarning oʻz vaqtida hamda toʻliq koʻrib chiqilishini taʼminlash; 19) davlat sirlariga kiritilgan axborot va maxfiy axborot bilan ishlashda qonunchilik talablariga rioya etish. 23. Quyidagilar hududiy inspeksiyalar rahbarlarining asosiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya etish; 2) hududiy inspeksiyalar faoliyatiga umumiy rahbarlik qilish, ushbu hududiy inspeksiyalarga Oʻzbekiston Respublikasi Prezidentining tegishli farmonlari va qarorlari, Oʻzbekiston Respublikasi Vazirlar Mahkamasining qarorlari va boshqa qonun hujjatlari hamda Vazirlik va Inspeksiyaning buyruq, farmoyishlari bilan yuklangan vazifa va funksiyalarning bajarilishini tashkil qilish; 3) hududiy inspeksiyalar faoliyati bilan bogʻliq prognoz koʻrsatkichlarga soʻzsiz erishish boʻyicha amaliy chora-tadbirlarni ishlab chiqish va qabul qilish; 4) Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining topshiriqlari va hujjatlari, Vazirlikning, shuningdek, Inspeksiyaning buyruqlari, farmoyishlari bajarilishini taʼminlash, ijro intizomini mustahkamlashga doir kompleks amaliy chora-tadbirlarni amalga oshirish, shuningdek, hududiy inspeksiyalar xodimlarining topshiriqlar oʻz vaqtida va sifatli bajarilishi uchun shaxsiy masʼuliyatini oshirish choralarini koʻrish; 5) Vazirlikning, shuningdek, Inspeksiya boshligʻi va uning oʻrinbosarlarining buyruqlari hamda farmoyishlari oʻz vaqtida va sifatli bajarilishini taʼminlash; 6) Inspeksiya faoliyati sohasiga kiradigan masalalar boʻyicha mahalliy davlat hokimiyati organlari va kompleks ijtimoiy-iqtisodiy rivojlantirish sektorlari bilan oʻzaro hamkorlik qilish; 7) hududiy inspeksiyalar faoliyati rejalashtirilishini tashkil etish, hududiy inspeksiyalar va ular xodimlarining har choraklik ish rejalarini tasdiqlash, ularning bajarilishini nazorat qilish; 8) hududiy inspeksiyalarda kadrlarni joy-joyiga qoʻyish boʻyicha takliflarni tanlash va kiritish, ularning samarali faoliyat koʻrsatishi uchun zarur sharoitlar yaratish, hududiy inspeksiyalarning kadrlar zaxirasini shakllantirish; 9) Inspeksiya nomenklaturasiga kiradigan boʻsh lavozimlarga tavsiya etilgan nomzodlarning, shuningdek, hududiy inspeksiyalarga ishga qabul qilinadigan boshqa kadrlarning professional darajasi, chuqur bilimga, amaliy tajribaga egaligi, ishchanlik va maʼnaviy-axloqiy fazilatlarining yuqoriligi kafolatlanganligini taʼminlash; 10) hududiy inspeksiya xodimlarini ragʻbatlantirish va intizomiy javobgarlikka tortish masalalarini hal etish, shu jumladan, ularning egallagan lavozimiga loyiqligi masalalarini koʻrib chiqish, ularning shaxsiy masʼuliyatini oshirishga doir tizimli chora-tadbirlarni amalga oshirish; 11) hududiy inspeksiyalar xodimlari tomonidan tasdiqlangan Inspeksiya xodimlarining odob-axloq qoidalari talablariga rioya etilishini taʼminlash; 12) Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq Inspeksiya tizimida korrupsiya va boshqa huquqbuzarliklarning oldini olish choralarini koʻrish, shuningdek, ularning sodir etilishiga koʻmaklashadigan sabablar va sharoitlarni huquqni qoʻllash amaliyotini va qonunchilikni takomillashtirish chora-tadbirlarini ishlab chiqish hamda amalga oshirish orqali aniqlash, tahlil qilish, bartaraf etish; 13) prognoz koʻrsatkichlar bajarilishini tizimli tahlil qilish, Inspeksiyaning nazorat qiladigan oʻrinbosarlariga hududiy inspeksiyalar tomonidan koʻrsatilgan koʻrsatkichlarga soʻzsiz erishishini taʼminlashga qaratilgan qoʻshimcha choralarni koʻrishi boʻyicha takliflar kiritish; 14) hududiy inspeksiyalar xodimlarining faoliyati samaradorligi va natijadorligini tizimli ravishda tanqidiy tahlil qilish, majlislarda ularning shaxsiy hisobotlarini eshitish, yakunlari boʻyicha zarur choralar koʻrish; 15) jismoniy va yuridik shaxslarning murojaatlarini koʻrib chiqish, aholi bilan bevosita va ochiq muloqotni yoʻlga qoʻyish, belgilangan muddatlarda va tartibda jismoniy shaxslarni va yuridik shaxslar vakillarini shaxsiy qabullari, shu jumladan, sayyor qabullarini muntazam olib borish; 16) Oʻzbekiston Respublikasi Prezidentining Xalq qabulxonalari bilan samarali hamkorlik qilish, ularning faoliyatida faol ishtirok etish, jismoniy va yuridik shaxslardan Oʻzbekiston Respublikasi Prezidentining Virtual qabulxonasiga kelib tushadigan murojaatlarni oʻz vaqtida hamda toʻliq koʻrib chiqish; 17) davlat siri boʻlgan maʼlumotlarning yoki qonun bilan qoʻriqlanadigan boshqa sirning muhofaza qilinishini taʼminlash. 24. Inspeksiya boshligʻi quyidagilar uchun shaxsan masʼuldir: 1) Inspeksiyaga yuklangan vazifalar va funksiyalarning bajarilishi; 2) ushbu Nizomning 18-bandida nazarda tutilgan Inspeksiya javobgarligi sohalari boʻyicha; 3) ushbu Nizomning 21-bandida koʻrsatilgan oʻz funksional vazifalarining sifatli bajarilishi. 25. Inspeksiya boshligʻining oʻrinbosarlari quyidagilar uchun shaxsan masʼuldir: 1) Inspeksiyaning mutasaddilik qilinadigan boʻlinmalar va hududiy inspeksiyalar tomonidan Inspeksiyaga yuklangan vazifalar va funksiyalarning bajarilishi; 2) nazorat qilinadigan masalalar, ushbu Nizomning 18-bandida nazarda tutilgan Inspeksiya javobgarligi sohalari boʻyicha; 3) ushbu Nizomning 22-bandida koʻrsatilgan oʻz funksional vazifalarining sifatli bajarilishi. 26. Markaziy apparat boʻlinmalarining boshliqlari quyidagilar uchun shaxsan masʼuldir: 1) tegishli boʻlinmalarga yuklangan vazifalar va funksiyalar amalga oshirilishi; 2) ushbu Nizomning 18-bandida nazarda tutilgan Inspeksiya markaziy apparatining javobgarlik sohalari boʻyicha; 3) ushbu Nizomning 18-bandida koʻrsatilgan oʻz funksional vazifalarining sifatli bajarilishi. 27. Qoraqalpogʻiston Respublikasi, viloyatlar va Toshkent shahridagi hududiy inspeksiyalar boshliqlari quyidagilar uchun shaxsan masʼuldir: 1) hududiy inspeksiyalarga yuklangan vazifalar va funksiyalar amalga oshirilishi; 2) ushbu Nizomning 20-bandida nazarda tutilgan hududiy inspeksiyalarning javobgarlik sohalari boʻyicha; 3) ushbu Nizomning 23-bandida koʻrsatilgan oʻz funksional vazifalarining sifatli bajarilishi. 28. Inspeksiyaga belgilangan tartibda Oʻzbekiston Respublikasi Vazirlar Mahkamasi bilan kelishilgan holda, Oʻzbekiston Respublikasi Axborot texnologiyalari va kommunikatsiyalarini rivojlantirish vaziri tomonidan lavozimga tayinlanadigan va lavozimdan ozod qilinadigan boshliq rahbarlik qiladi. 29. Inspeksiya boshligʻining, uning tavsiyasiga koʻra, Oʻzbekiston Respublikasi Axborot texnologiyalari va kommunikatsiyalarini rivojlantirish vaziri tomonidan lavozimga tayinlanadigan va lavozimidan ozod qilinadigan uch nafar, shu jumladan bir nafar birinchi oʻrinbosari boʻladi. 30. Inspeksiya boshligʻi Vazirlik hayʼatining, Kompyuterlashtirish va axborot-kommunikatsiya texnologiyalarini rivojlantirish boʻyicha muvofiqlashtirish kengashining aʼzosi hamda Oʻzbekiston Respublikasi Vazirlar Mahkamasi huzuridagi Axborot faoliyati va maʼlumotlar uzatishni takomillashtirish va samaradorligini oshirish boʻyicha idoralararo muvofiqlashtiruvchi komissiya ishchi guruhining rahbari, Komissiyaning masʼul kotibi hisoblanadi. 31. Qoraqalpogʻiston Respublikasi, viloyatlar va Toshkent shahar hududiy inspeksiyalariga, Inspeksiya boshligʻi tomonidan lavozimga tayinlanadigan va lavozimdan ozod qilinadigan boshliqlar rahbarlik qiladilar. 32. Markaziy apparat boʻlinmalarining rahbarlari markaziy apparat boʻlinmalarining hududiy inspeksiyalar bilan oʻzaro hamkorlikni taʼminlaydi. 33. Inspeksiya markaziy apparatining boʻlinmalari hududiy inspeksiyalari bilan oʻzaro hamkorlik qilgan holda: 1) topshiriqlarni hududiy inspeksiyalarga yetkazadi hamda ularning bajarilishini nazorat qiladi; 2) hududiy inspeksiyalar faoliyatini oʻrganadi va amaliyotini umumlashtiradi, uni takomillashtirishga qaratilgan chora-tadbirlarni ishlab chiqadi va amalga oshiradi; 3) hududiy inspeksiyalar faoliyatini tashkil etish va natijalari toʻgʻrisidagi hisobot, axborot materiallari hamda statistika va boshqa maʼlumotlarni oʻrganishni tashkil qiladi; 4) hududiy inspeksiyalarning ish rejalarini tahlil qiladi, ularning faoliyatini rejalashtirishni takomillashtirish choralarini koʻradi; 5) hududiy inspeksiyalardan kelgan takliflarni koʻrib chiqadi; 6) hududiy inspeksiyalarning normativ hujjatlar loyihalarini tayyorlashda ishtirok etishini tashkil qiladi, ulardan qonunchilikni takomillashtirish boʻyicha kelgan takliflarni koʻrib chiqadi; 7) davlat va xoʻjalik boshqaruvi organlari, mahalliy davlat hokimiyati organlari, shuningdek, xoʻjalik yurituvchi subyektlar tomonidan litsenziyalash haqidagi qonun hujjatlari, litsenziya bitimlari bajarilishi, radiochastota spektridan foydalanish, pochta aloqasi va telekommunikatsiyalar, maʼlumotlar uzatish, teleradioeshittirish tarmoqlarida, axborot tizimlarida xavfsizlik boʻyicha texnik va texnologik talablar bajarilishi yuzasidan nazoratni tashkil etadi; 8) hududiy inspeksiyalar xodimlarini aloqa, axborotlashtirish va telekommunikatsiya texnologiyalari, axborot xavfsizligi va axborotni himoya qilish, mualliflik huquqini himoya qilish sohasidagi yoʻnalishlar boʻyicha tegishli oliy taʼlim muassasalarida, shuningdek, ixtisoslashtirilgan taʼlim muassasalarida qayta tayyorlash va ularning malakasini oshirishni tashkil etadi. 34. Hududiy inspeksiyalar Inspeksiya markaziy apparatining boʻlinmalari bilan hamkorlik qiladi, jumladan: 1) Inspeksiya rahbariyatining topshiriqlari bajarilishi toʻgʻrisida axborot beradi; 2) markaziy apparatga aloqa, axborotlashtirish va telekommunikatsiya texnologiyalari, davriy bosma nashrlarni tarqatish sohasida qonun hujjatlarini, normativ hujjatlar va davlat standartlarining bajarilishi boʻyicha faoliyat natijalari toʻgʻrisida axborot taqdim etadi; 3) ularning faoliyatini oʻrganish va tekshirishlar natijasida aniqlangan kamchiliklar hamda qonunbuzarliklarni bartaraf etish natijalari toʻgʻrisida axborot beradi; 4) Inspeksiyaning markaziy apparatiga belgilangan tartibda va muddatlarda oʻz faoliyati natijalari toʻgʻrisida hisobotlar taqdim etadi; 5) Inspeksiyaning markaziy apparatiga aloqa sifatini yaxshilash boʻyicha takliflar yuboradi; 6) vakolatli organlar tomonidan oʻtkazilgan oʻz faoliyatini tekshirish natijalari haqida xabardor qiladi. 35. Markaziy apparat boʻlimlari va hududiy inspeksiyalari va oʻzaro hamkorlik jarayonida yuzaga keladigan kelishmovchiliklar Inspeksiya boshligʻining topshirigʻiga binoan uning tegishli oʻrinbosari tomonidan koʻrib chiqiladi. Kelishmovchiliklar koʻrib chiqilgandan soʻng ham hal etilmagan taqdirda, ular yuzasidan qaror bevosita Inspeksiya boshligʻi tomonidan qabul qilinadi. 36. Inspeksiya oʻz vazifalari va funksiyalarini amalga oshirishda davlat va xoʻjalik boshqaruvi organlari, mahalliy davlat hokimiyati organlari hamda boshqa tashkilotlar bilan oʻzaro hamkorlik qiladi. 37. Inspeksiya davlat va xoʻjalik boshqaruvi organlari, mahalliy davlat hokimiyati organlari, boshqa tashkilotlar va idoralar bilan aloqa, axborotlashtirish va telekommunikatsiya texnologiyalari, shuningdek, axborot xavfsizligi sohasida Vazirlik tasarrufidagi tashkilotlar bilan oʻzaro hamkorlik qiladi. 38. Inspeksiya foydalanilishi cheklangan axborotning muhofaza qilinishini taʼminlash, faoliyat turiga boʻlgan litsenziya bitimlari shartlariga rioya qilish, axborotni kriptografik muhofaza qilish sohasida mahsulotni sertifikatlash, shu jumladan, fonogrammalar, audiovizual asrlar, EHM uchun dasturlar tarqatishda mualliflik huquqlarini taʼminlash masalalari boʻyicha xoʻjalik yurituvchi subyektlar, Vazirlik tasarrufidagi tashkilotlar, boshqa tashkilotlar va idoralar bilan birgalikda ishlaydi. 39. Inspeksiya aloqa, axborotlashtirish va telekommunikatsiya texnologiyalari, radiochastota spektridan foydalanish, elektron raqamli imzo va fonogrammalar, audiovizual asarlar, EHM uchun dasturlar tarqatishda mualliflik huquqlari sohasida huquqbuzarliklarni aniqlash va ularning oldini olish, monitoringini olib borish boʻyicha huquqni muhofaza qilish organlari va boshqa organlar bilan oʻzaro hamkorlik qiladi. 40. Hududiy inspeksiyalar oʻzlarining vakolatlari doirasida davlat va xoʻjalik boshqaruvi organlarining hududiy boshqarmalari, mahalliy davlat hokimiyati organlari bilan oʻzaro hamkorlik qiladi. 41. Inspeksiyaning faoliyati Oʻzbekiston Respublikasi Axborot texnologiyalari va kommunikatsiyalarini rivojlantirish vazirining tegishli oʻrinbosari tomonidan nazorat qilinadi. 42. Inspeksiya faoliyatining samaradorligi muntazam baholab boriladi. 43. Inspeksiya faoliyatining samaradorligi va natijadorligi Inspeksiya boshligʻi tomonidan tasdiqlangan samaradorlik va natijadorlik mezonlari hamda koʻrsatkichlari asosida baholanadi. 44. Inspeksiya faoliyatining samaradorligi va natijadorligini baholash yakunlari boʻyicha: Inspeksiya rahbarlari va xodimlariga nisbatan ragʻbatlantirish (mukofotlash) yoki tegishli intizomiy javobgarlik choralari; aniqlangan kamchiliklarni bartaraf etish va ularning Inspeksiyadagi faoliyatini yanada takomillashtirish choralari koʻriladi. 45. Inspeksiya faoliyatining samaradorligi va natijadorligini baholash tartibi hamda uslubi Vazirlik tomonidan belgilanadi. 46. Vazirlikning Axborot-kommunikatsiya texnologiyalarini rivojlantirish jamgʻarmasining mablagʻlari va Oʻzbekiston Respublikasi qonun hujjatlariga muvofiq boshqa mablagʻlar Inspeksiya faoliyatini moliyalashtirish manbalari hisoblanadi. Joriy taʼminot (ish haqiga davlat qoʻshimcha toʻlovlari va ustama pullar saqlangan holda), moddiy-texnika bazasini mustahkamlash va inspeksiya xodimlarining mehnatini qoʻshimcha moddiy ragʻbatlantirish boʻyicha xarajatlarni moliyalashtirish Vazirlikning Axborot-kommunikatsiya texnologiyalarini rivojlantirish jamgʻarmasining mablagʻlari va Oʻzbekiston Respublikasi qonun hujjatlariga muvofiq boshqa mablagʻlar hisobidan Oʻzbekiston Respublikasi Moliya vazirligi bilan kelishilgan, tasdiqlangan smeta doirasida amalga oshiriladi. 47. Inspeksiya xodimlarining mehnatini qoʻshimcha moddiy ragʻbatlantirish, Vazirlik bilan kelishilgan holda Inspeksiya boshligʻi tomonidan tasdiqlangan Nizomga muvofiq, Oʻzbekiston Respublikasi Moliya vazirligi bilan kelishilgan, tasdiqlangan smeta doirasida amalga oshiriladi. Bunda, Inspeksiya xodimlarining mehnatini ragʻbatlantirish toʻgʻrisidagi Nizomda, ularning lavozim maoshlariga mehnatning alohida sharoitlari uchun, 200 foiz oylik ustama qoʻllanishi koʻzda tutiladi. 48. Inspeksiyaning markaziy apparatiga 8 ta, shu jumladan, 4 ta biriktirilgan, 2 ta navbatchi, 2 ta maxsus avtomobil, Hududiy boshqarmalarga — 14 ta maxsus avtomobildan iborat xizmat avtomobil transporti limiti koʻzda tutiladi. Xizmat avtomobillarining yillik yoʻl bosish limiti 36 500 km etib belgilanadi. 49. Inspeksiya boshligʻi Inspeksiya faoliyati toʻgʻrisida Vazirlikka muntazam hisobot beradi. 50. Oʻzbekiston Respublikasi Axborot texnologiyalari va kommunikatsiyalarini rivojlantirish vaziri Inspeksiya boshligʻi va uning oʻrinbosarlarining zimmasiga yuklangan vazifalarning samarali bajarilishi boʻyicha faoliyatini doimiy monitoringini olib boradi, Inspeksiya faoliyatining samaradorligini obyektiv baholaydi. 51. Faoliyatining monitoring va baholash yakunlari boʻyicha Inspeksiyaning alohida oʻrnak koʻrsatgan rahbarlari, mansabdor shaxslari va xodimlari ragʻbatlantiriladi yoki yoʻl qoʻyilgan jiddiy kamchiliklar uchun egallab turgan lavozimidan ozod etishgacha boʻlgan intizomiy jazoga tortiladi. 52. Inspeksiya qonun hujjatlarida belgilangan tartibda qayta tashkil etiladi va tugatiladi. 1. Vazirlar Mahkamasining “Oʻzbekiston Respublikasi aloqa, axborotlashtirish va telekommunikatsiya texnologiyalari davlat qoʻmitasi hamda Aloqa, axborotlashtirish va telekommunikatsiya texnologiyalari sohasida nazorat boʻyicha davlat inspeksiyasi toʻgʻrisidagi nizomlarni tasdiqlash haqida” 2012-yil 19-dekabrdagi 355-son qarori (Oʻzbekiston Respublikasi QT, 2012-y., 12-son, 86-modda). 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish va baʼzi qarorlarini oʻz kuchini yoʻqotgan deb hisoblash haqida” 2013-yil 2-oktabrdagi 268-son qaroriga (Oʻzbekiston Respublikasi QT, 2013-y., 40-son, 528-modda) ilovaning 1-bandi. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish hamda baʼzilarini oʻz kuchini yoʻqotgan deb hisoblash toʻgʻrisida” 2014-yil 3-martdagi 45-son qaroriga (Oʻzbekiston Respublikasi QT, 2014-y., 3-son, 16-modda) 1-ilovaning 30-bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek ayrimlarini oʻz kuchini yoʻqotgan deb hisoblash toʻgʻrisida” 2014-yil 7-apreldagi 84-son qaroriga (Oʻzbekiston Respublikasi QT, 2014 y, 4-son, 34-modda) 1-ilovaning 6-bandi. 5. Vazirlar Mahkamasining “Oʻzbekiston Respublikasi axborot texnologiyalari va kommunikatsiyalarini rivojlantirish vazirligi toʻgʻrisidagi nizomni tasdiqlash haqida” 2015-yil 10-apreldagi 87-son qarori (Oʻzbekiston Respublikasi QT, 2015-y., 4-son, 27-modda). 7. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasining “Qimmatli qogʻozlar bozori toʻgʻrisida”gi Oʻzbekiston Respublikasi Qonuniga oʻzgartish va qoʻshimchalar kiritish haqida” 2015-yil 3-iyundagi OʻRQ-387-son hamda “Investitsiya va pay fondlari toʻgʻrisida” 2015-yil 25-avgustdagi OʻRQ-392-son qonunlari)” 2015-yil 23-sentabrdagi 274-son qaroriga (Oʻzbekiston Respublikasi QT, 2015-y., 9-son, 84-modda) ilovaning 18-bandi. 8. Vazirlar Mahkamasining “Elektron hukumat toʻgʻrisida”gi Oʻzbekiston Respublikasining Qonunini amalga oshirishni davom ettirish chora-tadbirlari haqida” 2016-yil 3-iyundagi 188-son qaroriga (Oʻzbekiston Respublikasi QT, 2016-y., 6-son, 47-modda) 4-ilovaning 9-bandi. 9. Vazirlar Mahkamasining “Muhammad Al-Xorazmiy nomidagi Toshkent axborot texnologiyalari universiteti huzuridagi Ilmiy-innovatsion rivojlantirish jamgʻarmasi faoliyatini takomillashtirish toʻgʻrisida” 2017-yil 5-iyundagi 350-son qaroriga (Oʻzbekiston Respublikasi QT, 2017-y., 6-son, 93-modda) 2-ilovaning 7-bandi. 10. Vazirlar Mahkamasining “Oʻzbekiston Respublikasi Axborot texnologiyalari va kommunikatsiyalarini rivojlantirish vazirligining Axborot xavfsizligi va jamoat tartibini taʼminlashga koʻmaklashish markazi faoliyatini tashkil etish chora-tadbirlari toʻgʻrisida” 2017-yil 17-oktabrdagi 838-son qaroriga 2-ilovaning 3-bandi.